
Αθήνα, σήμερα στις 17 Σεπτεμβρίου 2026, ημέρα Πέμπτη και ώρα 09.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ. 
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, καλημέρα. Αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΣΤ΄ συνεδριάσεώς του, της Τετάρτης 16 Σεπτεμβρίου 2026, σε ό,τι αφορά την ψήφιση της πρότασης για Αναθεώρηση του Συντάγματος)
Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας:
1. «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την  υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD - NCI AGENCY BMD)».
2. «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη».
Τα νομοσχέδια ψηφίστηκαν στη Διαρκή Επιτροπή, κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως αυτών των Συμφωνιών και οι Κοινοβουλευτικοί Εκπρόσωποι, εφόσον το επιθυμούν, και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. 
Η συζήτηση θα είναι ενιαία και για τις δύο Συμφωνίες με διπλασιασμό του χρόνου ομιλίας, δηλαδή δέκα λεπτά. 
Η ψηφοφορία θα γίνει χωριστά για κάθε Συμφωνία μετά το τέλος της συζήτησης. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
ΙΩΑΝΝΗΣ ΑΜΑΝΑΤΙΔΗΣ: Κύριε Πρόεδρε, είχα ένα αίτημα σχετικά με την σειρά.
ΠΡΟΕΔΡΕΥΩΝ (Αθανάσιος Μπούρας): Θα το ρωτήσω, κύριε συνάδελφε και νομίζω δεν θα υπάρχει αντίρρηση. 
Κύριε Καζαμία, έχετε κάποια αντίρρηση να προηγηθεί ο κ. Αμανατίδης; 
ΑΛΕΞΑΝΔΡΟΣ ΚΑΖΑΜΙΑΣ: Καμία.
ΠΡΟΕΔΡΕΥΩΝ (Αθανάσιος Μπούρας):  Ωραία, να καλέσω στο Βήμα τον ειδικό αγορητή από τον ΣΥΡΙΖΑ - Προοδευτική Συμμαχία, τον συνάδελφο κ. Γιάννη Αμανατίδη. 
Κύριε Αμανατίδη, έχετε τον λόγο. 
ΙΩΑΝΝΗΣ ΑΜΑΝΑΤΙΔΗΣ: Καλημέρα σας. Ευχαριστώ πάρα πολύ, κύριε Πρόεδρε. 
Κατ’ αρχάς πρώτα να ευχαριστήσω τους συναδέλφους για την παραχώρηση αυτή, καθώς πρέπει να παρευρίσκομαι στη Διάσκεψη των Προέδρων. Να ευχαριστήσω θερμά για αυτό. 
Κύριε Υπουργέ, κυρίες και κύριοι συνάδελφοι, πριν αναφερθώ στα θέματα των δύο προς κύρωση Συμφωνιών, θα ήθελα να εκφράσω την ανησυχία μας για την εξωτερική πολιτική και για τα θέματα εθνικής άμυνας που ακολουθείτε εδώ και επτά χρόνια. 
Είναι αλήθεια ότι βρισκόμαστε σε μια περίοδο και σε μια περιοχή γεμάτη γεωπολιτικές προκλήσεις, αναταράξεις, συγκρούσεις και κάθε είδους, όπως κομψά τις αναφέρουν, «επαναδιευθετήσεις». Έτσι το λέμε τώρα. Δεν χωράει καμία αμφιβολία για την αναγκαιότητα ενίσχυσης της αποτρεπτικής ικανότητας της χώρας και την ενίσχυση της εθνικής μας άμυνας σε αέρα, ξερά και θάλασσα. 
Διαχρονικά όμως, η εξωτερική μας πολιτική επιζητούσε για την Ελλάδα έναν ρόλο που θα της επέτρεπε να λειτουργεί ως δύναμη ειρήνης, σταθερότητας, διαλόγου και ανάπτυξης στην ευρύτερη περιοχή. Αυτός είναι ένας πόλος που για να επιτευχθεί απαιτεί μια ενεργητική, πολυδιάστατη, ειρηνική εξωτερική πολιτική και μια συνεκτική εθνική στρατηγική, μια πολιτική που η κυβέρνηση του ΣΥΡΙΖΑ-Προοδευτική Συμμαχία υπηρέτησε με συνέπεια και κατόρθωσε να αναβαθμίσει τον ρόλο της χώρας μας στην ευρύτερη περιοχή. 
Δυστυχώς, όμως, η πολιτική αυτή αντικαταστάθηκε με το δόγμα του προβλέψιμου και δεδομένου συμμάχου της ΙΧ εξωτερικής πολιτικής και του δρω-αντιδρώ, δηλαδή αντιδρούμε μόνο, χωρίς ένα συνεκτικό σχέδιο. 
Μόνο το τελευταίο διάστημα θα αναφέρω δύο γεγονότα: Στις 2/9, την αποκάλυψη από τα Μέσα Μαζικής Ενημέρωσης της επίσκεψης του Αρχηγού των τουρκικών μυστικών υπηρεσιών. Σύμφωνα με τις πληροφορίες των Μέσων Μαζικής Ενημέρωσης είχε συνάντηση πέρα από τον ομόλογό του, τον Διοικητή της ΕΥΠ, και με άλλους αξιωματούχους και μάλιστα έγινε δεκτός και στο Μέγαρο Μαξίμου. Αυτές είναι οι πληροφορίες. Κρατήθηκε μυστική. Πιστεύετε ότι δεν θα έπρεπε η Βουλή να είναι ενήμερη για αυτή την επίσκεψη; Η Αντιπολίτευση, τα κόμματα; Πώς εννοείτε την εθνική στρατηγική; Με ποιους; Κρατάτε την Αντιπολίτευση και τους πολίτες στο σκοτάδι. Ποια ήταν η ατζέντα; Ποιο το περιεχόμενο; Εφόσον έγινε, βεβαίως, ποια ήταν η στάση η δική μας; Γιατί όλη αυτή η μυστική διπλωματία και το πέπλο μυστικότητας; 
Το δεύτερο, είναι η συνεχιζόμενη παρουσία της ελληνικής πυροβολαρχίας Patriot στη Σαουδική Αραβία, όπου, ειδικά μετά τη Συμφωνία της Μέκκας και ενώ δημιουργεί συνθήκες άμεσης επιχειρησιακής εμπλοκής της Ελλάδας, όπως έδειξε το νέο επεισόδιο, βρίσκεται σε μια περιοχή η οποία είναι στο επίκεντρο της πολιτικής ανάφλεξης. Θα έπρεπε, λοιπόν, να είχαν ήδη επιστραφεί.
Στις 31 Αυγούστου ανακοινώσατε τη διακρατική συμφωνία με το Ισραήλ για το πρόγραμμα «Ασπίδα του Αχιλλέα» ύψους άνω των 3 δισ. Έχουμε ουσιαστικά απευθείας διακρατική ανάθεση ύψους 3 δισ. με όρους αδιαφάνειας και πολιτικής λογοδοσίας. 
Η Κυβέρνηση οφείλει να απαντήσει και να ενημερώσει τα κόμματα, αλλά και τους Έλληνες πολίτες. Έχει γίνει τοποθέτηση, αλλά θα τοποθετηθεί, φαντάζομαι, και ο Υπουργός για τα δικαιώματα του πηγαίου κώδικα, τις δυνατότητες αναβάθμισης και τις εξαρτήσεις από ξένους προμηθευτές, για τα τεχνικά χαρακτηριστικά, την ακριβή αποτελεσματικότητα του εν λόγω προγράμματος και κατά πόσο η σημερινή συμφωνία διασφαλίζει τη στρατηγική αυτονομία της πατρίδας μας. Για ποιον λόγο συνεχίζεται η περιθωριοποίηση της ελληνικής αμυντικής βιομηχανίας από το να καλύψει τις ανάγκες της πατρίδας; 
Σε αυτό το πλαίσιο έρχεται η κύρωση της συμφωνίας με την τροποποίηση υφιστάμενου προγράμματος για την αεράμυνα του ΝΑΤΟ στην οποία είμαστε ενταγμένοι και εμείς, δηλαδή software της χώρας μας ενσωματώνεται στο σύστημα διοίκησης. Ερωτήματα τα οποία περιμένουμε από τον Υπουργό να απαντήσει στην τοποθέτησή του: Εφόσον έχουμε αυτό το σύστημα και γίνεται αναβάθμιση του λογισμικού του γιατί πληρώνουμε 3 δισ. για την «Ασπίδα του Αχιλλέα»; Το λογισμικό αυτό θα ενσωματωθεί στην «Ασπίδα του Αχιλλέα» και αν κάνω λάθος παρακαλώ να μας το πείτε, όμως εκτός ΝΑΤΟ δεν μπορεί να μπει τίποτα. Υπάρχει κάποιος συνδυασμός, κάποια έγκριση για αυτό; 
Κυρίες και κύριοι Βουλευτές, η χώρα χρειάζεται ισχυρή αεράμυνα, όμως αυτή οφείλει να επιτυγχάνεται με όρους πολιτικής λογοδοσίας και με απόλυτη διαφάνεια στο πλαίσιο της στρατηγικής αυτονομίας της. Όλα αυτά όμως στο πλαίσιο μιας ενεργητικής, πολυδιάστατης, ειρηνικής εξωτερικής πολιτικής, προκειμένου η χώρα να λειτουργεί ως πυλώνας ειρήνης, σταθερότητας και διαλόγου στην ευρύτερη περιοχή. 
Για την πρώτη σύμβαση, που υπογράφηκε τον Απρίλιο του 2008, έρχεται οκτώ χρόνια μετά. Για εμάς, και το είπα και στην Επιτροπή, για τον καθορισμό της στάσης μας για τις δύο συμβάσεις κρίσιμο είναι το πλαίσιο εξωτερικής πολιτικής εντός του οποίου εντάσσεται και έχει πλέον, δυστυχώς, αλλάξει ριζικά. Δεν υφίσταται η πολιτική την οποία προανέφερα. Πλέον η χώρα βρίσκεται στην τροχιά της εξωτερικής πολιτικής, το επαναλαμβάνω για δεύτερη φορά, του δεδομένου και προβλέψιμου και δεν αναλαμβάνει πρωτοβουλίες, όπως θα όφειλε και θα μπορούσε, για παράδειγμα ως μέλος του Συμβουλίου Ασφαλείας του ΟΗΕ. Λειτουργεί ως παρατηρήτρια, σχολιάστρια, δεν επιχειρεί πρωτοβουλίες, καλός μαθητής, εκτελεί αποφάσεις στις οποίες δεν συμμετέχει και δεν συμβάλλει καθόλου. Δεν μιλάμε δηλαδή για λειτουργία ισότιμων εταίρων στο πλαίσιο συμμαχίας, αλλά για μια ανισοβαρή σχέση σε βάρος της πατρίδας μας που δεν παρέχει εχέγγυα προς το συμφέρον της. 
Η συμφωνία, που έρχεται να προστεθεί στο πρόγραμμα «Ασπίδα του Αχιλλέα», δεν δίνει απαντήσεις για τη σχέση, τη διαδραστικότητα, των δύο. Αυτό μας δίνει το δικαίωμα να πούμε ότι η Κυβέρνηση έχει μετατρέψει τη χώρα σε αγοραστή συστημάτων χωρίς εθνική ενιαία στρατηγική. Τούτων δοθέντων υποστηρίζουμε πως εντάσσεται η Ελλάδα βαθύτερα στην νατοϊκή αρχιτεκτονική αντιβαλλιστικής άμυνας χωρίς όμως να υπηρετεί την εθνική άμυνα, χωρίς δημοκρατικό έλεγχο, χωρίς διασφάλιση κυριαρχικών δικαιωμάτων και με σημαντικές δεσμεύσεις πόρων, προσωπικού και τεχνογνωσίας προς το ΝΑΤΟ. Ανοίγει δε την πόρτα για μελλοντικές δεσμεύσεις χωρίς κοινοβουλευτικό έλεγχο.
Η Ελλάδα μπορεί να υποχρεωθεί να παραχωρήσει περισσότερα συστήματα, περισσότερα δεδομένα, περισσότερες υποδομές. Μετατρέπεται σε πάροχο υποδομών, δεδομένων και επιχειρησιακών δυνατοτήτων χωρίς αντίστοιχα οφέλη, αυξάνοντας ταυτόχρονα τον κίνδυνο εμπλοκής της χώρας σε πολεμικές επιχειρήσεις που δεν αποφασίζει η ίδια. Εντάσσεται η χώρα σε μια άκρως επικίνδυνη και απρόβλεπτη συγκυρία στην ευρύτερη γεωπολιτική γειτονιά μας και τοποθετείται στο επίκεντρο μιας αρχιτεκτονικής που αποτελεί στόχο σε περίπτωση σύγκρουσης.
Για τη δεύτερη συμφωνία θεωρούμε ότι αυτή η τεχνική διευθέτηση δεν είναι μια απλή άσκηση. Είναι μια συμφωνία που εντάσσει ελληνικές μονάδες υπό επιχειρησιακή διοίκηση ξένης χώρας, μετατρέπει το NAMFI σε πεδίο βολής ξένων στρατών με ελληνικό κόστος, επιβάλλει οικονομικές υποχρεώσεις προς τη Γερμανία και δεν υπάρχει όφελος για την ελληνική άμυνα. 
Κυρίες και κύριοι συνάδελφοι, χρειάζεται να αποτιμήσουμε κατά πόσο το προσδοκώμενο όφελος ανταποκρίνεται στις σημερινές αμυντικές ανάγκες της Ελλάδας. Οι συνθήκες μέσα στις οποίες λαμβάνονται αυτές οι αποφάσεις έχουν αλλάξει βαθιά. Οι πόλεμοι, η οικονομική αβεβαιότητα και οι πιέσεις της κλιματικής κρίσης επηρεάζουν τις κρατικές προτεραιότητες, τη διάθεση των δημόσιων πόρων και το ίδιο το περιεχόμενο της ασφάλειας. Αλλάζουν οι στρατηγικοί σχεδιασμοί και μαζί τους οφείλουμε να επανεξετάσουμε τη χρησιμότητα των δεσμεύσεων που αναλαμβάνει η χώρα. 
Έτσι η Κυβέρνηση έχει σήμερα την ευθύνη να εξηγήσει τι μεσολάβησε, τι έγινε, από την υπογραφή της -για την πρώτη συμφωνία μιλάω- ποιες ανάγκες καλύπτει πλέον και πώς διασφαλίζεται ότι η ελληνική συνεισφορά ενισχύει ουσιαστικά την άμυνα της χώρας; Η αναφορά ότι αυτό έγινε το 2018 δεν αποτελεί απάντηση σε αυτά τα ερωτήματα. Η υπογραφή εκείνης της περιόδου δεν αρκεί για να δικαιολογήσει την κύρωση του 2026. 
Για εμάς η πολιτική συνέπεια βρίσκεται στην προσήλωση στον σκοπό. Ποιόν δηλαδή; Στην ασφάλεια της Ελλάδας και στην ενίσχυση των Ενόπλων Δυνάμεών της. Αυτό όμως απαιτεί αξιολόγηση των επιλογών μας και ετοιμότητα να τις αναθεωρούμε. Θα ήταν ανεύθυνο να αντιμετωπίζουμε την παρέλευση τόσων ετών σαν να μην έχει σημασία. 
Αντίστοιχα, στη διευθέτηση με τη Γερμανία, η οποία αφορά τη συμμετοχή ελληνικών μονάδων σε βολή του 2021, για αυτή τη συμφωνία απαιτείται σαφής εξήγηση για την καθυστερημένη προσφυγή στη Βουλή. Πρέπει να γνωρίζουμε τις υποχρεώσεις που έχουν ήδη εκπληρωθεί και ποιο είναι το ουσιαστικό περιθώριο της σημερινής κοινοβουλευτικής απόφασης. 
Κυρίες και κύριοι Βουλευτές, προσπάθησα να εξηγήσω ποια είναι η αφετηρία της αρνητικής μας τοποθέτησης. Κρίνουμε τις δύο συμφωνίες με βάση τις ανάγκες της χώρας σήμερα και ζητούμε από την Κυβέρνηση να λογοδοτήσει με τους ίδιους όρους απέναντι στη Βουλή και στους πολίτες. Οφείλει να εξηγήσει συγκεκριμένα τι κερδίζει η ελληνική άμυνα από όσα καλούμαστε να εγκρίνουμε. Σύμφωνα με τις δικές μας αναλύσεις το αποτέλεσμα θα είναι win-lose και όχι win-win για την Ελλάδα. 
Κυρίες και κύριοι συνάδελφοι, σας ευχαριστώ πολύ ιδιαίτερα και για την παραχώρηση της σειράς. Να είστε καλά.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Αμανατίδη.
Καλώ τώρα στο Βήμα τον ειδικό αγορητή από την Πλεύση Ελευθερίας, τον συνάδελφο Αλέξανδρο Καζαμία. 
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, προτού περάσω στις δύο διεθνείς συμβάσεις που συζητάμε και ψηφίζουμε στη σημερινή συνεδρίαση της Ολομέλειας θα ήθελα να αναφερθώ σε δύο κρίσιμα ζητήματα τα οποία τις τελευταίες ημέρες απασχολούν και το πανελλήνιο, αλλά και το Υπουργείο Εθνικής Άμυνας. 
Το πρώτο σχετίζεται με το τραγικό δυστύχημα στην Τανάγρα και ιδίως σε δημοσιεύματα που κυκλοφόρησαν πριν από δύο μέρες σύμφωνα με τα οποία στον σάκο με τη σορό του ενός από τους δύο πιλότους, του Σμηναγού Δημήτρη Πέτρου στα Ιωάννινα, βρέθηκαν αντικείμενα τα οποία προέρχονται από τον τόπο του δυστυχήματος. Αυτές οι πληροφορίες κυκλοφόρησαν σε πολλές έγκυρες εφημερίδες. 
Χθες στη διάρκεια της συζήτησης στην Επιτροπή αναφέρθηκε το δυστύχημα. Από την Πρόεδρο της Πλεύσης Ελευθερίας, η οποία μίλησε στην Επιτροπή, ρωτήθηκε πώς εξελίσσεται το πόρισμα που διεξάγει το Υπουργείο Εθνικής Άμυνας για να μάθει τα πραγματικά αίτια του δυστυχήματος αυτού. Επιπλέον η Ζωή Κωνσταντοπούλου έχει καταθέσει επίκαιρη ερώτηση την οποία ο κ. Δαβάκης, ο Υφυπουργός Άμυνας, θα απαντήσει τη Δευτέρα.
Ωστόσο θα θέλαμε, αν υπάρχει κάποια διαφωτιστική πληροφορία, να γνωρίζουμε τι είναι αυτά τα αντικείμενα τα οποία βρέθηκαν στον σάκο της σορού του ενός εκ των δύο πιλότων. Μάλιστα ένα είναι ιδιαιτέρως κρίσιμο, σύμφωνα με το δημοσίευμα. Πρόκειται για τμήμα του μηχανισμού υψομέτρου του αεροσκάφους, αυτό με άλλα λόγια το οποίο δείχνει σε ποιο υψόμετρο πετούσε το αεροσκάφος. Είναι κρίσιμο για την εξεύρεση των πραγματικών αιτιών που οδήγησαν σε αυτό το τραγικό δυστύχημα.
Βεβαίως η επίκαιρη ερώτηση της Πλεύσης Ελευθερίας, της Ζωής Κωνσταντοπούλου, εστιάζει και σε άλλα ζητήματα που αφορούν την έρευνα και τους λόγους για τους οποίους διεξάγεται το air show τόσα χρόνια, παρά το γεγονός ότι η τοπική κοινότητα έχει φέρει αντιρρήσεις, αλλά περιμένουμε τώρα τουλάχιστον, πριν από τη συζήτηση της επίκαιρης ερώτησης την επόμενη εβδομάδα, να υπάρξει κάποια διευκρίνιση εκ μέρους του κυρίου Υφυπουργού. 
Η δεύτερη εξέλιξη που έλαβε χώρα τις τελευταίες ημέρες είναι βεβαίως η υπογραφή από εκπρόσωπο της ελληνικής κυβέρνησης στο Τελ Αβίβ της διμερούς συμφωνίας ύψους άνω των 3 δισεκατομμυρίων ευρώ με το Ισραήλ για την προμήθεια του προγράμματος «Ασπίδα του Αχιλλέα». Όχι πολύ καλή ονομασία πρέπει να πούμε. Πρόκειται για ένα πολυεπίπεδο σύστημα αεράμυνας. 
Η Πλεύση Ελευθερίας έχει καταθέσει επίκαιρη ερώτηση και γι’ αυτό το ζήτημα -την έχω καταθέσει εγώ- και θα απαντηθεί πάλι από τον κύριο Υφυπουργό τη Δευτέρα. Θα περιμένουμε να ακούσουμε λεπτομέρειες, ιδίως σχετικά με το κρίσιμο ζήτημα του πηγαίου κώδικα, ο οποίος σύμφωνα με δηλώσεις από το Υπουργείο Άμυνας του Ισραήλ δεν θα αποκτηθεί από τη χώρα μας, τουλάχιστον για ένα διάστημα το οποίο παραμένει άγνωστο. Αυτό δημιουργεί μία επιπλέον εξάρτηση. Όχι πως η αγορά του συστήματος αυτού δεν αποτελεί από μόνη της μία σχέση αμυντικής και πολιτικής εξάρτησης απέναντι στο Ισραήλ, αλλά η μη απόκτηση του πηγαίου κώδικα δείχνει ότι θα έχουμε περιορισμένο έλεγχο. Βεβαίως έγιναν διορθωτικές δηλώσεις κατόπιν, βάσει των οποίων θα μας δοθεί από το Ισραήλ η τεχνογνωσία για να τον αναπτύξουμε. Εδώ, όμως, υπάρχουν και άλλα ερωτήματα, όπως, για παράδειγμα, πόσο διάστημα θα πάρει αυτό και επιπλέον αν θα αναπτύξουμε τον δικό μας πηγαίο κώδικα θα έχει πρόσβαση το Ισραήλ σε αυτόν. Και βέβαια υπάρχουν και πολλά άλλα ερωτήματα τα οποία θα συζητήσουμε τη Δευτέρα στην επίκαιρη ερώτηση, αλλά θα περιμέναμε και ίσως τώρα κάποιες διευκρινίσεις από τον κύριο Υφυπουργό.
Έρχομαι τώρα στην πρώτη από τις δύο συμβάσεις τις οποίες καλούμαστε να κυρώσουμε στη σημερινή συνεδρίαση. Είναι η σύμβαση που αφορά την εθνική συνεισφορά, την ελληνική συνεισφορά στη νατοϊκή αντιβαλλιστική άμυνα στο λογισμικό επίπεδο. Το πρόγραμμα στοιχίζει περίπου 10.000 ευρώ. Είναι μία σύμβαση 17 άρθρων και ενός παραρτήματος. 
Το πρόβλημα με αυτήν τη σύμβαση, όπως και με τη δεύτερη την οποία κυρώνουμε, είναι ότι έρχεται με τεράστια καθυστέρηση στη Βουλή. Αυτή η σύμβαση υπεγράφη από την Κυβέρνηση Τσίπρα τον Μάιο του 2018, δηλαδή έρχεται εδώ προς κύρωση ύστερα από οκτώ ολόκληρα χρόνια. Γνωρίζουμε βεβαίως ότι αυτή είναι μία συνθήκη θλιβερή, που αφορά μία σειρά συμβάσεων. Ο κ. Δαβάκης μάς είχε αναφέρει, όταν πάλι συζητούσαμε την κύρωση συμβάσεων που καθυστέρησαν υπερβολικά να έρθουν προς κύρωση στη Βουλή, έναν αριθμό περίπου σαράντα τέτοιων συμβάσεων αν θυμάμαι καλά. Αυτή είναι μία από τις σαράντα αυτές και συνεχίζουμε να τις βλέπουμε τη μία μετά την άλλη. 
Εδώ βεβαίως έχουμε διάφορα επιπλέον ζητήματα, πέραν της χρονικής καθυστέρησης, που είναι ενδεχομένως και η αιτία του προβλήματος. Η σύμβαση αυτή, που έρχεται μετά από οκτώμισι χρόνια προς κύρωση, είναι δεκαετής. Δηλαδή με βάση το άρθρο 14 της σύμβασης, λήγει σε ενάμιση χρόνο και κυρώνεται τώρα. Καταλαβαίνουμε σε ποιο επίπεδο παραλογισμού μπαίνουμε τώρα όσον αφορά την κύρωση.
 Δεύτερον, ρωτήσαμε χθες στη διάρκεια της συνεδρίασης της επιτροπής αν στα οκτώμισι αυτά χρόνια καθυστέρησης έχει αρχίσει να εφαρμόζεται η συγκεκριμένη σύμβαση. Η απάντηση του κυρίου Υφυπουργού είναι ότι δεν έχει αρχίσει να εφαρμόζεται και αναρωτιόμαστε: Ωραία, τώρα θα έρθουμε να την κυρώσουμε. Θα εφαρμοστεί ένα πρόγραμμα δέκα ετών σε ενάμιση χρόνο; Πώς το βλέπει η Κυβέρνηση; Σε αυτό δεν πήραμε καμία απάντηση ούτε από τον κύριο Υφυπουργό ούτε και από τον εισηγητή της Νέας Δημοκρατίας, ο οποίος βεβαίως είναι ο κ. Αμυράς και όχι ο Μακάριος Λαζαρίδης, που αρχικά θα ήταν ο εισηγητής εκ μέρους της Νέας Δημοκρατίας, επειδή με τη γνωστή αντικοινοβουλευτική του συμπεριφορά ο κ. Λαζαρίδης, για τον οποίο εγώ προσωπικά, αλλά και η Πλεύση Ελευθερίας έχουμε πικράν πείρα της προβληματικής του συμπεριφοράς και την έχουμε καταγγείλει εδώ και χρόνια, αλλά τότε εθεωρείτο ότι προσωποποιούσαμε την αντιπολίτευση. Βεβαίως τώρα τον εισπράττετε εσείς όλο δικό σας τον κ. Λαζαρίδη και καταλαβαίνετε τι ήταν αυτά που σας λέγαμε. Κατάφερε να τσακωθεί για δεύτερη ή τρίτη φορά τώρα με το κυβερνητικό επιτελείο, γιατί ζήτησε ενημέρωση από τον συνεργάτη του Υπουργού Άμυνας και απ’ ό,τι φαίνεται κατάφερε να τσακωθεί και με τον συνεργάτη του Υπουργού Άμυνας και η Νέα Δημοκρατία για να τον νουθετήσει αποφάσισε να τον αντικαταστήσει για τις σημερινές συμβάσεις και έφερε τον κ. Αμυρά ως εισηγητή εδώ. Αυτά είναι καλό να τα θυμόμαστε και να τα ξέρουμε και να καταλαβαίνουμε γιατί εμείς θέταμε προβλήματα αντικοινοβουλευτικής συμπεριφοράς και προβλήματα δυσλειτουργίας, όταν ο κ. Λαζαρίδης ήταν Κοινοβουλευτικός Εκπρόσωπος της Νέας Δημοκρατίας και βεβαίως προήχθη για τη «φοβερή» δραστηριότητά του στη Βουλή -αυτήν την προβληματική δραστηριότητα- στη θέση Υφυπουργού, προτού ανακαλύψουμε βέβαια ότι είχε διοριστεί χωρίς πτυχίο.
Επανέρχομαι στη σύμβαση. Εδώ έχουμε μια σύμβαση δέκα ετών η οποία θα ξεκινήσει τώρα και έχει μόνο ενάμιση χρόνο να πραγματοποιηθεί. Και ήθελα επιπλέον να ρωτήσω, κύριε Υφυπουργέ, επί οκτώμισι χρόνια δεν σας ρώτησε κανένας από το ΝΑΤΟ γιατί δεν συμμετέχετε σε αυτήν τη σύμβαση, τι κάνετε, γιατί δεν την κυρώνετε; Δεν υπήρξαν καθόλου κρούσεις; Δηλαδή με ποιον τρόπο ακριβώς ξεχνιούνται αυτές οι συμβάσεις, αν πρόκειται για συμβάσεις τόσο ζωτικής σημασίας, όπως ισχυρίζεται το ίδιο το κείμενο της σύμβασης και όπως μας λένε και οι εισηγητές της Πλειοψηφίας όταν έρχονται να τις υποστηρίξουν;
 Έρχομαι τώρα στην άλλη πλευρά αυτής της σύμβασης του 2018. Υπεγράφη από την Κυβέρνηση Τσίπρα. Έχει ενδιαφέρον -το είπα χθες στην επιτροπή χωρίς να έχω ακούσει- το γεγονός ότι, ενώ ήρθε από την Κυβέρνηση Τσίπρα και τότε η Νέα Δημοκρατία ήταν στην Αντιπολίτευση, η Νέα Δημοκρατία τώρα την υποστηρίζει σθεναρά και ο ΣΥΡΙΖΑ, μαντέψτε, την καταψηφίζει, ενώ ήταν η Κυβέρνηση του ΣΥΡΙΖΑ αυτή η οποία την υπέγραψε και την έφερε. Και αυτό όμως είναι μέρος του φοβερού παραλογισμού στον οποίο βρισκόμαστε όταν κυρώνουμε τέτοιες συμβάσεις.
Η δεύτερη σύμβαση είναι και αυτή πέντε ετών, καθυστερημένη, και υπεγράφη από την Κυβέρνηση της Νέας Δημοκρατίας. Πρόκειται για μία συμμετοχή της Ελλάδας με γερμανικές μονάδες στο πεδίο βολής στην Κρήτη. Δεν αξίζει να μιλήσουμε για το περιεχόμενο της σύμβασης αυτής γιατί στην πραγματικότητα η σύμβαση αυτή έχει υλοποιηθεί. Και ενώ υπεγράφη πριν από πέντε χρόνια και μάλιστα έχει και παραγράφους για τον COVID-19 ως πανδημία, οι οποίες βέβαια σήμερα είναι εντελώς άσχετες, αφορούσε ασκήσεις οι οποίες πραγματοποιήθηκαν στην Κρήτη στις 24 με 28 Σεπτεμβρίου του 2021, 29 με 30 Σεπτεμβρίου του 2021 και 3 με 7 Οκτωβρίου του 2021. 
Τώρα εδώ δεν έχουμε μόνο ένα πρόβλημα καθυστέρησης της κύρωσης αυτών των συμβάσεων, έχουμε ένα πρόβλημα αντισυνταγματικότητας. Εμείς στην Πλεύση Ελευθερίας καταγγέλλουμε σχεδόν κάθε εβδομάδα την Κυβέρνηση για αντισυνταγματική συμπεριφορά μέσα στη Βουλή. Οι τροπολογίες που έρχονται μεσάνυχτα, την προηγουμένη της συζήτησής τους στην Ολομέλεια, παραβιάζουν το άρθρο 74 του Συντάγματος. Αυτό γίνεται σε κάθε τροπολογία και κάθε φορά που έχουμε τροπολογία υπάρχει παραβίαση του Συντάγματος. Εδώ έχουμε παραβίαση του Συντάγματος γιατί εφαρμόστηκε μία διεθνής σύμβαση χωρίς να έχει κυρωθεί από τη Βουλή. Το να συζητάμε τώρα το περιεχόμενό της δεν έχει νόημα, γιατί εκτελέστηκε.
Και πραγματικά θα πρέπει να αναληφθεί κάποια στιγμή η ευθύνη από την πλευρά της Κυβέρνησης. Διότι, εντάξει, όταν ο κύριος Υφυπουργός μάς λέει ότι ανέλαβε και βρήκε διεθνείς συμβάσεις να λιμνάζουν για δέκα, δεκαπέντε ή δεκαοκτώ χρόνια -θυμάμαι μία- και τις απέδιδε σε προηγούμενες κυβερνήσεις, μπορούσαμε να το καταλάβουμε. Όμως αυτή η σύμβαση υπεγράφη από την Κυβέρνηση Μητσοτάκη το 2021. 
Γιατί καθυστέρησε, κύριε Υφυπουργέ, να έρθει στη Βουλή; Γιατί εφαρμόστηκε χωρίς να έχει κυρωθεί από τη Βουλή, παραβιάζοντας έτσι το Σύνταγμα; Για τους λόγους αυτούς, αλλά και για το περιεχόμενο των συμβάσεων, η Πλεύση Ελευθερίας καταψηφίζει και τις δύο. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία. 
Να καλέσω τώρα στο Βήμα τον ειδικό αγορητή από την Ελληνική Λύση, τον συνάδελφο, τον κ. Στέλιο Φωτόπουλο. 
Κύριε Φωτόπουλε, έχετε τον λόγο.
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε.
Να εκφράσω και από το Βήμα της Βουλής τα ειλικρινή μου συλλυπητήρια στα στελέχη της Πολεμικής Αεροπορίας και στις βιολογικές οικογένειες των δύο πιλότων που χαθήκανε. 
Θέλω να πω ότι, βρισκόμαστε σε αυτή τη μεριά του πλανήτη και είμαστε αναγκασμένοι να ζούμε με έναν αναθεωρητικό γείτονα. Άρα, κατά την ταπεινή μας άποψη -και νομίζω ότι εκφράζω το σύνολο του Ελληνικού Κοινοβουλίου από τη μία άκρη μέχρι την άλλη- οι άνδρες και οι γυναίκες των Ενόπλων Δυνάμεων θα πρέπει να αποτελούν φωτεινά παραδείγματα για το σύνολο του ελληνικού λαού. Θα πρέπει, εκτός από τα μεγάλα λόγια που λένε σε αυτές τις περιπτώσεις, να τους τιμούμε σε κάθε περίπτωση που αναδεικνύουν τον κοινωνικό τους ρόλο. Και αυτό το παράδειγμα θα είναι και παιδευτικό και εκπαιδευτικό.
Θα σας δείξω μια φωτογραφία που τη θυμήθηκα πρόσφατα. Είναι μια φωτογραφία που κυκλοφόρησε προ τριετίας, η οποία τι απεικονίζει; Απεικονίζει άνδρες της 32 Ταξιαρχίας Πεζοναυτών, στις πλημμύρες στη Θεσσαλία, να στρώνουν τα κορμιά τους για να περάσει μια γερόντισσα. Αυτές οι φωτογραφίες και αυτά τα παραδείγματα θα πρέπει να διδάσκονται στα σχολεία. Θα πρέπει να τα βλέπουν οι μαθητές και να είναι το παράδειγμα το οποίο θα πρέπει να τους δείχνουμε, και για τον εθελοντισμό και για τον ρόλο των Ενόπλων Δυνάμεων.
Σε ό,τι αφορά τις δύο κυρώσεις του Υπουργείου Εθνικής Άμυνας, τις οποίες συζητούμε σήμερα, η πρώτη αφορά τη συμφωνία του Υπουργείου με την Υπηρεσία Επικοινωνιών και Πληροφοριών του ΝΑΤΟ για την ένταξη της ελληνικής συνεισφοράς -δηλαδή κυρίως των πυραύλων Patriot- στη Νατοϊκή Αντιβαλλιστική Άμυνα και η δεύτερη αφορά την τεχνική διευθέτηση με το Ομοσπονδιακό Υπουργείο Άμυνας της Γερμανίας για τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική άσκηση.
Θέλω να είμαι σαφής από την αρχή, αν και το έχουμε καταθέσει και με κάθε ευκαιρία και σε κάθε περίπτωση. Η Ελληνική Λύση στηρίζει τις Ένοπλες Δυνάμεις, στηρίζει τη δραστηριότητά τους, στηρίζει την εκπαίδευση, τις βολές, την αεράμυνα, κάθε τι που κάνει τον Έλληνα στρατιώτη, αεροπόρο και ναύτη πιο έτοιμο. 
Για τους ανθρώπους της 350 Πτέρυγας και της 180 Μοίρας έχουμε μόνο σεβασμό, και αυτό οφείλω να το καταθέσω. Όμως εδώ δεν ψηφίζουμε και δεν δίνουμε ψήφο εμπιστοσύνης για την αξία των στελεχών μας. Εδώ ψηφίζουμε και κρίνουμε τον τρόπο που η Κυβέρνηση διαχειρίζεται τις διεθνείς δεσμεύσεις της χώρας, το δημόσιο χρήμα και κυρίως τα εθνικά μας δεδομένα. Και σε αυτά τα τρία, τα κείμενα που μας φέρατε έχουν σοβαρά προβλήματα. 
Ξεκινώ από τις ημερομηνίες, γιατί οι ημερομηνίες σε κάποιες περιπτώσεις μιλούν από μόνες τους. Η Συμφωνία για την Αντιβαλλιστική Άμυνα υπεγράφη στις 7 και 8 Μαΐου του 2018 και έρχεται για κύρωση τον Σεπτέμβριο του 2026, οκτώ χρόνια και τέσσερις μήνες μετά. Η δε έκθεση του Γενικού Λογιστηρίου του Κράτους έχει ημερομηνία 16 Ιανουαρίου 2026 και το σχέδιο νόμου μπαίνει στην Ολομέλεια σήμερα, 17 Σεπτεμβρίου, άλλοι οκτώ με εννέα μήνες από την έκθεση του Γενικού Λογιστηρίου του Κράτους. Και μιλάμε για συμφωνία η οποία, κατά το άρθρο 14, έχει διάρκεια δέκα ετών. Αν η αντιβαλλιστική λοιπόν θωράκιση είναι τόσο κρίσιμη -που είναι- θα πρέπει να μας πει ο κύριος Υφυπουργός γιατί περιμένει η Κυβέρνηση σχεδόν μία δεκαετία.
Η τεχνική διευθέτηση δε με την Ομοσπονδιακή Δημοκρατία της Γερμανίας είναι ακόμη πιο χαρακτηριστική περίπτωση. Υπεγράφη στις 15 Σεπτεμβρίου 2021. Αφορούσε Βολή που, σύμφωνα με το ίδιο κείμενο, θα γινόταν από τις 3 μέχρι τις 7 Οκτωβρίου του 2021 και το άρθρο ορίζει ότι η διευθέτηση ισχύει μέχρι την ολοκλήρωση της Βολής. Το ίδιο το κείμενο. 
Δηλαδή, κυρίες και κύριοι Βουλευτές, μας ζητάτε σήμερα να κυρώσουμε ένα κείμενο που, με τους δικούς του όρους, έχει ήδη εξαντλήσει το αντικείμενό του. Η Βολή έγινε, ο στόχος καταστράφηκε, τα χρήματα πληρώθηκαν. Και το άρθρο δεύτερο του νομοσχεδίου γράφει ότι η ισχύς της διευθέτησης αρχίζει από την πλήρωση των προϋποθέσεων του άρθρου 13. Ποια ισχύ αρχίζεις για μια άσκηση η οποία έχει ήδη ολοκληρωθεί και έχει τελειώσει; 
Αυτό, κυρίες και κύριοι Βουλευτές, δεν είναι κοινοβουλευτικός έλεγχος. Αυτό είναι να καλούμε τη Βουλή να βάλει τη σφραγίδα της σε τετελεσμένα. 
Και επιτρέψτε μου τώρα να έρθω στα της έκθεσης του Γενικού Λογιστηρίου του Κράτους για τη γερμανική διευθέτηση. Πρώτον, η έκθεση γράφει ότι η δαπάνη επήλθε το έτος 2023, κατά το οποίο πραγματοποιήθηκε η άσκηση. Δείτε το, είναι λάθος. Η έκθεση του Γενικού Λογιστηρίου του Κράτους, η έκθεση δηλαδή την οποία συντάσσει το Γενικό Λογιστήριο του Κράτους και έρχεται σε εμάς να την κυρώσουμε, είναι λάθος. Το κείμενο της διευθέτησης μιλάει για την άσκηση τον Οκτώβριο του 2021.Ένα από τα δύο δεν ισχύει, ή το 2021 ή το 2023! 
Αν η άσκηση έγινε το 2021 και πληρώσαμε το 2023, τότε παραβιάστηκε η προθεσμία των εξήντα ημερών του άρθρου 6, παράγραφος 4, όπου ρητά γράφεται ότι τα έξοδα καθυστέρησης βαρύνουν την Ελλάδα. Πληρώσαμε τόκους και επιβαρύνεις; Θα πρέπει να μας το πείτε. Σας ρώτησα και χθες. Είπατε ότι δεν πληρώσαμε. Θα το δούμε όμως στην ανάλυσή μου παρακάτω. Αν η άσκηση έγινε το 2023, τότε με ποιο κείμενο έγινε; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):…(Δεν ακούστηκε)
ΣΤΥΛΙΑΝΟΣ ΦΩΤΟΠΟΥΛΟΣ: Είμαι σίγουρος.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εκ παραδρομής έγινε αυτό. 
ΣΤΥΛΙΑΝΟΣ ΦΩΤΟΠΟΥΛΟΣ: Άρα είναι λάθος από το Γενικό Λογιστήριο του Κράτους. Και πληρώθηκε ετεροχρονισμένα, και αυτό θα το δούμε μετά στη συνέχεια, στην ανάλυση που θα κάνω.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σωστή η παρατήρηση.
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Υπουργέ, δεν είμαστε τροχονόμοι. Κακώς για την Κυβέρνηση τα διαβάζουμε τα κείμενα τα οποία μας δίνετε.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Καλώς τα διαβάζετε.
ΣΤΥΛΙΑΝΟΣ ΦΩΤΟΠΟΥΛΟΣ: Κακώς, απ' ό,τι φαίνεται για την Κυβέρνηση και για τον κοινοβουλευτικό έλεγχο, τα διαβάζουμε. Δυστυχώς αυτός είναι ο ρόλος μας. Και με τα λίγα στοιχεία τα οποία παίρνουμε, οφείλουμε και προσπαθούμε να κάνουμε τον κοινοβουλευτικό έλεγχο όσο καλύτερα μπορούμε.
Δεύτερον, το συνολικό ποσό ήταν περίπου διακόσιες οκτώ χιλιάδες ευρώ. Από αυτά, τα 196.378 ευρώ πήγαν στη γερμανική υπηρεσία για τον στόχο STAR. Τα υπόλοιπα δώδεκα χιλιάδες η έκθεση τα χαρακτηρίζει κρατήσεις και τραπεζικά έξοδα. Μιλάμε για 6% πάνω στο κεφάλαιο. Τραπεζικά έξοδα 6% από μια χώρα της Ευρωπαϊκής Ένωσης στην άλλη δεν υπάρχουν! Θα πρέπει να μας διευκρινίσετε αν πληρώσαμε επιβαρύνσεις, όπως λέει το ίδιο το κείμενο για την προθεσμία των εξήντα ημερών. Γιατί, αν πληρώθηκε το 2023, αυτό συμβαίνει. 
Η ίδια έκθεση λέει ότι η δαπάνη κάλυψε τον στόχο, αλλά και την τροφοδοσία και στρατιωτικό κατάλυμα στη Γερμανία. Αν όμως τα 196.378 ευρώ ήταν για τον στόχο και τα υπόλοιπα για κρατήσεις και τράπεζες, πού είναι η τροφοδοσία και το κατάλυμα; Ήταν μηδενικά; Πληρώθηκαν σε άλλον κωδικό; Πάντως, στον ιδιωτικό τομέα τέτοιου είδους εκθέσεις δεν στέκουν. Να είμαστε ειλικρινείς. 
Τέταρτον, η έκθεση μας δείχνει μόνο το κόστος του στόχου. Δεν μας λέει τίποτα για το πραγματικό κόστος Βολής, τους πυραύλους Patriot και τους πυραύλους HAWK που εκτοξεύσαμε -έως τέσσερις κατά το άρθρο 5- τη μεταφορά των μονάδων στην Κρήτη, τα καύσιμα, τις αποζημιώσεις. 
Εμείς δεν αμφισβητούμε ότι οι δαπάνες έγιναν. Δεν αμφισβητούμε το ότι θα έπρεπε να γίνουν. Οφείλουμε όμως, ως κοινοβουλευτικός έλεγχος, να τα ζητάμε και να τα γνωρίζουμε. Η διαφάνεια σημαίνει σεβασμός στα χρήματα του φορολογούμενου. 
Και περνώ στη σοβαρότερη από τις δύο κυρώσεις, τη συμφωνία με την «NCI AGENCY». Η συμφωνία ορίζει ως αντιβαλλιστική άμυνα την προστασία των ευρωπαϊκών πληθυσμών και εδαφών. Σωστά. Αφορά την προστασία των χωρών-κρατών του ΝΑΤΟ από βαλλιστικές απειλές. Η απειλή όμως της Ελλάδας δεν προέρχεται από μια χώρα η οποία είναι εκτός ΝΑΤΟ. Προέρχεται από μια χώρα η οποία βρίσκεται στο ΝΑΤΟ, και είναι η Τουρκία. Η βαλλιστική απειλή που αντιμετωπίζει η Ελλάδα -που αντιμετωπίζουν τα νησιά μας, η Κρήτη, η Ρόδος, η Αθήνα, η Χίος- προέρχεται από μια χώρα που είναι μέλος του ΝΑΤΟ, από την Τουρκία, η οποία αναπτύσσει βαλλιστικούς πυραύλους και διατηρεί εδώ και τριάντα περίπου χρόνια ενεργή απόφαση casus belli.
Και εδώ γεννιέται το μεγάλο ερώτημα. Διαβάστε το άρθρο 3 και συγκεκριμένα την παράγραφο 3.2. Η Ελλάδα αναλαμβάνει να παρέχει τις περιγραφές διεπαφών των συστημάτων της, τα σχέδια μηνυμάτων σε πραγματικό χρόνο, τη λειτουργικότητα και το επίπεδο λεπτομέρειας των αναπαραστάσεων των Patriot, τα δίκτυα, τα πρωτόκολλα, τις απαιτήσεις συγχρονισμού. Και το τεχνικό παράρτημα ζητά περιγραφή των λειτουργικών και φυσικών δυνατοτήτων κάθε συστήματος.
Και τώρα διαβάστε το άρθρο 9, παράγραφος 9.2: «Τα παραδοτέα των συμβάσεων του προγράμματος που χρησιμοποιούν πληροφορίες που δίνονται βάσει της συμφωνίας μπορούν να αποδεσμευτούν προς όλα τα κράτη-μέλη του ΝΑΤΟ, με εξαίρεση μόνο τις κατασκευαστικές προσομοιώσεις και τα έγγραφα ελέγχου διασύνδεσης που χρειάζεται αμοιβαία διασύνδεση».
Αναφέρει όλα τα κράτη-μέλη του ΝΑΤΟ, άρα και την Τουρκία, την Τουρκία, η οποία φιλοξενεί στο Κιουρετζίκ το ραντάρ έγκαιρης προειδοποίησης της νατοϊκής αντιβαλλιστικής αρχιτεκτονικής., η Τουρκία που συμμετέχει στα ίδια όργανα και στις ίδιες επιτροπές με εμάς. 
Και ερωτώ: Ποιες οδηγίες έχει δώσει ο Έλληνας εκτελεστικός αντιπρόσωπος βάσει του άρθρου 8 παράγραφος 8.6 για τη σήμανση των ελληνικών πληροφοριών, ώστε να μην αποδεσμεύονται σε τρίτα κράτη-μέλη; Υπάρχει γενική εντολή; Ναι ή όχι; Θα μας απαντήσετε. 
Δεύτερον, μπορεί η Ελλάδα να εγγυηθεί ότι τα δεδομένα για τη διάταξη και τις δυνατότητες των patriot δεν θα καταλήξουν έστω και ως επεξεργασμένο παραδοτέως σε τουρκικά χέρια; 
Δεν θα πω για το τρίτο κομμάτι, την παράγραφο 2 του τεχνικού παραρτήματος. Αντιλαμβάνομαι ότι είναι διαβαθμισμένο, αλλά εδώ μας φέρνετε να ακυρώσουμε μια λευκή σελίδα. Το καταλαβαίνετε όλοι. Μας έχετε δώσει μια λευκή σελίδα και εμείς ως ελληνικό Κοινοβούλιο ερχόμαστε αυτό να το ψηφίσουμε. Ναι ή όχι; Εάν είναι διαβαθμισμένο, θα πρέπει να μας ενημερώσετε στη Βουλή, στην επιτροπή σε κλειστή συνεδρίαση. Αλλιώς μη μας το φέρνετε καθόλου. 
Στο άρθρο 16 ορίζει ότι οποιαδήποτε διαφορά λύνεται μόνο με διαβουλεύσεις και δεν παραπέμπεται σε κανένα εθνικό ή διεθνές δικαστήριο. Αν, λοιπόν, αύριο υπάρχει κακή κοινή κρίση των ελληνικών πληροφοριών, η χώρα δεν έχει κανένα ένδικο μέσο -κανένα- μόνο διαβουλεύσεις και γνωρίζουμε πάρα πολύ καλά τι συμβαίνει όταν εσύ θες να διαβουλευτείς και ο αντισυμβαλλόμενος δεν θέλει. Είναι κατανοητό. 
Επιστρέφω στα οικονομικά για να κλείσω. Το Γενικό Λογιστήριο του Κράτους εκτιμά την ετήσια δαπάνη της Αντιβαλλιστικής Συμφωνίας σε περίπου 10.000 ευρώ. 10.000 ευρώ τον χρόνο επαναλαμβάνω. Η ίδια η συμφωνία προβλέπει ότι η Ελλάδα αναλαμβάνει το κόστος εγκατάστασης του εθνικού σημείου παρουσίας, τη συντήρηση και αναβάθμισή του, το προσωπικό, τις εγκαταστάσεις δοκιμών με πραγματικό υλικό, τους εμπειρογνώμονες που θα στέλνουμε στη Χάγη έως τέσσερις τεχνικές συναντήσεις τον χρόνο, τις ημερήσιες αποζημιώσεις. Τίποτα από αυτά, όμως, δεν αποτιμάται στην έκθεση του Γενικού Λογιστηρίου του Κράτους. 
Και προσέξτε: Στο άρθρο 6 κάθε μέρος αναλαμβάνει το κόστος με την επιφύλαξη της διαθεσιμότητας των κεφαλαίων. Το ΝΑΤΟ, δηλαδή, έχει νομική διέξοδο. Αυτός ο οποίος δεν έχει είμαστε εμείς. Τώρα το ξέρει πάρα πολύ καλά τι υπογράφει.
Θα σταθώ σε κάτι το οποίο φαίνεται πιθανόν μικρό, αλλά δεν είναι καθόλου μικρό όταν μιλάμε για διεθνείς συμβάσεις, όταν μιλάμε για διεθνείς συμφωνίες. Άλλα γράφει στο αγγλικό κείμενο, άλλα μεταφέρονται στο ελληνικό κείμενο. «Participants» γράφει στη μία συμφωνία, «arrangement» γράφει στην άλλη. Άλλα γράφει η ελληνική μετάφραση, άλλα γράφει η γερμανική μετάφραση.
 Προσέξτε τα. Κείμενα τα οποία μας εκθέτουν διεθνώς, κείμενα τα οποία φέρνετε στη Βουλή και τα οποία εμείς οφείλουμε να ελέγξουμε, να συμφωνήσουμε, να τα απορρίψουμε και να εκφράσουμε άποψη, δεν μπορεί να έχουν ούτε τεχνικά ούτε ορθογραφικά λάθη. Δεν είμαστε εδώ για να κάνουμε τους έξυπνους. Δεν είμαστε εδώ να σας μαλώσουμε. Είμαστε εδώ, όμως, να ασκήσουμε κοινοβουλευτικό έλεγχο. Δεν μπορεί να φέρνετε κείμενα και διεθνείς συμφωνίες τα οποία εμφανίζουν νομική προχειρότητα. Αυτό είναι απαράδεκτο και για τη Βουλή και για το Υπουργείο Εθνικής Άμυνας. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας):  Και εμείς ευχαριστούμε τον κ.  Φωτόπουλο.
Να καλέσω τώρα στο Βήμα εκ μέρους της Κοινοβουλευτικής Ομάδας του Κομμουνιστικού Κόμματος της Ελλάδος τον κ. Κατσώτη, προκειμένου να τοποθετηθεί επί της εισηγήσεως του συναδέλφου μας, του κ. Νίκου Παπαναστάση, στον οποίο ευχόμαστε και περαστικά για την πρόσφατη εγχείρηση. Λοιπόν, παραμένει ειδικός αγορητής βέβαια, αλλά θα εκφωνήσει την εισήγησή του ο κ. Κατσώτης. 
Ορίστε κύριε Κατσώτη, έχετε τον λόγο. 
ΧΡΗΣΤΟΣ ΚΑΤΣΩΤΗΣ: Συζητείται σήμερα στην Ολομέλεια μια συμφωνία μεταξύ της Ελλάδας και της υπηρεσίας του ΝΑΤΟ, της NCI, που αποστολή έχει την ανάπτυξη και την ολοκλήρωση της δυναμικότητας της νατοϊκής αντιβαλλιστικής άμυνας. 
Ο σκοπός και το αντικείμενο της σύμβασης είναι σαφείς. Διά νόμου πλέον η Κυβέρνηση διασυνδέει την υπάρχουσα, αλλά και τη μελλοντική ελληνική αντιαεροπορική και αντιβαλλιστική υποδομή Patriot - «Ασπίδα του Αχιλλέα» και άλλα ναυτικά και αεροπορικά μέσα με το αντίστοιχο σύστημα αντιβαλλιστικής άμυνας του ΝΑΤΟ. 
Μπορεί αυτή η συμφωνία να ξεκίνησε το ταξίδι της το 2018, ενσωματώνοντας τις τότε νατοϊκές απαιτήσεις, αλλά οι προβλέψεις της κολλούν άριστα στη σημερινή γεωπολιτική συγκυρία, δηλαδή στην όξυνση του ιμπεριαλιστικού πολέμου, τη χρήση βαλλιστικών πυραύλων, αλλά και το ολοένα και πιο ισχυρό ενδεχόμενο χρήσης πυρηνικών να πλανάται πάνω από τους λαούς όσο ποτέ, με βάση το πυρηνικό δόγμα που διαμορφώνει το ΝΑΤΟ, αλλά και η Ευρωπαϊκή Ένωση.
Οι προβλέψεις αυτής της συμφωνίας δεν συνθέτουν μια απλή αναβάθμιση της στρατιωτικής συνεργασίας Ελλάδας-ΝΑΤΟ, όπως το εμφανίζει η Κυβέρνηση, αλλά και τα κόμματα του ευρωατλαντικού τόξου. Στις προβλέψεις αυτής της συμφωνίας ενσωματώνεται δυνητικά η παραχώρηση όλων των δεδομένων που συλλέγει το ελληνικό Αντιπυραυλικό σύστημα, που έχουν πληρώσει με δισεκατομμύρια οι Έλληνες εργαζόμενοι για να τα χρησιμοποιεί το ΝΑΤΟ σύμφωνα με τις αποστολές του. Μόνο που αυτές οι αποστολές -και το γνωρίζουν και οι πέτρες- καμία σχέση δεν έχουν με την προστασία της κυριαρχίας και των κυριαρχικών δικαιωμάτων της Ελλάδας. 
Για να γίνει κατανοητή αυτή η συμφωνία πρέπει να αποκαλυφθεί η περίτεχνα κρυμμένη πραγματική της βάση. Με τη συμφωνία αυτή γίνεται ανάληψη της υποχρέωσης από την ελληνική Κυβέρνηση να παραχωρήσει τις δυνατότητες των αντιπυραυλικών συστημάτων που διαθέτει η χώρα για την προστασία της της υπάρχουσας αμερικανονατοϊκής υποδομής στην Ελλάδα. 
Ποια είναι αυτή; Είναι οι αμερικανικές στρατιωτικές επιθετικές βάσεις, οι ενεργειακοί κόμβοι προώθησης του αμερικανικού υγροποιημένου φυσικού αερίου LNG προς την Ευρώπη, Ρεβυθούσα και Αλεξανδρούπολη, είναι οι σημαντικές λιμενικές εγκαταστάσεις -Πειραιάς, Θεσσαλονίκη, Καβάλα, Αλεξανδρούπολη και άλλα-, τις οποίες χρησιμοποιούν οι ΗΠΑ και ΝΑΤΟ για διακίνηση προσωπικού και μέσων για τις αποστολές τους.
Και, βέβαια, η κύρωση της συμφωνίας γίνεται σήμερα που υπάρχει επιτάχυνση της λεγόμενης ευρωπαϊκής άμυνας, αλλά και με υπογεγραμμένη πλέον την ελληνοϊσραηλινή συμφωνία για την αντιαεροπορική και αντιβαλλιστική ομπρέλα, τη λεγόμενη «Ασπίδα του Αχιλλέα». 
Τα γεγονότα αυτά αποκτούν ακόμα πιο επικίνδυνο χαρακτήρα, καθώς συντελούνται τη στιγμή που βρίσκονται σε εξέλιξη οι πολεμικές συγκρούσεις στην Ουκρανία, τη Μέση Ανατολή, τον Περσικό Κόλπο ως τμήμα του ευρύτερου γεωστρατηγικού παζλ, που στη βάση του παραμένει η μεγάλη αντιπαράθεση ΥΠΑ και Κίνας για την κυριαρχία στην παγκόσμια καπιταλιστική οικονομία. 
Είναι πλέον εμφανή τα σημάδια ενοποίησης και γενίκευσης των πολεμικών συγκρούσεων ιδιαίτερα στη Μέση Ανατολή, με τις ΗΠΑ και το Ισραήλ να πρωταγωνιστούν στις στρατιωτικές επιχειρήσεις κατά του Ιράν, που με τη σειρά του απαντά στρατιωτικά και με σκληρά αντίποινα εναντίον κρατών που διαθέτουν αμερικανικές βάσεις και υποδομές. 
Η εμπλοκή της Ελλάδας στους σχεδιασμούς αυτούς αυξάνει δραματικά τους κινδύνους για τον ελληνικό λαό, μετατρέπει κρίσιμες υποδομές της χώρας, ακόμα και ολόκληρες αστικές περιοχές με δεκάδες χιλιάδες πληθυσμό, σε στόχους αντιποίνων. Το δηλώνουν ξεκάθαρα και η Ρωσία και το Ιράν.
Το ΚΚΕ έχει επανειλημμένα αναδείξει ότι η λεγόμενη Αντζέντα-2030, που περιλαμβάνει και την αντιπυραυλική αντιβαλλιστική υποδομή, αλλά και τη νέα δομή των ελληνικών Ενόπλων Δυνάμεων, καμία σχέση δεν έχει με τις ανάγκες υπεράσπισης της εδαφικής ακεραιότητας και των κυριαρχικών δικαιωμάτων της χώρας. Είναι κομμένη και ραμμένη για να καλύψει τις σύγχρονες ανάγκες του ΝΑΤΟ, να αναβαθμίσει τη συμμετοχή της Ελλάδας στους ευρωατλαντικούς πολεμικούς σχεδιασμούς.
 Είναι σημαντικό -και το επισημαίνουμε- ότι η αντισυμβαλλόμενη με την Ελλάδα στη συζητούμενη συμφωνία Υπηρεσία Επικοινωνιών και Πληροφοριών του ΝΑΤΟ δεν είναι μια στρατιωτική μονάδα με την έννοια ενός συντάγματος ή κάποιου αρχηγείου μάχης, είναι μια υπηρεσία επικοινωνιών και πληροφορικής του ΝΑΤΟ, που αποστολή της είναι να διατηρεί τα νατοϊκά δίκτυα επικοινωνιών και τα αντίστοιχα πληροφοριακά συστήματα λειτουργικά και να ενσωματώνει τις επικοινωνίες και τις τεχνολογίες που απαιτούνται για να λειτουργεί το επιχειρησιακό, το στρατιωτικό ΝΑΤΟ ως ένας ενιαίος οργανισμός. 
Αυτό ακριβώς το τελευταίο προσδιορίζει και τον ρόλο αυτής της υπηρεσίας ως συμβαλλόμενο μέρος στη συμφωνία που συζητάμε. Η Ελλάδα, δηλαδή, σε περίπτωση πολεμικών επιχειρήσεων, και όχι μόνο, διαθέτοντας τα δικά της στρατιωτικά, αμυντικά συστήματα, επί του προκειμένου τα αντιπυραυλικά αντιβαλλιστικά, συστοιχίες Patriot και άλλα, για όποιες απειλές βλέπουν τα ραντάρ που διαθέτει, διαθέτει και τους αντίστοιχους πυραύλους να τις αντιμετωπίσει. Όμως, εδώ, είναι το κρίσιμο σημείο. Με τη συμφωνία που συζητάμε τώρα την προτεραιοποίηση, δηλαδή ποια επερχόμενη απειλή θα εξουδετερωθεί, η Ελλάδα την παραχωρεί στο ΝΑΤΟ. 
Χθες, ο Υφυπουργός παρατήρησε ότι η προτεραιοποίηση και η εξουδετέρωση των στόχων που παραχωρείται στο ΝΑΤΟ θα αφορά προσβολές στόχων μέσα στο ελληνικό έδαφος. Μόνο που το ΝΑΤΟ θα φροντίσει να προστατεύσει κύρια τις υποδομές του, που είναι και πολλές στον ελλαδικό χώρο.
Είναι κατανοητό ότι όλα αυτά συσχετίζονται άμεσα και με την υπογραφή της διακρατικής συμφωνίας Ελλάδας - Ισραήλ για την «Ασπίδα του Αχιλλέα». Η Κυβέρνηση της Νέας Δημοκρατίας επιχειρεί να την παρουσιάσει ως μια -δήθεν- σύγχρονη τεχνολογικά και αποτελεσματική αμυντική επιλογή, ως μια αναγκαία θωράκιση της χώρας απέναντι στην τουρκική επιθετικότητα. Μοντέλο ανάπτυξης της «Ασπίδας του Αχιλλέα» είναι ο σιδερένιος θόλος του Ισραήλ, που μπορεί να τον είδαμε να γίνεται σουρωτήρι από ιρανικές πυραυλικές επιθέσεις στον πρόσφατο πόλεμο της Μέσης Ανατολής, όμως, πρόκειται για ένα πανάκριβο εξοπλιστικό πρόγραμμα μεγάλης κλίμακας, το οποίο συνδέει ακόμα πιο στενά τις ελληνικές ένοπλες δυνάμεις με την πολεμική βιομηχανία και τους στρατιωτικούς σχεδιασμούς του Ισραήλ, εξυπηρετώντας ταυτόχρονα και τις απαιτήσεις του ΝΑΤΟ, οι οποίες σε γενικές γραμμές έχουν αναφερθεί προηγουμένως. 
Συμπερασματικά, σκοπός της Κυβέρνησης είναι η συμφωνία που συζητάμε σήμερα να δέσει και με νομοθετική βούλα τις στρατιωτικές απαιτήσεις του ΝΑΤΟ για την προστασία των υποδομών που διαθέτει στην Ελλάδα για τις πολεμικές επιχειρήσεις. 
Η Κυβέρνηση της Νέας Δημοκρατίας έχει τεράστιες ευθύνες για όλα αυτά. Για μια ακόμη φορά εξαπατά τον ελληνικό λαό, προβάλλει το ψευδές, ότι οι υποδομές αυτές είναι αναγκαίες για την αντιμετώπιση της τουρκικής απειλής. Αυτά, άραγε, κάνουν οι Patriots στη Σαουδική Αραβία; Για μια ακόμη φορά, επιβεβαιώνονται οι θέσεις του ΚΚΕ ότι τα υπάρχοντα, αλλά και όσα αντίστοιχα οπλικά συστήματα εγκατασταθούν μελλοντικά, θα παραδοθούν στην εξυπηρέτηση των σχεδίων του ΝΑΤΟ.
Όσον αφορά τη συμφωνία με τη Γερμανία, έχει σχετικό αντικείμενο θέματα της Πολυεθνικής Τακτικής Βολής 2021 στο Πεδίο Βολής του ΝΑΤΟ στην Κρήτη και την τακτοποίηση κάποιων οικονομικών εκκρεμοτήτων για τα μέσα που χρησιμοποιήθηκαν. Το Νατοϊκό Πεδίο Βολής Κρήτης είναι άλλη μια νατοϊκή υποδομή που λειτουργεί στη χώρα μας και, όπως λέγεται επισήμως, είναι το μοναδικό πεδίο βολής στην Ευρώπη που λειτουργεί υπό τη σκέπη του Ανώτατου Στρατηγείου Συμμαχικών Δυνάμεων στην Ευρώπη. Κάποιους ίσως αυτό τους γοητεύει. Τον λαό της Κρήτης όμως τον κάνει στόχο. Βέβαια τους Patriot, που σε πολεμικές εντάσεις τους κουβαλάτε προς τα εκεί, τους κουβαλάτε για να προστατέψετε τις δεκαεπτά μονάδες και υπηρεσίες του ΝΑΤΟ και των ΗΠΑ που βρίσκονται στο νησί. Αυτός και αν είναι στρατηγικός στόχος. Αν ισοπεδωθούν τα Χανιά ή το Ηράκλειο με δεκάδες χιλιάδες νεκρούς, θα το χαρακτηρίσετε άδικη παράπλευρη απώλεια. 
Τώρα, για το διακύβευμα αυτής της σύμβασης, δηλαδή το πόσο κοστίζουν τα εικονικά ή και πραγματικά βλήματα που προπονούνται στο Πεδίο Βολής Κρήτης οι νατοϊκοί εταίροι σας και ποιος από αυτούς θα τα πληρώσει, δεν ιδρώνει το αυτί σας, όπως λέει ο λαός. Αφήνουμε τις διαφωνίες σας για τα νατοϊκά λογιστικά τερτίπια εξόφλησης των οφειλόμενων εικονικών βλημάτων. Είναι ο φερετζές στην ομοφωνία σας για την ολόπλευρη στήριξη του ΝΑΤΟ και των πολεμικών σχεδιασμών του. 
Το ΚΚΕ διατρανώνει σε κάθε ευκαιρία ότι η ασφάλεια του ελληνικού λαού δεν μπορεί να ταυτίζεται με τη συμμετοχή της χώρας σε αυτούς τους μηχανισμούς και τους σχεδιασμούς τους για τη στήριξη του κεφαλαίου. 
Το ΚΚΕ καταψηφίζει και τις δύο συμφωνίες. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Κατσώτη.
Τον λόγο έχει ο ειδικός αγορητής της Κοινοβουλευτικής Ομάδας Νίκη, ο κ. Τάσος Οικονομόπουλος. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, πριν εισέλθω στα δύο υπό κύρωση σχέδια νόμου, επιτρέψτε μου να εκφράσω τα ειλικρινή συλλυπητήρια της Νίκης στις οικογένειες και στους συναδέλφους των δύο στελεχών της Πολεμικής Αεροπορίας, που έχασαν τη ζωή τους κατά την εκτέλεση του καθήκοντος. Η απώλειά τους υπενθυμίζει ότι πίσω από τα οπλικά συστήματα, τις συμφωνίες και τις επιχειρησιακές δυνατότητες βρίσκονται άνθρωποι. Απέναντι σε αυτούς τους ανθρώπους, η πολιτεία οφείλει ασφάλεια, σοβαρότητα και λογοδοσία. 
Με αυτή τη σκέψη, έρχομαι στα δύο σχέδια νόμου που συζητούμε σήμερα. Το πρώτο αφορά τη διασύνδεση της ελληνικής συνεισφοράς με την νατοϊκή αντιβαλλιστική άμυνα. Το δεύτερο αφορά τη συνεκπαίδευση ελληνικών και γερμανικών μονάδων αεράμυνας. 
Οι σύγχρονες συγκρούσεις αναδεικνύουν τη σημασία της έγκαιρης προειδοποίησης, της κοινής επιχειρησιακής εικόνας και της αντιμετώπισης συνδυασμένων επιθέσεων με βαλλιστικούς πυραύλους, μη επανδρωμένα αεροσκάφη και πυρομαχικά ακριβείας. Καμία μεμονωμένη πλατφόρμα δεν επαρκεί. Χρειάζονται πολυεπίπεδη άμυνα, ασφαλές δίκτυο διοίκησης και ελέγχου και κυρίως, κατάλληλα εκπαιδευμένο προσωπικό. Αυτό, όμως, δεν σημαίνει ότι κάθε συμφωνία πρέπει να γίνεται αποδεκτή, χωρίς πλήρη ενημέρωση, σαφή κοστολόγηση και ουσιαστικό κοινοβουλευτικό έλεγχο. 
Η πρώτη συμφωνία συνήφθη μεταξύ του Υπουργείου Εθνικής Άμυνας και της NCI AGENCY. Αντικείμενο της είναι η τεχνική διασύνδεση της ελληνικής εθνικής συνεισφοράς με τη νατοϊκή αντιβαλλιστική άμυνα. Η αρχική συνεισφορά αφορά το σύστημα Patriot και περιλαμβάνει ανταλλαγή τεχνικών δεδομένων, διασύνδεση υποδομών, δοκιμές και πιστοποιήσεις. Πρέπει να είμαστε ακριβείς. Η συμφωνία δεν αποτελεί νέα προμήθεια, ούτε δημιουργεί από μόνη της έναν ελληνικό αντιβαλλιστικό θόλο. Δημιουργεί το πλαίσιο σύνδεσης συγκεκριμένων ελληνικών δυνατοτήτων με το νατοϊκό σύστημα έγκαιρης προειδοποίησης και διοίκησης. 
Στην Επιτροπή διευκρινίστηκε ότι η συμφωνία έχει δεκαετή διάρκεια, η οποία αρχίζει μετά τη γνωστοποίηση από την ελληνική πλευρά ότι έχουν ολοκληρωθεί οι εσωτερικές διαδικασίες. Παραμένει, όμως, το βασικό ερώτημα. Γιατί μια συμφωνία που υπογράφηκε το 2018 έρχεται προς κύρωση το 2026; Άλλο η αποφυγή μιας βεβιασμένης διαδικασίας και άλλο η οκταετής καθυστέρηση. Η έγκαιρη κύρωση μιας διεθνούς συμφωνίας αποτελεί προϋπόθεση πραγματικού κοινοβουλευτικού ελέγχου. 
Ζητήσαμε, επίσης, να διευκρινιστεί εάν στο διάστημα αυτό εφαρμόστηκε οποιοδήποτε τμήμα της συμφωνίας και αν ναι, με ποια νομική βάση. Το ερώτημα δεν απαντήθηκε με την απαιτούμενη σαφήνεια. Ως προς το κόστος, ενημερωθήκαμε ότι προβλέπεται ετήσια δαπάνη περίπου 10 χιλιάδων ευρώ, χωρίς να υπολογίζονται ενδεχόμενες δαπάνες τεχνικών. Δεν δόθηκε, όμως, ολοκληρωμένη οικονομική αποτύπωση για την εγκατάσταση και λειτουργία του εθνικού σημείου διασύνδεσης με το δίκτυο του ΝΑΤΟ ούτε για το ενδεχόμενο ένταξής πρόσθετων συστημάτων. Η Βουλή πρέπει να γνωρίζει το πραγματικό συνολικό κόστος της δεκαετούς εφαρμογής και τις πιθανές πρόσθετες υποχρεώσεις της χώρας. 
Σοβαρό είναι και το ζήτημα της προστασίας των πληροφοριών. Στην Επιτροπή αναφέρθηκε ότι η ελληνική πλευρά θα προσδιορίσει την κυριότητα και τη διαβάθμιση των πληροφοριών, καθώς και αν αυτές μπορούν να κοινοποιούνται σε άλλα κράτη μέλη του ΝΑΤΟ. 

Χρειάζεται, όμως, σαφής εικόνα για το είδος των δεδομένων που θα διακινούνται, τα δικαιώματα πρόσβασης και τις εγγυήσεις έναντι περαιτέρω κοινοποίησης ευαίσθητων εθνικών πληροφοριών.
Ως προς την «Ασπίδα του Αχιλλέα», η Κυβέρνηση υποστήριξε ότι ο πηγαίος κώδικας και ο έλεγχος του εθνικού συστήματος θα παραμείνουν αποκλειστικά στην ελληνική πλευρά και ότι η διασύνδεση με το ΝΑΤΟ θα αφορά την έγκαιρη προειδοποίηση. Η δέσμευση αυτή πρέπει να κατοχυρωθεί στην πράξη. Η διαλειτουργικότητα είναι αναγκαία. Δεν μπορεί, όμως, να οδηγεί σε εξάρτηση κρίσιμων εθνικών δυνατοτήτων ή σε ασαφή κατανομή των πληροφοριών της, τον έλεγχο των συστημάτων της και την αυτονομία των εθνικών αποφάσεων.
Έρχομαι στο δεύτερο σχέδιο νόμου. Η τεχνική διευθέτηση Ελλάδας και Γερμανίας αφορά στη συμμετοχή της 350 Πτέρυγας Κατευθυνόμενων Βλημάτων με συστήματα Patriot και της 180 Μοίρας Κατευθυνόμενων Βλημάτων ΧΩΚ στην Πολυεθνική Τακτική Βολή στο Πεδίο Βολής Κρήτης. Ρυθμίζει τη συμμετοχή προσωπικού και οπλικών συστημάτων, την παραδοχή εναέριων στόχων, την επιχειρησιακή διοίκηση, την ευθύνη σε περίπτωση ατυχήματος, την προστασία διαβαθμισμένων πληροφοριών και τον καταμερισμό του κόστους.
Η συνεκπαίδευση και οι πραγματικές βολές επιτρέπουν την αξιολόγηση προσωπικού και μέσου και τη δοκιμή των μονάδων σε απαιτητικά σενάρια. Το σοβαρό ζήτημα εδώ είναι η διαδικασία. Η τεχνική διεύθυνση υπογράφηκε στις 15 Σεπτεμβρίου του 2021. Η δραστηριότητα πραγματοποιήθηκε και η σχετική δαπάνη καταβλήθηκε στις 15 Δεκεμβρίου του 2023 και η Βουλή καλείται να κυρώσει τη διευθέτηση το 2026. Δεν πρόκειται για ουσιαστικό κοινοβουλευτικό έλεγχο, όταν το Κοινοβούλιο καλείται να εγκρίνει εκ των υστέρων μια δραστηριότητα που έχει ολοκληρωθεί και μια δαπάνη που έχει ήδη εξοφληθεί.
Η συνολική δαπάνη ανήλθε σε 208.503,46 ευρώ. Από αυτά τα 196.378 ευρώ αφορούσαν την παροχή στόχου τακτικού βαλλιστικού βλήματος και συναφών υπηρεσιών, ενώ το υπόλοιπο ποσό αφορούσε κρατήσεις και τραπεζικά έξοδα.
Το κρίσιμο ερώτημα είναι με ποια νομική και δημοσιονομική βάση αναλήφθηκε και καταβλήθηκε αυτή η δαπάνη πριν από την κύρωση. Η ίδια η ανάλυση συνεπειών ρύθμισης αναφέρει ότι η κύρωση είναι αναγκαία γιατί δεν προηγήθηκε η εκτέλεση και της πληρωμής. Στην επιτροπή διευκρινίστηκε ότι η άσκηση πραγματοποιήθηκε το 2021 και η πληρωμή έγινε το 2023. Παραμένει, ωστόσο, η ασάφεια στην έκθεση του Γενικού Λογιστηρίου του Κράτους, η διατύπωση της οποίας συνδέει τη δραστηριότητα με το 2023. Η Κυβέρνηση οφείλει να αποσαφηνίσει επισήμως το σχετικό έγγραφο.
Στα ζητήματα δημόσιας δαπάνης οι ημερομηνίες δεν είναι τυπική λεπτομέρεια. Συνδέονται άμεσα με τον έλεγχο της νομιμότητας.
Ζητήσαμε, επίσης, ενημέρωση για τα αποτελέσματα της συνεκπαίδευσης. Ποια ήταν τα συμπεράσματα της αξιολόγησης των Patriot και των ΧΩΚ; Ποια προβλήματα διαλειτουργικότητας εντοπίστηκαν; Ποια διδάγματα ενσωματώθηκαν στον σημερινό σχεδιασμό της ελληνικής αεράμυνας; Και ποια είναι σήμερα η επιχειρησιακή κατάσταση των ΧΩΚ; Δεν ζητούμε να δημοσιοποιηθούν διαβαθμισμένες πληροφορίες. Ζητούμε τη θεσμικά αναγκαία ενημέρωση για το αν μια δραστηριότητα που χρηματοδοτήθηκε από το Ελληνικό Δημόσιο απέδωσε συγκεκριμένα επιχειρησιακά αποτελέσματα.
Οι σημερινοί πόλεμοι επιβεβαιώνουν ότι το κρίσιμο πλεονέκτημα δεν βρίσκεται μόνο στην αγορά νέων συστημάτων. Βρίσκεται και στην ικανότητα ενός κράτους να μετατρέπει τα επιχειρησιακά διδάγματα σε εκπαίδευση, δόγμα και σχεδιασμό.
Για τον λόγο αυτό θεωρούμε αναγκαία τη δημιουργία ενός ελληνικού διακλαδικού κέντρου μελέτης πολέμου και επιχειρησιακών διδαγμάτων, ενός μόνιμου μηχανισμού που θα μελετά τις σύγχρονες συγκρούσεις, θα συγκεντρώνει τα συμπεράσματα των ασκήσεων και θα τα μετατρέπει σε συγκεκριμένες εισηγήσεις για την εκπαίδευση, την οργάνωση και τον εξοπλιστικό σχεδιασμό των Ενόπλων Δυνάμεων.
Η Νίκη κρίνει κάθε συμφωνία με γνώμονα το εθνικό συμφέρον και όχι με όρους άκριτης αποδοχής ή γενικευμένης απόρριψης. Στην πρώτη Συμφωνία παραμένει η οκταετής καθυστέρηση, η ελλιπής οικονομική αποτύπωση και ουσιώδη κενά ως προς τις εγγυήσεις προστασίας των εθνικών δεδομένων και διατήρησης του εθνικού ελέγχου. Στη δεύτερη η επιχειρησιακή χρησιμότητα της εκπαίδευσης δεν θεραπεύει το σοβαρό θεσμικό πρόβλημα. Η άσκηση πραγματοποιήθηκε, η δαπάνη καταβλήθηκε και η Βουλή καλείται εκ των υστέρων να κυρώσει τετελεσμένα γεγονότα, χωρίς να έχει αποσαφηνιστεί επαρκώς η νομική και η δημοσιονομική βάση της πληρωμής. Δεν εξισώνουμε τις δύο περιπτώσεις. Στην πρώτη υπάρχουν σοβαρά κενά ενημέρωσης και εγγυήσεων. Στη δεύτερη υπάρχει επιπλέον πρόβλημα θεσμικής και κοινοβουλευτικής τάξης.
Για τους λόγους αυτούς η Νίκη δηλώνει «Παρών» και στα δύο σχέδια νόμου. Το «Παρών» δεν αποτελεί ιδιαιτερότητα ούτε υπεκφυγή. Εκφράζει την άρνησή μας να παράσχουμε λευκή επιταγή στην Κυβέρνηση, όταν παραμένουν αναπάντητα κρίσιμα ζητήματα κόστους, νομιμότητας, διαφάνειας και εθνικού ελέγχου. Η εθνική άμυνα απαιτεί επιχειρησιακή ετοιμότητα και σοβαρό σχεδιασμό. Απαιτεί, όμως, εξίσου έγκυρο κοινοβουλευτικό έλεγχο, καθαρές διαδικασίες και πλήρη λογοδοσία. Αυτή είναι η θέση μας και αυτήν υπηρετεί η σημερινή μας ψήφος.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Οικονομόπουλο.
Και να καλέσω τώρα στο Βήμα τον εισηγητή του ΠΑΣΟΚ-Κινήματος Αλλαγής, τον συνάδελφο, τον κ. Μιχάλη Κατρίνη.
Ορίστε, κύριε Κατρίνη, έχετε τον λόγο.
ΜΙΧΑΗΛ ΚΑΤΡΙΝΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η τραγική απώλεια των δύο ιπταμένων, του Γιάννη Μπλέσια και του Δημήτρη Πέτρου, γέμισε με θλίψη τις οικογένειές τους και βεβαίως, τη μεγάλη οικογένεια των Ενόπλων Δυνάμεων και σόκαρε την ελληνική κοινωνία, μια απώλεια που δεν συνέβη σε συνθήκες πολεμικές, σε εμπλοκή, σε αναχαίτιση, ή κατά τη διάρκεια κάποιας άσκησης, αλλά σε αεροπορικές επιδείξεις.
Από την πρώτη στιγμή οι συγγενείς ζητούν να διερευνηθούν τα πάντα, να αποκαλυφθούν τα πραγματικά αίτια της τραγωδίας και βεβαίως, να αποδοθούν ευθύνες για τον άδικο χαμό των δικών τους ανθρώπων. Κανένα ερώτημα δεν μπορεί και δεν πρέπει να μείνει αναπάντητο ούτε για τις πραγματικές αιτίες του τραγικού αυτού συμβάντος ούτε για τα όσα έχουν ήδη δημιουργήσει εύλογα ερωτήματα γύρω από τη διαχείρισή του μέχρι και σήμερα που μιλάμε.
Κυρίες και κύριοι συνάδελφοι, χθες ο κ. Μητσοτάκης κατηγόρησε το ΠΑΣΟΚ και τον Πρόεδρό του, τον Νίκο Ανδρουλάκη, ότι εμπλέκει τα εθνικά θέματα στην εσωτερική πολιτική αντιπαράθεση. Και το έκανε, όταν εδώ και μήνες ο ίδιος ο κ. Μητσοτάκης και κορυφαία κυβερνητικά στελέχη συστηματικά εργαλειοποιούν τα εθνικά θέματα, προσπαθώντας -ανεπιτυχώς, βεβαίως- να μετατρέψουν τα θέματα εθνικής ασφάλειας σε προεκλογικό δίλημμα.
Τον Μάιο ο ίδιος ο Πρωθυπουργός στο συνέδριο της Νέας Δημοκρατίας ρώτησε ποιος θα σηκώσει το τηλέφωνο στις 3.00΄ η ώρα το πρωί, αν η χώρα βρεθεί μπροστά σε μία κρίση, ενώ μιλούσε ρητά την ίδια στιγμή για τα διλήμματα των επόμενων εκλογών και συνέδεσε ευθέως το ερώτημα με το δίλημμα το οποίο απηύθυνε.
Δύο μέρες αργότερα ο Αντιπρόεδρος της Κυβέρνησης, ο κ. Χατζηδάκης, αναρωτήθηκε ποιος άλλος -λέει- πολιτικός Αρχηγός θα μπορούσε να διαχειριστεί ένα τηλεφώνημα σε ώρα κρίσης από την Ουάσιγκτον ή τις Βρυξέλλες.
Στη ΔΕΘ πριν από λίγες μέρες ο κ. Μητσοτάκης συνέδεσε ευθέως τα διλήμματα της επόμενης κάλπης με το ποια πολιτική δύναμη μπορεί να θωρακίζει την ασφάλεια της χώρας και μάλιστα, στο Καστελόριζο επανέφερε το αφήγημα, συνδέοντας τη σιγουριά και τη σταθερότητα -όπως είπε- με την εξωτερική πολιτική και την αποτρεπτική ισχύ της Κυβέρνησής του.
Ταυτόχρονα, κάτι που δεν είναι τυχαίο, κυβερνητικά στελέχη ανέλαβαν τη διάχυση και την κλιμάκωση της ίδιας γραμμής. Ο κ. Φλωρίδης προειδοποίησε ότι αν η χώρα μείνει ακυβέρνητη, θα γίνει το ντου από την Τουρκία. Ο κ. Γεωργιάδης χαρακτήρισε μια παρατεταμένη ακυβερνησία ως εθνικά επικίνδυνη επικαλούμενος μάλιστα τα «Σεπτεμβριανά» και την τουρκική εισβολή στην Κύπρο. Ακόμα και εκεί έφτασε η προπαγάνδα των κυβερνητικών στελεχών της Νέας Δημοκρατίας. Ο κ. Πλεύρης έθεσε ωμά το δίλημμα: έναν άγνωστο πρωθυπουργό μιας κυβέρνησης συνεργασίας ή τον Κυριάκο Μητσοτάκη, όπως είπε ο κ. Πλεύρης, στην άλλη άκρη της γραμμής στις 3.00΄ το πρωί; Άρα, τα συμπεράσματα για το ποιος εργαλειοποιεί τα θέματα άμυνας και εθνικής ασφάλειας είναι δικά σας, ανήκουν βεβαίως στον ελληνικό λαό. 
Εμείς λέμε καθαρά ότι τα εθνικά θέματα δεν είναι ιδιοκτησία κανενός κόμματος και κανενός πρωθυπουργού και η ασφάλεια της χώρας δεν μπορεί να μετατρέπεται σε φόβητρο ούτε για να υπηρετεί προεκλογικές σκοπιμότητες ούτε για να φιμωθεί η κριτική της Αντιπολίτευσης, γιατί αν θέλετε να συζητήσουμε για την ουσία της εξωτερικής και αμυντικής σας πολιτικής, κύριε Υφυπουργέ, ας συζητήσουμε. 
Όσον αφορά την Κυβέρνησή σας, παρουσίαζε για αρκετά χρόνια τη Διακήρυξη των Αθηνών ως μεγάλη επιτυχία της ελληνοτουρκικής προσέγγισης. Και τι πέτυχε τελικά; Η Τουρκία ξεπλύθηκε στα μάτια εταίρων και συμμάχων, συζητά και πάλι για το πρόγραμμα των F-35, πήρε τους κινητήρες για τα μαχητικά Kaan, πήρε τα F-16, υπογράφει τη μία μετά την άλλη συμφωνίες με ευρωπαϊκές εταιρείες αμυντικού εξοπλισμού και διακρατικές συμφωνίες, διεκδικεί κρίσιμο ρόλο στην ευρωπαϊκή αμυντική αρχιτεκτονική και προχωρά βεβαίως, όπως είπα, σε νέες αμυντικές συμφωνίες και συμπράξεις, ενώ το casus belli παραμένει, ενώ η «γαλάζια πατρίδα» παραμένει, ενώ οι παραβιάσεις του εναερίου χώρου παραμένουν, ενώ οι αμφισβητήσεις κυριαρχικών δικαιωμάτων παραμένουν. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):… (δεν ακούστηκε)
ΜΙΧΑΗΛ ΚΑΤΡΙΝΗΣ: Και τι κάνει η Κυβέρνηση για να τα αντικρούσει όλα αυτά, πέρα από το να λέει τι θα πάρουμε, τι θα κάνουμε στο μέλλον και να παρουσιάζει την αγορά εξοπλισμών ως τη μοναδική διπλωματική και εξωτερική πολιτική; Στην πράξη απολύτως τίποτα. 
Συγκεκριμένα, μόλις χθες -και εδώ μιλάμε με συγκεκριμένα στοιχεία- στην ομιλία της για την κατάσταση της Ένωσης η πρόεδρος της Ευρωπαϊκής Επιτροπής, η κ. Ούρσουλα φον ντερ Λάιεν, μίλησε εκτενώς για τις απειλές κατά της ευρωπαϊκής ασφάλειας, κατονόμασε αρκετές φορές τη Ρωσία, μίλησε για επιθέσεις σε κράτη μέλη, για υβριδικές απειλές και για την ανάγκη νέας ευρωπαϊκής στρατηγικής ασφάλειας. Για την Τουρκία ούτε μία αναφορά ούτε μία κουβέντα! Και όταν οι απειλές της Τουρκίας κατά της Ελλάδας και κατά της Κύπρου δεν αξιολογούνται ως σημαντικές από τους κορυφαίους Ευρωπαίους αξιωματούχους, ούτε αξιολογείται ότι χρήζουν κοινής ευρωπαϊκής αντιμετώπισης, αυτό είναι σοβαρό πρόβλημα και για την Ελλάδα και για την Κύπρο, όπως βεβαίως και για το δόγμα της κοινής ευρωπαϊκής πολιτικής άμυνας και ασφάλειας, το οποίο αμφισβητείται στο πεδίο. 
Πού είναι, λοιπόν, η ισχυρή ελληνική φωνή στην Ευρώπη, όταν μία χώρα που διατηρεί απειλή πολέμου απέναντι σε ένα κράτος μέλος και ενώ κατέχει παράνομα εδάφη άλλου κράτους μέλους της Ευρωπαϊκής Ένωσης δεν περιλαμβάνεται, κυρίες και κύριοι συνάδελφοι, ούτε σε μία πρόταση της ευρωπαϊκής συζήτησης για τις απειλές κατά της Ευρώπης; 
Το ίδιο ισχύει και για το παράνομο τουρκολιβυκό μνημόνιο. Η Ευρωπαϊκή Ένωση βεβαίως το καταδίκασε ως αντίθετο στο Δίκαιο της θάλασσας και ως παραβίαση κυριαρχικών δικαιωμάτων τρίτων κρατών. Όμως, η καταδίκη δεν μετατράπηκε σε οικονομικές κυρώσεις και πραγματικό κόστος για την Άγκυρα, προφανώς γιατί αυτό δεν ζητήθηκε ποτέ από την Κυβέρνηση Μητσοτάκη. Επτά χρόνια μετά το παράνομο τουρκολιβυκό μνημόνιο, συνεχίζει να παραμένει εργαλείο στα πλαίσια της τουρκικής αναθεωρητικής πολιτικής.
Και όταν ένα ευρωπαϊκό έργο στρατηγικής σημασίας, όπως είναι η ηλεκτρική διασύνδεση Ελλάδας-Κύπρου, εξακολουθεί να καθυστερεί, όταν αυτό το έργο είναι αντιμέτωπο και με την έμπρακτη αμφισβήτηση των κυριαρχικών δικαιωμάτων της χώρας μας στην Τουρκία, δεν αρκούν οι ρητορικές δηλώσεις ή οι διαβεβαιώσεις ότι κανένας δεν μπορεί να το εμποδίσει. 
Θυμάται κανείς τον κ. Μητσοτάκη να θέτει κάποιο από αυτά τα ζητήματα που ανέφερα πριν σε Σύνοδο Κορυφής της Ευρωπαϊκής Ένωσης; Θυμάται κανείς τον κ. Μητσοτάκη να θέτει κάποιο από αυτά τα ζητήματα μέσα στη Σύνοδο Κορυφής του ΝΑΤΟ; Θυμάται κανείς τον κ. Μητσοτάκη να αναφέρεται σε αυτά τα ζητήματα κατά τη συνάντησή του με κορυφαίους Ευρωπαίους αξιωματούχους, όπως τον κ. Μερτς, την κ. Μελόνι και άλλους Ευρωπαίους ηγέτες; Κανείς δεν το θυμάται, γιατί προφανώς δεν συνέβη ποτέ. Και βεβαίως η ισχυρή ευρωπαϊκή φωνή, την οποία επικαλείστε, αλλά η οποία δεν βλέπει ανταπόκριση, προϋποθέτει μία άλλη κυβέρνηση, μία κυβέρνηση ΠΑΣΟΚ που ξέρει και να παίρνει πρωτοβουλίες και να πετυχαίνει μεγάλες εθνικές επιτυχίες.
Κυρίες και κύριοι συνάδελφοι, μία από τις βασικές αδυναμίες της κυβερνητικής στρατηγικής είναι ότι θεωρεί -το λέει δοθείσης της αφορμής- πως η μόνη διπλωματία είναι η αγοραστική διπλωματία σαν να αρκούν οι αγορές πανάκριβων οπλικών συστημάτων από ισχυρές χώρες για να εξασφαλίσουν και την πολιτική τους στήριξη. Όμως, είναι σαφές ότι οι σύμμαχοι και οι εταίροι έχουν τα δικά τους συμφέροντα. Η Ελλάδα χρειάζεται τα δικά της σχέδια, τις δικές της πρωτοβουλίες, τη δική της στρατηγική, αλλά και τις δικές της αυτόνομες δυνατότητες. Διότι η εθνική ισχύς δεν είναι μόνο πόσα δισεκατομμύρια ευρώ επενδύεις και ξοδεύεις για εξοπλιστικές δαπάνες, αλλά και το αν αποκτάς τεχνογνωσία, αν μπορείς τελικά να συντηρείς τα οπλικά συστήματα, να τα εξελίσσεις και να τα προσαρμόζεις στις δικές σου ανάγκες. 
Και τονίζω πως έχει σημασία αν η Ελληνική Αμυντική και Ναυπηγική Βιομηχανία, που κατά τα άλλα για εσάς είναι προτεραιότητα, συμμετέχει πραγματικά στην παραγωγή, αν τα κρίσιμα συστήματα παραμένουν επιχειρησιακά υπό ελληνικό έλεγχο, αν τη στιγμή της κρίσης μπορείς όντως να βασιστείς στις δικές σου δυνάμεις και όχι στο τηλεφώνημα ή στην απάντηση του τηλεφωνήματος. 
Για τον λόγο αυτό θέσαμε χθες στην Επιτροπή το ερώτημα για τον εθνικό έλεγχο της «Ασπίδας του Αχιλλέα», ένα ερώτημα στο οποίο, όταν αυτό ανέκυψε μετά από τις αποκαλύψεις σε έγκυρο μέσο ενημέρωσης, δεν υπήρχε καμία επίσημη ανακοίνωση του Υπουργείου Εθνικής Άμυνας που κρύφτηκε πίσω από την ανακοίνωση του Υπουργείου Άμυνας του Ισραήλ δύο μέρες μετά και αφού είχαν τεθεί και σε κορυφαίο πολιτικό επίπεδο τα ερωτήματα. 
Ο κ. Δαβάκης χθες διαβεβαίωσε ότι ο πηγαίος κώδικας θα παραμείνει υπό ελληνικό έλεγχο, όπως ο κ. Δένδιας διαβεβαίωνε δύο μήνες πριν ότι δεν θα κάνουμε καμία προμήθεια και δεν θα υπογράψει καμία σύμβαση αν δεν έχουμε τον πηγαίο κώδικα του οπλικού συστήματος. Και αυτές οι δηλώσεις μένουν και θα αξιολογηθούν στην πορεία του χρόνου για το αν ισχύουν ή όχι. 
Όμως, κύριε Δαβάκη, δεν απαντήσατε πώς κατοχυρώνεται ο αντίστοιχος έλεγχος στα επιμέρους συστήματα. Σας ρωτήσαμε συγκεκριμένα, αλλά επιλέξατε να αφιερώσετε τα τρία τέταρτα του χρόνου σας για να απαντήσετε σε μία πολιτική Αρχηγό και όχι στους Βουλευτές που στην επιτροπή σάς απηύθυναν δεκάδες ερωτήματα. Μάλιστα, θέλατε να φύγετε κιόλας και να μην απαντήσετε, για να μας απαντήσετε σήμερα στην επιτροπή. Και αυτό το λέω για να δούμε ποιος σέβεται ή μη την κοινοβουλευτική διαδικασία. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):…(δεν ακούστηκε)
ΜΙΧΑΗΛ ΚΑΤΡΙΝΗΣ: Εκεί, λοιπόν, περιμένουμε απαντήσεις στα ερωτήματα που απευθύναμε χθες, κύριε Υφυπουργέ. Γι’ αυτό και επιμένουμε στο 25% της εγχώριας συμμετοχής, κάτι που η ίδια η Κυβέρνηση και εσείς το έχετε εξαγγείλει και ζητήσαμε αναλυτική ενημέρωση. 
Κυρίες και κύριοι συνάδελφοι, για εμάς στο ΠΑΣΟΚ το κριτήριο είναι καθαρό. Κάθε επιλογή και κάθε διεθνής αμυντική συνεργασία πρέπει να ενισχύει συγκεκριμένα την αποτρεπτική ικανότητα της χώρας. Με αυτό το κριτήριο καθορίζουμε και τη στάση μας απέναντι στις διεθνείς συμβάσεις που έχουν έρθει σήμερα προς κύρωση. Η συμφωνία με τη Γερμανία υπηρετεί τη συνεκπαίδευση, τη διαλειτουργικότητα και την απόκτηση επιχειρησιακής εμπειρίας από τις μονάδες αεράμυνας, ενώ η συμφωνία με το ΝΑΤΟ εντάσσει τις ελληνικές δυνατότητες σε ένα ευρύτερο πλαίσιο αντιβαλλιστικής άμυνα, διαλειτουργικότητας και έγκαιρης προειδοποίησης. 

Όσα συζητήσαμε, όμως, στην επιτροπή επιβεβαιώνουν ότι κάθε νέα διασύνδεση, κάθε επέκταση και κάθε επιλογή πρέπει να εξετάζεται με σταθερά εθνικά κριτήρια, γιατί οι συμμαχίες και οι εξοπλισμοί δεν είναι αυτοσκοπός. Είναι εργαλεία που πρέπει να υπηρετούν μια σαφή, συνεκτική και μακρόπνοη εθνική στρατηγική. 
Με αυτές τις επισημάνσεις και παρά τα επιμέρους αναπάντητα ερωτήματα, το ΠΑΣΟΚ με αίσθημα εθνικής ευθύνης υπερψηφίζει και τις δύο Συμφωνίες. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Κατρίνη.
Θα ήθελα να καλέσω τώρα στο Βήμα τον εισηγητή της Νέας Δημοκρατίας, τον συνάδελφο Γιώργο Αμυρά.
Αμέσως μετά, τον λόγο, όπως ζητήσουν, θα πάρουν όσοι εκ των Κοινοβουλευτικών Εκπροσώπων θέλουν να μιλήσουν.
Ορίστε, κύριε Αμυρά, έχετε τον λόγο. 
ΓΕΩΡΓΙΟΣ ΑΜΥΡΑΣ: Πολύ ωραία! Ευχαριστώ, κύριε Πρόεδρε. 
Κυρίες και κύριοι συνάδελφοι, αγαπητέ Υπουργέ, βλέπω ότι αυτό που είχε εκφράσει ο Πρωθυπουργός απευθυνόμενος στον ελληνικό λαό «Ποιον εμπιστεύεστε να σηκώσει το τηλέφωνο τρεις η ώρα τη νύχτα σε περίοδο κρίσης», αυτό το ερώτημα που είναι υπαρκτό και έχει ουσία, προσπαθούν κάποια κόμματα και ιδιαιτέρως το ΠΑΣΟΚ -φιλότιμα θα έλεγα- κάπως να του αλλάξουν το περιεχόμενο. 
Το ερώτημα, κυρίες και κύριοι συνάδελφοι, δεν ήταν ρητορικό. Ήταν ουσιαστικό. Και ξέρετε γιατί το απηύθυνε ο Μητσοτάκης; Διότι το ζήσαμε αυτό στις 18 Φεβρουαρίου του 2020, όταν είχαμε εκείνη την υβριδική προσπάθεια εισβολής στον Έβρο από την πλευρά της Τουρκίας. Σας θυμίζω, λοιπόν, ότι εκείνη την περίοδο της κρίσης, ο Μητσοτάκης σήκωσε το τηλέφωνο και ο Μητσοτάκης ήταν αυτός που με την Κυβέρνηση και την ηγεσία των Ενόπλων Δυνάμεων και βεβαίως με όλους τους μηχανισμούς άμυνας που έχει η χώρα μας, απέτρεψε την πραγματοποίηση αυτής της υβριδικής απειλής εκ μέρους της Τουρκίας και του Ερντογάν. 
Και εδώ έρχεται η σημασία των συμμαχιών που η χώρα έχει αναπτύξει και βεβαίως έχει σφυρηλατήσει μέσα από την εξωτερική πολιτική της Κυβέρνησης της Νέας Δημοκρατίας. Σας θυμίζω ότι τότε και μόλις λίγες μέρες μετά, η Ευρωπαϊκή Ένωση κινητοποίησε τη FRONTEX στα σύνορα και έτσι κάτι που ο Ερντογάν προσπάθησε να επιβάλει στη χώρα ως μία περίεργη διμερή, θα έλεγα, ανωμαλία, τελικά έγινε μία ευρωπαϊκή υπόθεση. Και είδαμε ότι και ο Έβρος διαφυλάχτηκε και η αξιοπρέπεια της Ευρώπης επίσης.
Η Ελληνική Κυβέρνηση, κυρίες και κύριοι συνάδελφοι, ακολουθεί ένα δόγμα στέρεο που έχει μία ασπίδα που είναι ενεργοποιημένη που είναι το διεθνές δίκαιο και έχει μία δεύτερη ασπίδα που είναι η πολυδιάστατη εξωτερική πολιτική με συμμαχίες. Σας θυμίζω την αναβαθμισμένη συμμαχία της χώρας μας με τη Γαλλία, αλλά και με τις Ηνωμένες Πολιτείες της Αμερικής. Βεβαίως, έχει και την ασπίδα την πρακτική, η οποία προκύπτει από τους εξοπλισμούς της χώρας μας. 
Αγαπητέ συνάδελφε κύριε Κατρίνη, τα F-35 ποια χώρα τα παρέλαβε και πρόκειται να τα παραλάβει πρώτη; Ποια; Η Ελλάδα ή η Τουρκία; Η Ελλάδα βεβαίως. 
ΜΙΧΑΗΛ ΚΑΤΡΙΝΗΣ: Για να δούμε!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τι εννοείτε «Για να δούμε»;
ΓΕΩΡΓΙΟΣ ΑΜΥΡΑΣ: Η Ελλάδα βεβαίως!
Επίσης, στο ναυτικό μας οπλοστάσιο, οι Belharra δεν σας λένε κάτι; Τα συστήματα αεράμυνας, επίσης, αλλά και τα Rafale, δεν σας λένε κάτι; Είναι και τα πλέον σύγχρονα αεροπορικά συστήματα, διότι δεν είναι απλώς αεροσκάφη. 
Άρα, κυρίες και κύριοι συνάδελφοι, στα θέματα της εξωτερικής πολιτικής, στα θέματα της άμυνας, καλό είναι να κρατάμε όλοι χαμηλούς τους τόνους, αν και θα έλεγα ότι και σήμερα, αγαπητέ Υπουργέ κύριε Δαβάκη, είδα ότι τα κόμματα μπορεί να έθεσαν -και καλά έκαναν- κάποια εύλογα ερωτήματα σε σχέση με τις δύο διεθνείς Συμβάσεις που έχουμε, αλλά κράτησαν κάποιους τόνους λελογισμένους. 
Η χώρα κινείται με ένα στρατηγικό βάθος σε σχέση με την άμυνα της, σε σχέση με την εξωτερική της πολιτική. Αντιλαμβάνεται πλήρως η Κυβέρνηση ότι έχουμε γεωστρατηγικές τεκτονικές πλάκες που κινούνται ακατάστατα. Τα ξέρουμε πάρα πολύ καλά αυτά. Ξέρουμε και πού βρίσκεται η κινούμενη άμμος και πού βρίσκεται το σταθερό έδαφος και έτσι κινούμαστε.
Σε σχέση με την «Ασπίδα του Αχιλλέα» που έγινε πάρα πολύς λόγος και στην επιτροπή και εδώ στην Ολομέλεια, τα είπε και ο Υπουργός, τα επαναλαμβάνω και εγώ ως εισηγητής εδώ από το Βήμα της Βουλής. Ο πηγαίος κώδικας της «Ασπίδας του Αχιλλέα», δηλαδή του συστήματος που θα προμηθευτούμε από τους Ισραηλινούς, θα παραμείνει υπό ελληνικό έλεγχο και με τη συμμετοχή, βεβαίως, της ΕΑΒ σε ποσοστό 25%, δηλαδή περίπου 750 εκατομμυρίων ευρώ. Άρα, λοιπόν, αποκτάμε κορυφαία τεχνογνωσία. Το λογισμικό της «Ασπίδας του Αχιλλέα» θα συνδέεται με τους Patriot και με παλαιότερα συστήματα και βεβαίως παραμένει ο εθνικός έλεγχος και στην αντιβαλλιστική άμυνα. 
Πριν από μόλις δυο μέρες, την Τρίτη 15 Σεπτεμβρίου, είχαμε μία συνεδρίαση στην Επιτροπή Περιβάλλοντος, όπου και εκεί τα κόμματα -και θα σας κάνω τη σύνδεση για να καταλάβετε γιατί το λέω αυτό- επέδειξαν μια σοβαρότητα και μια διάθεση συναίνεσης, εγκρίνοντας όλες τις εισηγήσεις των μελών της επιτροπής για τα μεγάλα περιβαλλοντικά ζητήματα που απασχολούν αυτή τη χώρα, από τη δασική προστασία, τις πυρκαγιές και την πρόληψη έναντι αυτών, μέχρι την ελαιοπαραγωγή αλλά και την έκθεση του Οργανισμού για το Φυσικό Περιβάλλον και την Κλιματική Αλλαγή, την ετήσια έκθεση για την κατάσταση του περιβάλλοντος σήμερα στην Ελλάδα.
Θέλω να πω, δηλαδή, ότι σε κάποια ζητήματα -και χαίρομαι να το βλέπω- τα κόμματα επιδεικνύουν μια διάθεση συναίνεσης και μια σταθερή, θα έλεγα, πορεία προς μια ανώτερη πέραν του μικροκομματικού συζήτηση. Το ίδιο πρέπει να ισχύει και στα θέματα άμυνας, στα θέματα εξωτερικής πολιτικής, όπως και στα θέματα υγείας, παιδείας και περιβάλλοντος. Εκεί πρέπει, επιτέλους, τα κόμματα να αντιληφθούμε ότι οι Έλληνες πολίτες είναι πολύ πιο απαιτητικοί από αυτό που εμείς πιστεύουμε. 
Γι’ αυτό, λοιπόν, σας καλώ να υπερψηφίσετε τις δύο κυρώσεις και χαίρομαι που το ΠΑΣΟΚ τελικά το κάνει, παρά τις κάποιες κορώνες που ακούσαμε. Σε σχέση ειδικά με την κύρωση της Συμφωνίας που προβλέπει τη συνεργασία του ελληνικού Υπουργείου Εθνικής Άμυνας με τη νατοϊκή αντιβαλλιστική άμυνα, δηλαδή τη συνεισφορά της χώρας στην ανάπτυξη και ολοκλήρωση αυτής της αντιβαλλιστικής άμυνας, δηλαδή τη συνεργασία με την Υπηρεσία Επικοινωνιών και Πληροφοριών του ΝΑΤΟ, εκεί πρέπει να πούμε το εξής: Στη σύγχρονη άμυνα δεν αρκεί ένα οπλικό σύστημα να είναι τεχνολογικά προηγμένο. Πρέπει να μπορεί να ανταλλάσσει δεδομένα, να λαμβάνει και να μεταδίδει πληροφορίες, να λειτουργεί μέσα σε ένα ευρύτερο σύστημα διοίκησης και ελέγχου. Και στην υφιστάμενη Συμφωνία, βασικό στοιχείο έχουμε το σύστημα Patriot και βεβαίως μπορεί να επεκταθεί στο μέλλον και σε διαφορετικές πρόσθετες ελληνικές δυνατότητες. 
Ένα σημαντικό όφελος αυτής της συμφωνίας, κυρίες και κύριοι συνάδελφοι, είναι η δυνατότητα δοκιμών και αξιολόγησης. Το πρόγραμμα δεν περιορίζεται στη θεωρητική διασύνδεση των συστημάτων, αλλά προβλέπει μοντελοποίηση, προσομοιώσεις, εργαστηριακές δοκιμές, δοκιμές με πραγματικά συστήματα αξιολόγησης επιδόσεων και συμμετοχή σε ασκήσεις. Επομένως, ένα σημαντικό αποτέλεσμα είναι ότι η Ελλάδα βάσει αυτής της Συμφωνίας αποκτά τη δυνατότητα να δοκιμάζει τις δικές της δυνατότητες μέσα σε ένα πολυεθνικό και τεχνολογικά σύνθετο περιβάλλον. 
Από αυτή τη διαδικασία προκύπτει και κάτι ακόμα πολύ σημαντικό, η τεχνογνωσία, διότι το προσωπικό των Ενόπλων Δυνάμεων εμπλέκεται σε μία διαδικασία σύνθετου περιβάλλοντος μηχανικής συστημάτων, αξιολόγησης και διαλειτουργικότητας. Όσα περισσότερα και όσο περισσότερο διαφορετικά συστήματα μπορούν να λειτουργούν με κοινά πρότυπα και διαδικασίες, τόσο πιο αποτελεσματική μπορεί να είναι η συνεργασία μεταξύ τους. Και σε ένα περιβάλλον όπου όπως προείπα οι απειλές διαρκώς εξελίσσονται, η ταχύτητα ανταλλαγής πληροφοριών είναι ένα κρίσιμο στοιχείο και βεβαίως γίνεται με πολύ αυστηρούς τρόπους και πρωτόκολλα ασφάλειας.
Τώρα, σε σχέση με τη δεύτερη Διεθνή Σύμβαση για την Κύρωση που συζητούμε σήμερα και θα υπερψηφίσουμε, όπως βλέπω, δηλαδή, τη συμμετοχή της 350 Πτέρυγας Κατευθυνόμενων Βλημάτων και της 180 Μοίρας Κατευθυνόμενων Βλημάτων ΧΩΚ στην Πολυεθνική Τακτική Βολή της Γερμανικής Πτέρυγας της Πυραυλικής Αεράμυνας που έχει ήδη γίνει στο Πεδίο Βολής της Κρήτης, θα ήθελα να πω δύο κουβέντες. Ότι η συμμετοχή σε μία πολυεθνική άσκηση και τακτική βολή δίνει τη δυνατότητα στις ελληνικές μονάδες να δοκιμάσουν στην πράξη τη συνεργασία τους με αντίστοιχες συμμαχικές δυνάμεις, μέσα από κοινές διαδικασίες, κοινό σχεδιασμό και αποτελεσματικό συντονισμό. Επομένως, η συγκεκριμένη συνεργασία δεν περιορίζεται σε μια μεμονωμένη εκπαιδευτική δραστηριότητα, αλλά παρέχει δεδομένα που μπορούν να αξιοποιηθούν στον σχεδιασμό της αεράμυνας.
Κυρίες και κύριοι συνάδελφοι, τα ζητήματα της άμυνας είναι πάρα πάρα πολύ σημαντικά, πολύ πιο σημαντικά από το οτιδήποτε μπορεί να έχει στο μυαλό του ένα κόμμα ή όποιον σχεδιασμό έχει να κάνει.  Άρα, λοιπόν, σας καλώ να υπερψηφίσετε τις δύο διεθνείς συμφωνίες και να κρατήσουμε τη σημερινή, δημιουργική -θα έλεγα- και παραγωγική κουβέντα, χωρίς φωνασκίες και οξύτητες, διότι οι Έλληνες πολίτες έχουν πολύ αυξημένα τα αντανακλαστικά τους. Ξέρουν να ξεχωρίζουν την ήρα από το στάρι, εκείνον που κάνει τον πατριώτη, αυτόν που καμώνεται τον πατριώτη, από τον αληθινό πραγματικό πατριώτη. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Αμυρά. 
Να καλέσω στο Βήμα τον Κοινοβουλευτικό Εκπρόσωπο του ΠΑΣΟΚ-Κινήματος Αλλαγής, τον συνάδελφο κ. Δημήτρη Μάντζο. 
Ορίστε κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Με τη σειρά μου και εγώ, σε συνέχεια όλων των συναδέλφων, να εκφράσω από το Βήμα αυτό την οδύνη μας και τη θλίψη μας για τον πολύ άδικο, πρόωρο και αναίτιο θάνατο των στελεχών της Πολεμικής Αεροπορίας σε καιρό ειρήνης και να ενώσω τη φωνή μου με όλους όσους ζητούμε να διερευνηθούν τα αίτια εις βάθος και να αποδοθούν οι ευθύνες εκεί όπου αναλογούν. Να μην αφεθεί καμία σκιά και κανένα ερώτημα αναπάντητο.
Ένα καθαρό μήνυμα θα ήθελα να απευθύνω και εγώ από την αρχή αυτής της συζήτησης, όσον αφορά στην εξωτερική μας πολιτική, σε αυτή τη νέα φάση στην οποία φαίνεται ότι εισερχόμαστε ή στη συνέχιση -για εμάς, τουλάχιστον- μιας περιόδου μακράς επισφάλειας στην οποία βρίσκεται η χώρα μας, σε σχέση με τον γείτονά της, την Τουρκία. Κάθε χώρα έχει τη δική της εθνική κυριαρχία και τα δικά της κυριαρχικά δικαιώματα που απορρέουν ευθέως από το Διεθνές Δίκαιο, τις διεθνείς συμβάσεις.
Η Ελλάδα ως χώρα status quo, ως χώρα της ειρήνης, της σταθερότητας, στηρίζει και πρέπει να στηρίζει την εξωτερική της πολιτική στο Διεθνές Δίκαιο, το Δίκαιο της Θάλασσας και τους διεθνείς κανόνες μιας κοινότητας που στηρίζεται ακριβώς σε αυτούς τους κανόνες. Ασκεί ανεμπόδιστα και οφείλει να ασκεί ανεμπόδιστα και αποφασιστικά τα κυριαρχικά της δικαιώματα, χωρίς αυτό να εξαρτάται από τη βούληση άλλων κρατών.
Κάθε αναθεωρητική, κάθε ανιστόρητη ή παράνομη διεκδίκηση από την Τουρκία, κάθε προκλητική ενέργεια επί του πεδίου, κάθε αμφισβήτηση πρέπει να αντικρούεται εγκαίρως στις πραγματικές της διαστάσεις και να διεθνοποιείται με ουσιαστικούς και αποδοτικούς όρους και σαφήνεια σε όλα τα διεθνή φόρα, στους διεθνείς οργανισμούς στους οποίους η Ελλάδα πρέπει να πρωτοστατεί, στην Ευρωπαϊκή Ένωση, στον Οργανισμό Ηνωμένων Εθνών, μόνιμο μέλος του Συμβουλίου Ασφαλείας του οποίου είμαστε εδώ και δύο χρόνια και τείνουμε να το ξεχάσουμε. Είναι σαν να ντρεπόμαστε να το πούμε, γιατί δεν έχουμε κάνει χρήση αυτής της ιδιότητας. 
Να δώσουμε σαφή σήματα προς πάσα κατεύθυνση, μέσα κυρίως από τα κείμενα των διεθνών οργανισμών του Ευρωπαϊκού Συμβουλίου, όπου πράγματι οφείλαμε εδώ και πολύ καιρό η Κυβέρνηση να κάνει πολύ πιο γενναία βήματα για την απομόνωση της τουρκικής προκλητικότητας, αλλά και μέσα από τον Οργανισμό Ηνωμένων Εθνών επίκειται η Γενική Συνέλευση των Ηνωμένων Εθνών. Γι’ αυτό και πρέπει να υπάρξει ενημέρωση -πράγματι- για το πού βρισκόμαστε, ποιο είναι το νέο status των ελληνοτουρκικών σχέσεων. Διότι, έχει ατονήσει πράγματι η τακτική ενημέρωση από το Υπουργείο των Εξωτερικών. Γιατί; Και φαίνεται ότι έχουν ανοίξει ενδεχομένως νέοι δίαυλοι επικοινωνίας. Γιατί; Υπάρχει ανάγκη μυστικότητας και από εμάς και από την Αντιπολίτευση της χώρας; Γιατί; Δεν αισθανόμαστε ότι έχουμε συμβάλει αρνητικά σε ελληνικό και ευρωπαϊκό επίπεδο, στο ελληνικό και στο Ευρωπαϊκό Κοινοβούλιο, με τις παρεμβάσεις μας, με τις τοποθετήσεις μας, με τα αιτήματά μας στην Ευρωπαϊκή Επιτροπή και τα ερωτήματά μας; Μακάρι να είχαν κι άλλες κυβερνήσεις τέτοιες αντιπολιτεύσεις απέναντί τους στα εθνικά ζητήματα με τέτοια υπευθυνότητα και τέτοια σοβαρότητα. Και αυτό δεν είναι παράπονο της αντιπολίτευσης. Είναι θέση ευθύνης. Είναι αξιακή τοποθέτηση ευθύνης μιας αντιπολίτευσης προς μία κυβέρνηση. Γιατί για εμάς η εξωτερική πολιτική ασκείται και προσαρμόζεται πάντοτε στο αληθές εθνικό συμφέρον και όχι στο κομματικό συμφέρον οποιουδήποτε κόμματος και πρώτα και κύρια της κυβέρνησης. Κι όμως,  σε αυτήν ακριβώς τη γεωπολιτική συγκυρία, ο Πρωθυπουργός της χώρας έχει επιλέξει να κάνει το ακριβώς αντίθετο και που είναι πρόδηλο και φάνηκε χθες εδώ στην κορυφαία πολιτειακή συζήτηση για την Αναθεώρηση του Συντάγματος της χώρας και από την αντιπαράθεση που ο ίδιος επέλεξε να αναπτύξει με τον Αρχηγό της Αξιωματικής Αντιπολίτευσης και Πρόεδρο του ΠΑΣΟΚ Νίκο Ανδρουλάκη και στα εθνικά ζητήματα. 
Διότι ο κύριος Πρωθυπουργός επιχείρησε χθες, με αφορμή τον έλεγχο που του ασκήθηκε από τον Αρχηγό της Αξιωματικής Αντιπολίτευσης, να εμφανίσει στο Κοινοβούλιο και κατ’ επέκταση στον ελληνικό λαό, το απολύτως αντίθετο από αυτό που ισχύει στην πραγματικότητα σε δύο επίπεδα. Αφενός, επέλεξε να μας πει χθες ότι είναι δική τους -της Κυβέρνησης και του ιδίου- επιλογή η αύξηση της έντασης με την Τουρκία. 
Αλήθεια, κύριε Υφυπουργέ; Αλήθεια; Η χώρα μας είναι που αυξάνει την ένταση; Γιατί να το κάνουμε εμείς αυτό; Εμείς δεν θέλαμε την ηρεμία στο Αιγαίο; Πότε πήραμε την απόφαση; Να το πω αντίθετα. Πότε συνειδητοποιήσαμε ότι τα «ήρεμα νερά» δεν είναι και δεν ήταν τελικά ήρεμα; Πότε συνειδητοποίησε ο Υπουργός των Εξωτερικών -στη συνέντευξή του τον Αύγουστο,  είναι η πρώτη φορά που το είπε- ότι τα «ήρεμα νερά» τελικά δεν είναι αυτοσκοπός, όταν όλα τα προηγούμενα χρόνια και ο ίδιος και η Κυβέρνηση ενεργούσαν σαν να ίσχυε το ακριβώς αντίθετο, σαν να είναι όλα αυτά ένας αυτοσκοπός; Πότε συνειδητοποίησαν ότι υπάρχει ακόμα  το casus belli, ότι υπάρχει η «Γαλάζια Πατρίδα» -και μάλιστα, περιμένει να περάσει και την πόρτα της Τουρκικής Εθνοσυνέλευσης- ότι το Τουρκολιβυκό μνημόνιο που υπογράφηκε επί δικής σας διακυβέρνησης, παραμένει για αυτούς μια αφορμή να το επικαλούνται, ότι τα παράνομα θαλάσσια πάρκα της Τουρκίας αναπτύχθηκαν πρόσφατα, ότι επιμένει η Τουρκία να προκαλεί με διαρκή παράνομη αλιεία στο Αιγαίο; Όλες αυτές τις συνθήκες δεν τις γνωρίζατε;
Όταν σας τα λέγαμε εμείς αυτά, εσείς μας αγνοούσατε. Όταν σας λέγαμε ότι τα «ήρεμα νερά», δυστυχώς, αντί να είναι μια συνθήκη ειλικρινούς φιλίας και καλής γειτονίας, όπως τουλάχιστον εμείς θέλαμε -και δεν το αμφισβητώ αυτό, ότι η χώρα μας αυτό θέλει- ήταν το πρόσχημα και το προκάλυμμα, για να σώσει το πρόσωπό του προς τη Δύση ο κ. Ερντογάν και η κυβέρνησή του, όταν η Διακήρυξη των Αθηνών εκλήφθηκε και ερμηνεύτηκε από την τουρκική κυβέρνηση ως μια πλατφόρμα, βάσει της οποίας θα έπρεπε να ζητά η χώρα μας για το οτιδήποτε την άδεια από την Τουρκία, όταν συνέβαιναν αυτά και η Τουρκία έσωζε το πρόσωπό της προς τη Δύση, εμείς δεν εκμεταλλευτήκαμε τον χρόνο και το περιθώριο που υπήρξε, για να οικοδομηθεί μια ευρωτουρκική σχέση, ένα άλλο πλαίσιο ευρωτουρκικών σχέσεων μέσα από την τελωνειακή σύνδεση, με ένα νέο νομικό κείμενο επιβολής κυρώσεων. Αυτή είναι, τουλάχιστον, η δική μας θέση εδώ και πολλά χρόνια, όταν υπάρχει προσβολή στο Διεθνές Δίκαιο και στα εθνικά κυριαρχικά δικαιώματα της Ελληνικής Δημοκρατίας και της Κυπριακής Δημοκρατίας.  Το νέο Ελσίνκι κωδικοποιημένο σε μία πολιτική. Και ενώ σας τα λέγαμε όλα αυτά όλα αυτά τα χρόνια και το κυριότερο, ενώ ίσχυαν όλα αυτά όλα αυτά τα χρόνια, τώρα αλλάζετε ρότα, γιατί; Διότι φοβάστε την αναδυόμενη νέα αντιπολίτευση από τα δεξιά σας. Τώρα αλλάζετε άποψη εξαιτίας αυτού. Αυτό είναι μία εξωτερική πολιτική αρχών ή είναι μία καιροσκοπική πολιτική; Είναι εξωτερική πολιτική προνοητική αρχών ή είναι μία κομματική αναδίπλωση; 




Το δεύτερο είναι το εξής: Ο κύριος Πρωθυπουργός χθες -ειπώθηκε από τον Μιχάλη Κατρίνη- αποπειράθηκε να προβάλει το δίλλημα «Μητσοτάκης ή Ερντογάν» πάνω μας, ενώ εκείνος που το έθεσε, ήταν ο Υπουργός Δικαιοσύνης, ο κ. Φλωρίδης, που δεν εκφόβισε απλώς, αλλά απείλησε ευθέως - ευθεία απειλή είναι- τον ελληνικό λαό με πόλεμο από την Τουρκία, εφόσον δεν προσέξει πως θα ψηφίσει στις επόμενες εκλογές. 
Πρέπει να γυρίσει κανείς πολλές δεκαετίες πίσω, στην προδικτατορική περίοδο, για να βρει αντίστοιχες δηλώσεις απειλής από πολιτικά στελέχη -πάλι της Δεξιάς- για έξωθεν κινδύνους εισβολής για πολιτικούς λόγους στη χώρα μας. Και αντί να τον αποπέμψει ο κύριος Πρωθυπουργός, τον στέλνει και υποψήφιο στην Α΄ Θεσσαλονίκης, εκτός αν πια ο κ. Φλωρίδης έχει εξελιχθεί από μόνος του σε ένα μέσο αποτρεπτικής ισχύος της πατρίδας μας και εστάλη στη Μακεδονία με αποστολή για την άμυνα της χώρας από βορρά. Να μας το πείτε, όμως, αν ισχύει αυτό. Διότι η εργαλειοποίηση, τελικά, των εθνικών θεμάτων είναι πράγματι αντικείμενο του κ. Μητσοτάκη και της Κυβέρνησής του. 
Διότι το ερώτημα για το τηλέφωνο, κύριε Αμυρά, το οποίο δεν είναι κατ’ εσάς ρητορικό, πράγματι ισχύει. Όμως, ξέρετε, το ερώτημα είναι και το άλλο: Τι θα πει αυτός που θα σηκώσει το τηλέφωνο στις 03.00΄ το πρωί; Γιατί αν η απάντησή του είναι ότι δεν είναι η ώρα να μιλήσουμε για το διεθνές δίκαιο, για παράδειγμα, καλύτερα να το αφήσει να χτυπάει και να μείνει αναπάντητο. Είναι και ζήτημα τι θα πεις όταν θα το σηκώσει το τηλέφωνο. 
Γι’ αυτό, λοιπόν, δεν θα πρέπει ποτέ -και συμφωνώ με αυτό που είπε ο Μιχάλης Κατρίνης, ο εισηγητής μας και Τομεάρχης Άμυνας και είναι η δική μας θέση- να βάζουμε τα εθνικά μας θέματα στην προκρούστεια κλίνη της προεκλογικής περιόδου. Οι Έλληνες πολίτες δεν θα ψηφίσουν από φόβο για τα εθνικά θέματα. Θα ψηφίσουν με ελπίδα και τόλμη για την πολιτική αλλαγή και για τη διεθνή αξιοπρέπεια της χώρας, για την εθνική της αξιοπρέπεια και τη διεθνή της υπόσταση και για τη δυνατή και καθαρή φωνή που πρέπει να έχει στα φόρα, τα ευρωπαϊκά και τα διεθνή, για τη διαμόρφωση της διεθνούς πολιτικής. 
Για τις συμβάσεις, τα είπε όλα ο εισηγητής μας, ο Μιχάλης Κατρίνης. Έχω πολύ λίγο χρόνο. Η διαλειτουργικότητα των Ενόπλων Δυνάμεων και η συμμετοχή της χώρας μας σε συμμαχικές δομές είναι κάτι το οποίο μας βρίσκει, προφανώς, επί της αρχής θετικούς. Είναι ουσιώδη στοιχεία για την ανάπτυξη μιας αξιόπιστης πολιτικής εθνικής άμυνας. 
Για την πρώτη Σύμβαση, ενώνω κι εγώ τη φωνή μου με όσους το είπαν ήδη, ότι ξέρουμε ότι υπήρχε μια μεγάλη εκκρεμότητα. Το ακούμε. Ρίχνετε συνεχώς το πταίσμα στις προηγούμενες κυβερνήσεις, αλλά εν προκειμένω, από το 2021 αυτή η Σύμβαση είναι δική σας, κύριε Υφυπουργέ. Όμως, θα πρέπει να μας εξηγήσετε γιατί καθυστερήσατε τόσο πολύ και γιατί τελικά όλο αυτό το ζήτημα ανακύπτει συνεχώς ως καθυστέρηση. Δεν είναι ένα θέμα τυπικό, είναι ζήτημα διαφάνειας, λογοδοσίας και θεσμικής τάξης. Είναι θέμα ποιος πληρώνει, τι και με ποιο νομικό πλαίσιο και πώς εξελίσσεται, εν τοις πράγμασι, μια συμφωνία. 
Επίσης, για τη δεύτερη Σύμβαση, για τη διαλειτουργικότητα, επαναλαμβάνω ότι είναι κάτι το επιθυμητό. Όμως, θα πρέπει να γνωρίζουμε κατά πόσον οι Ένοπλες Δυνάμεις της πατρίδας μας θα μπορούν χωρίς καμία παρέμβαση από τους κατασκευαστές των νέων οπλικών συστημάτων, να προσαρμόζουν αυτά τα συστήματα στις νέες απειλές, να μεταβάλλουν τις παραμέτρους που χρειάζεται και να εντάσσουν νέους συμμαχικούς ή ελληνικούς αισθητήρες σε όλα αυτά τα οπλικά συστήματα, όπως τεκμηρίωσε ο εισηγητής μας στην Επιτροπή. Γι’ αυτά δεν αρκεί προφανώς, να γίνει μια συζήτηση σήμερα στην Ολομέλεια με αφορμή αυτήν την Διεθνή Σύμβαση. 
Ήδη από τις αρχές του μήνα, από την 1η Σεπτέμβρη του 2026, ο Μιχάλης Κατρίνης έχει κάνει το ερώτημα, την έγγραφη ερώτησή του προς εσάς, ώστε να γνωρίζουμε ακριβώς και σε σχέση με την «Ασπίδα του Αχιλλέα», αλλά και σε σχέση με όλα τα συναφή οπλικά συστήματα, κατά πόσον οι κρίσιμες αποφάσεις για την επιχειρησιακή αξιοποίηση θα παραμένουν πλήρως υπό ελληνική ευθύνη, ώστε να διασκεδαστεί και όλη η παραφιλολογία που ξεκίνησε με ευθύνη του Υπουργού Εθνικής Άμυνας στο τέλος του Ιουλίου και από τις 2 Σεπτεμβρίου, να έχουμε ζητήσει -όλα τα μέλη της Επιτροπής Εξοπλιστικών Προγραμμάτων και Συμβάσεων από το ΠΑΣΟΚ- να συνεδριάσει η Επιτροπή. Να έρθετε, κύριε Υφυπουργέ, να μας πείτε κατά πόσον έχει υλοποιηθεί η δέσμευση, η δική σας και του Πρωθυπουργού από τον Απρίλιο του 2025, ότι σε όλες τις εξοπλιστικές συμβάσεις θα υπάρχει απαραίτητη προϋπόθεση το 25% της εγχώριας αμυντικής συμμετοχής. Να μας πείτε κατά πόσον αυτό, από τον Απρίλιο του 2025, επαναλαμβάνω, έως σήμερα, έχει υλοποιηθεί. 
Γνωρίζω και γνωρίζουμε ότι το Ελληνικό Κοινοβούλιο έχει πολύ αυξημένο ενδιαφέρον για την Ελληνική Αμυντική Βιομηχανία και θεωρώ απολύτως απαραίτητο το επόμενο διάστημα να συνεδριάσει η Επιτροπή, ώστε να υπάρξει με διαφανείς όρους αυτή η συζήτηση. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μάντζο.
Να καλέσω τώρα στο Βήμα ή μπορεί να μιλήσει και από τη θέση του, τον Κοινοβουλευτικό Εκπρόσωπο της Νέας Δημοκρατίας, τον κ. Δημήτρη Καιρίδη. 
Αμέσως μετά, τον λόγο θα πάρει ο Κοινοβουλευτικός Εκπρόσωπος του ΚΚΕ ο κ. Θανάσης Παφίλης. Στη συνέχεια μου έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης. Και απ’ ό,τι φαίνεται, θα ολοκληρώσουμε με την Κοινοβουλευτική Εκπρόσωπο της Πλεύσης Ελευθερίας, την κ. Γεωργία Κεφαλά και τη διαδικασία, πριν πάμε στην ψηφοφορία, θα κλείσει ο Υπουργός. Τα είπα όλα νομίζω, οπότε μπήκε μια τάξη. 
Κύριε Καιρίδη, έχετε τον λόγο. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, δεν είχα πρόθεση να πάρω τον λόγο, αλλά θεωρώ ότι είμαι αναγκασμένος να απαντήσω σε αιτιάσεις των δύο ομιλητών του ΠΑΣΟΚ, της Αξιωματικής Αντιπολίτευσης και από σεβασμό στο θεσμικό ρόλο της Αξιωματικής Αντιπολίτευσης προς αποκατάσταση της αλήθειας, τόσο της ιστορικής αλήθειας όσο και του τι συμβαίνει σήμερα στην Ελλάδα, στα ελληνοτουρκικά, στον κόσμο. 
Ο κ. Κατρίνης δεν έβαλε μόνο εναντίον της αλήθειας με αυτήν την εισήγηση που έκανε -ιδίως το πρώτο κομμάτι- αλλά επιχείρησε να ακυρώσει, θεωρώ, και τα όποια επιτεύγματα της διακυβέρνησης του ΠΑΣΟΚ στα εξωτερικά. Διότι, προφανώς, το ΠΑΣΟΚ κυβέρνησε πάρα πολλά χρόνια τη χώρα και έχει και αυτό τις δικές του επιτυχίες στην εξωτερική πολιτική, με κορυφαία, βεβαίως, την ένταξη της Κύπρου, της Κυπριακής Δημοκρατίας στην Ευρωπαϊκή Ένωση. 
Και επειδή αυτές τις μέρες είχαμε και τη μαύρη επέτειο του θανάτου του Κρανιδιώτη, του Γιάννου Κρανιδιώτη, καλό είναι και εσείς να θυμάστε την ιστορία της παράταξής σας και να μην επιχειρείτε βουτιά στο απώτερο παρελθόν. Διότι, έτσι που σας άκουγα, θυμήθηκα τον Ανδρέα Παπανδρέου του ’76, το «Βυθίσατε το Χόρα». Επιστρέφετε στο «Βυθίσατε το Χόρα», ξεχνώντας και το  «Mea Culpa» του Ανδρέα Παπανδρέου με το Νταβός και τον Κώστα Σημίτη και τον Γιώργο Παπανδρέου. 
Σε αυτό τον οίστρο τον αντιπολιτευτικό ακυρώνετε και την ίδια τη δική σας ιστορία. Εμείς εδώ είμαστε για να σας την υπενθυμίζουμε, χωρίς καμία διάθεση πολιτικαντισμού και αντιδικίας. Άλλωστε, όπως λέμε στο εξωτερικό ότι η χώρα δεν απειλεί κανέναν, αλλά δεν δέχεται και οποιαδήποτε απειλή από κανέναν, το ίδιο λέμε και στο εσωτερικό. Εγώ δεν είμαι εδώ για να δώσω μαθήματα πατριωτισμού και αναγνωρίζω τον πατριωτισμό όλων. Όμως, όπως τον αναγνωρίζω τον πατριωτισμό όλων, θα σας πω τούτο, ότι δεν δέχομαι και δεν δεχόμαστε ως παράταξη μαθήματα πατριωτισμού από κανέναν. 
Λέω, λοιπόν, τούτο και προσέξτε: Η πολιτική των ήρεμων νερών και του διαλόγου με την Τουρκία είναι μια διαχρονική πολιτική. Την εφάρμοσε ο ίδιος ο Κωνσταντίνος Καραμανλής την επαύριον της τουρκικής εισβολής του ’74 με νωπό, πολύ νωπό, το τραύμα της εθνικής τραγωδίας. Και ήρθε σε διάλογο και το ’75 και το ’76 και το ’77. 
Ο μόνος που δεν έκανε διάλογο για κάποια χρόνια αρχικά, ήταν ο Ανδρέας, ο οποίος και αυτός αναγκάστηκε εν τέλει να προσχωρήσει, σας είπα, με το περίφημο «Mea Culpa», εγκαταλείποντας το Κυπριακό στο Νταβός, ξεχνώντας το και αναγνωρίζοντας στη συνέχεια το λάθος του και βεβαίως και όλες οι υπόλοιπες κυβερνήσεις και του Κώστα Σημίτη και του Κώστα Καραμανλή και του Γιώργου Παπανδρέου και του Αντώνη Σαμαρά και του Αλέξη Τσίπρα. 
Διότι όλες οι ελληνικές κυβερνήσεις αναγνωρίζουν ότι μια κρίση μπορεί να είναι επιβλαβής και ότι η ένταση δεν ωφελεί, όχι την ειρήνη μόνο και τη σταθερότητα, αλλά δεν ωφελεί το εθνικό συμφέρον, εμάς τους ίδιους. Και άρα, στο βαθμό που μπορούμε επιδιώκουμε. Αυτό δεν σημαίνει καμία υποχωρητικότητα, καμία απεμπόληση ή κάποιον ενδοτισμό. Αυτά τα λένε οι υπερπατριώτες του γλυκού νερού, οι οποίοι θα έπρεπε να είναι απολογούμενοι και όχι να κουνούν το δάκτυλο. 

Εγώ είμαι από αυτούς που πιστεύουν ότι εμείς, οι ευρωπαϊστές, οι φιλελεύθεροι, οι σοβαροί, οι αντιλαϊκιστές, έχουμε θωρακίσει την πατρίδα μας και την Κύπρο πολύ περισσότερο από τα φληναφήματα και τις κραυγές κάποιων τυχοδιωκτών. Το να έρχεστε εσείς, η Αξιωματική Αντιπολίτευση, με αυτό το παρελθόν και να δίνετε αέρα στα πανιά αυτών των κύκλων δεν περιποιεί τιμή στην ιστορία της παράταξής σας. Αλλά αυτό είναι δικό σας πρόβλημα. 
Είπατε ότι εμείς δεν θέτουμε τα θέματα. Παντού και πάντα και ο Πρωθυπουργός. Και απευθύνεστε σε εμένα; Πριν από έναν μήνα ήμουν στην Κωνσταντινούπολη στην Κοινοβουλευτική Συνέλευση του ΝΑΤΟ και μίλησα μπροστά σε δεκαεννέα Προέδρους ευρωπαϊκών κοινοβουλίων και σε τριάντα τρεις αντιπροσωπείες από την Ευρώπη και τη Βόρεια Αμερική με Προεδρεύοντα τον Πρόεδρο της Τουρκικής Εθνοσυνέλευσης, τον Κουρτουλμούς. Του είπα, και κυκλοφορεί το βίντεο, και τα ξέρει όλη η χώρα, και θα έπρεπε να τα ξέρετε και εσείς, το απαράδεκτο του casus belli. Δεν είναι δυνατόν σύμμαχος χώρα να απειλεί άλλη σύμμαχο χώρα. Και το είπε και ο Μητσοτάκης, προφανώς -το ακούσατε αυτό- στην επίσκεψή του στον Ερντογάν και το λέμε διαρκώς. 
Το θέμα δεν είναι τι λέμε. Ούτε η Τουρκία είναι αντικείμενο αντιδικίας μεταξύ μας. Όλοι συμφωνούμε στο τι είναι η Τουρκία, όλοι. Και αυτό, επιτρέψτε μου να το πω λόγω και της επαγγελματικής μου ενασχόλησης με τα θέματα, είναι το εύκολο. Εύκολα μπορούμε να συμφωνήσουμε ότι η Τουρκία είναι κακός γείτονας, δεν χρειάζονται πολλά και δεν νομίζω ότι θα διαφωνήσει κανένας Έλληνας πολίτης ή Κύπριος πολίτης. Το ζήτημα είναι τι κάνουμε για αυτό. 
Να σας πω εμείς τι κάνουμε και τι κάνατε εσείς τώρα λοιπόν που θέλετε να μπούμε σε αυτά. Ο Κωνσταντίνος Καραμανλής με τον αείμνηστο Ευάγγελο Αβέρωφ ίδρυσε την Ελληνική Αεροπορική Βιομηχανία το 1977 ως πρότυπη βιομηχανία για τον εκσυγχρονισμό και τη συντήρηση των ανανεωμένων όπλων, τότε τα F-4 και στη συνέχεια με τα F-16 και τα Mirage της Ελληνικής Πολεμικής Αεροπορίας, και την οραματίστηκαν κόμβο τότε στην Ανατολική Μεσόγειο και σε όλη τη νότια Ευρώπη για τη συντήρηση αυτών των προηγμένης τεχνολογίας αεροπλάνων σε συνεργασία τότε με τη Lockheed. 
Τι κάνατε εσείς από το 1981 και μετά; Θέλετε να θυμηθούμε; Την παραδώσατε στους πρασινοφρουρούς, στις συντεχνίες, την καταστήσατε φυτώριο νεποτισμού και διαφθοράς. Και βέβαια, σκιά του εαυτού της, έφτασε σαράντα χρόνια μετά να μην μπορεί ούτε τα Mirage να συντηρήσουμε. Από τα Mirage πόσα πετούσαν το 2019; Μην τα ξαναθυμηθούμε. 
Τι έκανε ο ΣΥΡΙΖΑ, που διαρρηγνύει τα ιμάτιά του, για την πολεμική βιομηχανία; Έκλεισε τα ναυπηγεία μέσα στην κρίση, αλλά δεν τα άνοιξε κιόλας, με αποτέλεσμα το Ελληνικό Πολεμικό Ναυτικό να μην μπορεί. Λοιπόν φτάσαμε στο ναδίρ την ίδια ώρα που η Τουρκία, η κακή Τουρκία, έκανε άλματα στην πολεμική της βιομηχανία. 
Τώρα έχουμε μπει σε μία προσπάθεια και μια διαδικασία και μία πορεία αναδιάταξης. Έχουμε πάρα πολύ δρόμο. Δεν υποτιμούμε το οικοσύστημα των αμυντικών βιομηχανιών της πατρίδας μας, που έχει έναν κύκλο εργασιών grosso modo κοντά στα 2 δισ. και αποτελείται και από πολλές νεοφυείς πρωτοβουλίες, επιχειρήσεις, ιδίως στη σύγχρονη νέα τεχνολογία, με πολλές προσδοκίες για το μέλλον που χρειάζεται την προστασία, τη φροντίδα, και της πολιτείας για να αναπτυχθεί σε συνεργασία και με ξένους εταίρους. Σας το έχω πει και άλλη φορά, το ζήτημα δεν είναι μόνο να βάζουμε βέτο στην Τουρκία και στη συμμετοχή της σε ευρωπαϊκά προγράμματα. Το ζήτημα είναι να εκμεταλλευτούμε και εμείς τα ευρωπαϊκά προγράμματα, να έχουμε και θετική ατζέντα. 
Έχουμε τώρα ένα κολοσσιαίο νούμερο από την Ευρώπη. Οι αμυντικές της δαπάνες, αν πάνε στο 3,5% θα φτάσουν τα 7 τρισεκατομμύρια μέχρι το 2036 συνολικά, την επόμενη δεκαετία. Είναι ένα τεράστιο ποσό. Μπορούν οι ελληνικές επιχειρήσεις να πάρουν ένα μερίδιο από αυτήν την αγορά; Ή όλη η κουβέντα εδώ θα αρχίζει και θα τελειώνει πώς θα μπλοκάρουμε την Τουρκία; Που να την μπλοκάρουμε, εμείς τη βγάλαμε από το SAFE. Μας λέγατε ότι δεν θα γίνει. Το κάναμε και αυτό. Αλλά θέλουμε τις συνεργασίες με γερμανικές, με ιταλικές, με γαλλικές επιχειρήσεις, για να δημιουργηθούν θέσεις εργασίας, για να βρουν απασχόληση οι πολύ καλοί και ικανοί δικοί μας μηχανικοί, τα καλά μας στελέχη. Να αναπτυχθεί η βιομηχανία και να εκμεταλλευθεί αυτήν τη μεγάλη ευκαιρία τώρα που η Ευρώπη σιγά-σιγά βγαίνει από τον λήθαργο και τον εφησυχασμό.
Το ότι πάρα πολλοί στην Ευρώπη θεωρούν την Τουρκία κρίσιμο σύμμαχο και σε αυτό δεν πρέπει, νομίζω, να διαφωνήσουμε. Δυστυχώς, παρά τις προσπάθειές μας υπάρχει η αντίληψη ιδίως σε πολλούς πρώην ανατολικοευρωπαίους, πιεζόμενοι από τη Ρωσία, ότι η Τουρκία είναι απαραίτητη. Και η αντίληψη αυτή είναι και στην Ουάσινγκτον, στη σημερινή Ουάσιγκτον σε σχέση με τη χθεσινή. Θα δούμε ποια Ουάσιγκτον θα προκύψει και από τις ενδιάμεσες. Ο αγώνας είναι συνεχής. 
Εμείς γιατί παρακολουθούμε διαρκώς τι θα γίνει στο Νιου Χάμσαϊρ -τα πήρατε είδηση;- και αν ο Ελληνοαμερικανός Κρις Πάπας εκλεγεί στη Γερουσία; Έχουμε κρίσιμες εκλογές. Θέλουμε να ενισχύσουμε το ελληνοαμερικανικό λόμπι και την επιρροή μας. Αλλά με δεδομένη την πορεία της Αμερικής ασχέτως Τραμπ, η οποία στρέφεται σιγά-σιγά, κακά τα ψέματα, προς τον Ειρηνικό και παύει να παίζει τον ρόλο -πώς το είχε πει ο Κώστας Σημίτης σε αυτήν εδώ την Αίθουσα το πρωί της επομένης των Ιμίων;-, παύει να παίζει αυτόν τον ρόλο του «ευχαριστώ» και δεδομένου ότι η Ευρώπη καθυστερεί και ολιγωρεί και έχει τις αντιφάσεις της μεταξύ ακροδεξιάς - λαϊκισμού -θα δούμε τι θα γίνει και στη Γερμανία, αλλά κυρίως στη Γαλλία- χρειαζόμαστε συμμαχίες. Και, όπως έχουμε πει, θα πάμε μέχρι το τέλος του κόσμου, όχι στο Ισραήλ, αλλά μέχρι το τέλος του κόσμου για να υπερασπιστούμε την εθνική κυριαρχία. Δεν θα τσιγκουνευτούμε οποιασδήποτε προσπάθειας. 
Και επειδή ο Έλληνας φορολογούμενος σήμερα δίνει από το υστέρημά του και μπαίνουμε σε αυτήν τη διαδικασία η οποία ενοχλεί τους Τούρκους -τους βλέπετε τι γράφουν και τι λένε, θέλουν τους εύκολους- επαναλαμβάνω, η παράταξή μου συνολικά ως παράδοση, εγώ προσωπικά, επίσης, δεν θέλω να καταστήσω τα ελληνοτουρκικά ζήτημα αντιπαράθεσης ή «είμαστε καλύτεροι», «είσαστε χειρότεροι». Θέλω πάντοτε να μιλάω συναινετικά και όσο γίνεται πιο για το μέλλον. 
ΜΙΧΑΗΛ ΚΑΤΡΙΝΗΣ: Ο Μητσοτάκης το έβαλε.
ΔΗΜΗΤΡΙΟΣ ΚΑΙΡΙΔΗΣ: Ο Μητσοτάκης και ο Φλωρίδης -με έντονο τρόπο ο Φλωρίδης- είπε το αυτονόητο, ότι η πολιτική σταθερότητα είτε λέγεται επιτόκιο ομολόγου είτε λέγεται γεωστρατηγική ασφάλεια…
ΜΙΧΑΗΛ ΚΑΤΡΙΝΗΣ: Δεν είπε αυτό.
ΔΗΜΗΤΡΙΟΣ ΚΑΙΡΙΔΗΣ: Εγώ το ερμηνεύω.
ΜΙΧΑΗΛ ΚΑΤΡΙΝΗΣ: Το παρερμηνεύετε.
ΔΗΜΗΤΡΙΟΣ ΚΑΙΡΙΔΗΣ: Σας είπα, ήταν έντονος τρόπος. 
ΔΗΜΗΤΡΙΟΣ ΜΑΝΤΖΟΣ: Ποιος έντονος; Αντεθνικός ήταν.
ΔΗΜΗΤΡΙΟΣ ΚΑΙΡΙΔΗΣ: Ακούστε, επειδή έχω εδώ και τον Στράτο Σιμόπουλο, τον καλό συνάδελφο από τη Θεσσαλονίκη, και επειδή έχετε βαλθεί να τον βγάλετε πρώτο τον Γιώργο, θέλω να σεβαστείτε και τους υπόλοιπους συναδέλφους από τη Θεσσαλονίκη.
ΠΡΟΕΔΡΕΥΩΝ (Αθανάσιος Μπούρας): Κύριε Καιρίδη, ολοκληρώσατε.
ΔΗΜΗΤΡΙΟΣ ΚΑΙΡΙΔΗΣ: Σας ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Σας ευχαριστούμε πολύ.
Και να καλέσω τώρα στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδος, τον συνάδελφο Θανάση Παφίλη.
Κύριε Παφίλη, έχετε τον λόγο. 
ΑΘΑΝΑΣΙΟΣ ΠΑΦΙΛΗΣ: Δύο σχόλια θα κάνω γιατί μας βάζει σε πειρασμό ο κ. Καιρίδης. 
Για την ΕΑΒ ξεχάσατε και τη συνέχεια, ότι την καταντήσατε υπεργολάβο της Martin-Lockheed, πρώτον, και ότι διώξατε τους καλύτερους μαστόρους που παίρνουν 10.000 τον μήνα στην Ιταλία, στην Τουρκία και αλλού. Εσείς που τη θέλατε. Γιατί; Γιατί η συνολική πολιτική και η δική σας και της Ευρωπαϊκής Ένωσης θέλει την Ελλάδα υπεργολάβο των μεγάλων κατασκευαστών όπλων κ.λπ.
Και όσο για το ότι η Ευρώπη βγαίνει από τον λήθαργο, αλήθεια βγαίνει από τον λήθαργο με αυτήν την πολεμική υστερία, την ξεφτίλα που θυμίζει Δεύτερο Παγκόσμιο Πόλεμο; Με τους φασίστες να ανεβαίνουν συνέχεια και να τους χρησιμοποιούν;
Αυτό λέγεται «βγαίνει από το λήθαργο»; Με το ότι ετοιμάζεται να βάλει χέρι στις καταθέσεις όλων των Ευρωπαίων για να ταΐσει τις πολεμικές βιομηχανίες; Δεν έχετε ιερό και όσιο που θεωρείτε ότι βγαίνει από τον λήθαργο. Βγαίνει από τον λήθαργο και δημιουργεί εφιάλτες στους εργαζόμενους με τα μέτρα που παίρνει, κόβοντας κοινωνικές δαπάνες, παίρνοντας πίσω ότι είχαν κατακτήσει τα προηγούμενα χρόνια.
Θέλουμε να θέσω ορισμένα ζητήματα τώρα που είναι και ο κύριος Υπουργός εδώ. Θέλουμε να καταγγείλουμε τις ποινές που επιβάλλονται σε στρατιώτες γιατί συμμετέχουν σε δημόσιες συγκεντρώσεις, καταγγέλλοντας τις συνθήκες που ζουν οι οικογένειές τους, αλλά και οι ίδιοι, όπως είναι η ακρίβεια, οι συνέπειες του πολέμου, οι τεράστιες δυσκολίες που αντιμετωπίζουν τα λαϊκά στρώματα.
[bookmark: _Hlk240537551] Οι στρατιώτες τι είναι; Πολίτες δεύτερης κατηγορίας; Ξεχνούν; Δηλαδή όταν μπαίνουν στην πύλη του στρατοπέδου τέρμα; Δεν ασχολούνται με τίποτα, δεν ασχολούνται με τα πολιτικά; Εδώ άρχισαν και παρατηρήσεις γιατί διαβάζουν εφημερίδες. Δεν έπεσαν ποινές ακόμα, αλλά αυτά προοιωνίζονται διάφορα πράγματα. Ενεργοποιούμε καταστάσεις που έχουμε περάσει εμείς και οι πιο παλιοί από εμάς πολύ χειρότερες; Σαράντα μέρες φυλακή γιατί διαβάζαμε τον «Ριζοσπάστη»; Ο υποφαινόμενος 20 και 20! Ναι, αλλά δεν τόλμησε να την κάνει στην αναφορά, την έγραψε μόνο, γιατί θα γινόταν θέμα και κουβέντα με όλους τους στρατιώτες. Φυσικά αυτό δεν το απέφυγε γιατί το κάναμε τα βράδια. Λέω τώρα ένα παράδειγμα, υπάρχουν εκατοντάδες. Δηλαδή θα ανασύρετε τώρα τέτοια, ότι υπονομεύει το ηθικό του στρατεύματος, που τους θέλετε να τους κάνετε «αμερικανάκια»; Να πάνε να σκοτωθούν για τα εθνικά συμφέροντα, όπως λέτε; Πού; Στη Σαουδική Αραβία; Στην «Aramco»; Μας δουλεύετε ψιλό γαζί. Φυλάτε τα πετρέλαια της Σαουδικής Αραβίας και της «Aramco». Σας ήρθε η απάντηση με τη συμφωνία της Μέκκας: Τουρκία, η φίλη σας, ο στρατηγικός σύμμαχος, η Σαουδική Αραβία, και το Πακιστάν. Εκτός αν την ελέγχετε και την έχει βάλει υπογείως να υπονομεύσει όλο αυτό το σχήμα που γίνεται!
 Να ξέρετε πάντως και σας προειδοποιούμε και ξέρουμε πολύ καλά τι λέμε, κύριε Υπουργέ, ότι αυτό το κυνήγι που αρχίσατε, θα σας βγει ξινό. Θα ξεσηκωθεί ο κόσμος, δεν θα σταματήσουν, θα βγαίνουν όλο και περισσότερο κάθε μέρα και θα συμπαραστέκονται γιατί διεκδικούν το δικαίωμα να έχουν γνώμη, όταν αύριο θα τους στείλετε να σκοτωθούν σε έναν πόλεμο που δεν έχει καμία σχέση με τα συμφέροντα της πραγματικής Ελλάδας, της Ελλάδας αυτών που παράγουν τον πλούτο και όχι αυτών που τον κλέβουν, γιατί αυτό υπηρετεί η πολιτική σας και η συμμετοχή στον πόλεμο. 
Το δεύτερο που θέλουμε, είναι να καταγγείλουμε τις απαράδεκτες συνθήκες που επικρατούν σε κάποια κέντρα νεοσυλλέκτων. Μεγάλα προβλήματα, μπαράζ καταγγελιών για φαγητό, συνθήκες στρατωνισμού, συμπεριφορές κλπ., συγκεκριμένα από τη Θήβα. Λέω ένα παράδειγμα. Κατά τα άλλα φροντίζουμε για τις Ένοπλες Δυνάμεις.
 Όσον αφορά τα θέματα που τέθηκαν. Τέθηκαν θέματα διαδικασίας. Σωστά είναι αυτά. Βάζουμε ένα ερώτημα: Από το 2018 μέχρι σήμερα που την επικυρώνουμε, εφαρμόστηκε αυτή η συμφωνία ή όχι; Εφαρμόστηκε. Σιγά μη σας ρωτήσει κιόλας το ΝΑΤΟ! Την υπέγραψε ο κ. Τσίπρας -είναι στο πλαίσιο του «δημοκρατικού καπιταλισμού» αυτά αλλά και της σοβαρότητας πλέον που έχει το κόμμα Τσίπρα- και ισχύει όλα αυτά τα χρόνια. Πώς γίνεται αυτό; Το ίδιο έγινε και με τη δεύτερη συμφωνία που επικυρώνουμε σήμερα. Είναι εδώ και ο πρώην Αρχηγός των Ενόπλων Δυνάμεων, που ξέρει. Ίσχυε ή δεν ίσχυε αυτά τα χρόνια; Ίσχυε. 
Τι είναι αυτό το πράγμα; Τι υποκρισία είναι αυτή; Γιατί τη φέρνετε στη Βουλή τότε; Κάντε ό,τι θέλετε. Εμείς λέμε να έρχονται όλα στη Βουλή για να ενημερώνετε ο κόσμος, όπως λέμε τώρα και για την «Ασπίδα του Αχιλλέα», που όπου δοκιμάστηκε μέχρι τώρα φαίνεται ότι είναι γεμάτη κουμπότρυπες. 
Το ότι έρχεται τώρα έχει ένα νόημα. Εμείς το καταλαβαίνουμε. Απλά να το καταλάβει ο κόσμος γιατί έρχεται τώρα. Τώρα που οξύνεται η κατάσταση γενικώς στην περιοχή, που ενοποιούνται τα πολεμικά μέτωπα, έρχεται και η ονομαζόμενη «Ασπίδα του Αχιλλέα», για να κουμπώσει με την αντιαεροπορική και αντιβαλλιστική υποδομή που έχει ήδη η χώρα και το καινούριο σύστημα. Με ποιον στόχο; Να μας προστατέψει από πού; Το 20% των Patriot -αν τα θυμάμαι καλά- είναι στη Σαουδική Αραβία, 20% είναι στη Βουλγαρία, 40% είναι στη Σούδα. Αλήθεια, ποιον θα αντιμετωπίσουν; Την Τουρκία;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι στη Βουλγαρία, στην Αλεξανδρούπολη.
ΑΘΑΝΑΣΙΟΣ ΠΑΦΙΛΗΣ: Ναι, εντάξει, στην Αλεξανδρούπολη. Έχετε αναλάβει τον ρόλο του χωροφύλακα εκεί που δεν μπορούν οι άλλοι. Πετάνε τα αεροπλάνα στο Μαυροβούνιο, πληρώνει 10.000 την ώρα ο ελληνικός λαός -τόσο κοστίζουν- για τα «εθνικά» μας συμφέροντα. Δεν είναι τα «εθνικά», είναι τα συμφέροντα της αστικής τάξης της χώρας, να το πω έτσι. Γι’ αυτό έρχεται τώρα αυτή για επικύρωση, για να κουμπώσει και με το καινούργιο σύστημα. 
Για ποιον λόγο; Ποιον θα προστατέψει; Θα προστατέψει την Ελλάδα; Σε μία περίοδο κρίσης, παραδείγματος χάριν, ή για να το κάνουμε και πιο απλό ας υποθέσουμε ότι εξαπολύονται πύραυλοι, ότι έρχονται drones στη Σούδα, ποιος θα αποφασίσει; Θα αποφασίσει η Ελλάδα ή το ΝΑΤΟ τι θα κάνει; Και στην περίπτωση που χτυπιούνται δύο και δεν έχεις δυνατότητες -τα λέω λίγο απλοποιημένα, είναι πολύ πιο σύνθετα, για να καταλάβει και ο κόσμος τι εννοούμε- η ιεράρχηση ποιανού θα είναι; Του ΝΑΤΟ. Τι θα προστατέψει το ΝΑΤΟ; Τις δικές του υποδομές και κατά δεύτερο λόγο και δεν θα τον ενδιαφέρει κιόλας, γιατί έτσι η λογική των ιμπεριαλιστών, αν χτυπηθεί η πόλη της Λάρισας ή κάποιος άλλος πολιτικός στόχος.
Γι’ αυτό, λοιπόν, το φέρνετε τώρα για να προστατέψετε ενόψει της όξυνσης των ανταγωνισμών, ενόψει της κλιμάκωσης του πολέμου και της ενοποίησης των μετώπων. Εδώ φτάσαμε να κάνει βόλτα drone στη Λευκάδα, να παραμονεύει σε σπηλιά να χτυπήσει ρώσικο πλοίο και να μην παίρνει χαμπάρι κανένας το τι γίνεται. Πώς δεν βγήκε στην πλαζ να σκοτώσει όλους όσοι ήταν στη Βασιλική εκείνη την ώρα και έκαναν μπάνιο! Μέχρι εκεί έχει φτάσει η χώρα μας. Αυτή είναι ουσιαστικά η βιασύνη σας και ο στόχος γι’ αυτήν τη συμφωνία, η οποία έχει κι άλλες συνέπειες.
Η Ελλάδα είναι μπλεγμένη. Μην κοροϊδεύετε τον ελληνικό λαό. Συμμετέχει στον πόλεμο κανονικά και με τον νόμο και αν θέλετε και ένα πιστοποιητικό σάς ρωτώ: Συμμετείχε η συστοιχία των «Patriot» στη Σαουδική Αραβία στην αντιμετώπιση των πυραύλων που πήγαν από τους Χούθι ή τους Ιρανούς -δεν θυμάμαι- και τους κατέρριψε. Αυτό τι είναι; Δεν είναι συμμετοχή στον πόλεμο;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Επιχειρησιακή…
ΑΘΑΝΑΣΙΟΣ ΠΑΦΙΛΗΣ: Είναι συμμετοχή και συγκεκριμένα με αυτούς που επιτίθενται, όχι με αυτούς που αμύνονται. Αυτούς υπηρετείτε μια ζωή γιατί υπάρχουν τα συμφέροντα. 
Τώρα, λοιπόν, και με αυτήν τη συμφωνία όπου θα ενταχθεί και η «Ασπίδα του Αχιλλέα», παρά τα προβλήματα που υπάρχουν, χώνεστε πιο βαθιά στον πόλεμο. Μπαίνετε δηλαδή «με τα μπούνια», διαθέτοντας όλη την υποδομή την αντιαεροπορική και αντιβαλλιστική στους νατοϊκούς, όπως την καινούργια, σε αυτούς δηλαδή που χτυπούν και επιτίθενται στην περιοχή. Κυνικά είπε ο Τραμπ ότι θα καταστρέψουν τον πολιτισμό. Και δεν λέτε τίποτα. Ποιο διεθνές δίκαιο και το ΠΑΣΟΚ εδώ επικαλείται; Για πείτε μας; Να μπαίνει και να απαγάγει τον άλλον -όποια άποψη και αν έχουμε εμείς; Ποιο διεθνές δίκαιο; Πάει το διεθνές δίκαιο. Υπήρχε όταν υπήρχε το σοσιαλιστικό στρατόπεδο, όταν υπήρχαν οι αδέσμευτες χώρες, όταν υπήρχε ισχυρό κίνημα, το οποίο ξαναγίνεται βέβαια. Κάνουν κυριολεκτικά ό,τι θέλουν οι ιμπεριαλιστές.
Η Κυβέρνηση λοιπόν έχει μεγάλες ευθύνες. Η ασπίδα του ΝΑΤΟ, που υποτίθεται ότι προστατεύει την Ελλάδα από την Τουρκία, είναι κυριολεκτικά ανύπαρκτη. Και πέστε μας εσείς, οι Νατοϊκοί όλοι εδώ πέρα το εξής. Έχει θέση το ΝΑΤΟ για τις παραβιάσεις του ελληνικού εναέριου χώρου; Έκανε ποτέ μία δήλωση; Έκανε ποτέ, παραδείγματος χάριν, δήλωση ότι τα Ίμια είναι στην ελληνική επικράτεια; Το ΝΑΤΟ λέω, αν έκανε δήλωση. Ποτέ καμία. Δεν θέλει, γιατί η Τουρκία είναι πολύτιμος σύμμαχος. Άρα, τι προστατεύει σε μια κρίση επάνω; Και έχει σε πολλά πράγματα τον έλεγχο, αλλά ας μην επεκταθώ, γιατί θα χάσω τον χρόνο μου.
Μιλάτε τώρα για τη στρατηγική συμμαχία με τη Γαλλία, και όταν γινόταν χαμός στο Αιγαίο, οι Γάλλοι και η «Total» διαπραγματεύονταν για γεωτρήσεις που θα κάνει στην Κωνσταντινούπολη. Τα ξέρετε αυτά; Τα ξέρετε. Δεν κοιτάει τα συμφέροντά της; Τι νομίζετε για τη Γερμανία, που ακούσαμε εδώ τον κ. Καιρίδη να λέει για τη Γερμανία, με αυτό το -να μην πω καμία έκφραση- με αυτόν που κυβερνάει σήμερα; Αυτά είναι τα παιδιά και τα εγγόνια του Χίτλερ και των «SS», και είναι και συγκεκριμένα, δηλαδή.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επομένως, τι στρατηγικές συμμαχίες; Εμείς λέμε ότι καμία κυβέρνηση -και κλείνω με αυτό- δεν μπορεί, καμία φιλονατοϊκή κυβέρνηση, όποια και να είναι και όπως και αν ονομάζεται, δεν μπορεί να εξασφαλίσει και να εγγυηθεί την ασφάλεια της χώρας και την ειρηνική της συνύπαρξη με τους άλλους λαούς. Παρά μόνο ο λαός, όταν πάρει την εξουσία, όταν σχηματιστεί η εργατική λαϊκή κυβέρνηση, που το ΚΚΕ θα είναι στην πρώτη γραμμή. Και θα είναι μέρα μεσημέρι, έστω και αν φαίνεται ότι αργεί. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Πώς θα την πάρει την εξουσία; 
ΑΘΑΝΑΣΙΟΣ ΠΑΦΙΛΗΣ: Πώς θα την πάρουμε; Θα μας τη δώσει ο λαός. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Παφίλη.
Να καλέσω στο Βήμα τώρα τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τον συνάδελφο Χρήστο Γιαννούλη. 
Κύριε Γιαννούλη, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Επειδή ο κ. Δαβάκης διατύπωσε μια απορία για το πώς το ΚΚΕ μπορεί να πάρει την εξουσία, να πω το εξής. Πάντως, με πολύ πιο έντιμο τρόπο από ό,τι έχετε πάρει εσείς την εξουσία πολλές φορές σε αυτή τη χώρα: μέσω της διαφθοράς, της αδιαφάνειας, των εξαρτήσεων, των πελατειακών σχέσεων και μιας σειράς άλλων πολιτικά παραβατικών συμπεριφορών. 
Κύριε Δαβάκη, ακούγοντας τον κοινοβουλευτικό σας εκπρόσωπο, τον κ. Καιρίδη, σε μία προσπάθεια κατευνασμού του κοινοβουλευτικού διαλόγου και της συζήτησης, κάποια στιγμή παραλίγο και να τον πιστέψω. Παραλίγο και να τον πιστέψω, γιατί, για να υπάρχει κατευνασμός, για να υπάρχει λογική, για να υπάρχει συνεννόηση, για να υπάρχει αποτελεσματικότητα σε αυτά τα ζητήματα που διαπερνούν οριζόντια τη συνείδηση όλων μας -και όπου δεν υπάρχει κανένας διαγωνισμός πατριωτισμού- πρέπει να ξεχάσουμε την υποχρέωση αυτές οι κουβέντες να γίνονται με σοβαρότητα.
Μπορεί να θεωρηθεί παραπολιτική διάσταση, αλλά νιώθω ότι η πρόσφατη διένεξη Λαζαρίδη με τον διευθυντή του γραφείου του Υπουργού Εθνικής Άμυνας, του κ. Δένδια, δεν δείχνει σοβαρότητα. Δεν θέλω να πω περισσότερα. Και δεν αφορά μόνο την κύρωση των δύο συμφωνιών, αφορά γενικότερα τη λειτουργία της Κυβέρνησης. Το πώς καταφέρνετε να υποστηρίζετε το μοντέλο του Ιανού με τα δύο πρόσωπα, είναι εκπληκτικό. 
Από χθες -και η κορύφωση είναι η επικύρωση αυτής της άποψης από τον ίδιο τον Πρωθυπουργό και η προστασία προς τον κ. Φλωρίδη- προσπαθείτε να αποδώσετε σε εμάς στην αντιπολίτευση, κυρίως στην αξιωματική, την ιδιότητα της κινδυνολογίας, της πατριδοκαπηλίας και μιας σειράς συμπεριφορών για τις οποίες λυπάμαι πάρα πολύ -έτσι είναι, αυτή είναι η πραγματικότητα- αλλά μην την αναζητάτε στις δικές μας παρατάξεις, αναζητήστε την στη δική σας παράταξη. 
Με συγχωρείτε πάρα πολύ, δεν είπε κανένας από εμάς «Αμανατίδης ή χάος» ή «Μάντζος ή χάος» ή «Αμανατίδης ή ντου» ή «Μάντζος ή ντου». Ισχύει για τον κ. Φλωρίδη το «ήρξατο χειρών αδίκων» σε μια απέλπιδα προσπάθεια. Προφανώς ήξερε ότι θα κατεβεί στην Α΄ Θεσσαλονίκης, θα πάρει την ιδιότητα του πολιτευτή και αναγκάστηκε να προσαρμόσει τη ρητορεία του. Πώς θα μας πείσετε περί του αντιθέτου; Ότι ποιος έβαλε μπροστά, με πολιτικά φτηνό τρόπο, αυτό το δίλημμα με στόχο τον φόβο; Λυπάμαι πάρα πολύ. Όσο ωραία, όσο μειλίχια και αν είναι η ρητορική του κοινοβουλευτικού σας εκπροσώπου -σχεδόν παραπλανητική, με σπουδή κιόλας- η πραγματικότητα δεν αλλάζει.
Δεύτερη σημείωση. Πολλές φορές θεωρείτε την κριτική παραβατική πολιτική συμπεριφορά, και πάλι. Αλλά θέλω να σας θυμίσω ότι ακόμη και αν πρόκειται για το αμυντικό πρόγραμμα της χώρας, ακόμη και αν πρόκειται για τη θωράκιση και την υπεράσπιση της εθνικής μας κυριαρχίας, κανείς δεν απαλλάσσεται από τη λογοδοσία και τη διαφάνεια. Με μέτρο, ναι. Με αντίληψη ότι δεν πρόκειται για μία ελάσσονος σημασίας πολιτική πτυχή της καθημερινότητάς μας, ναι. Με συνεννόηση, ναι, αλλά όχι με ασυδοσία.
Και ώρες ώρες, πραγματικά, αυτό που δημιουργεί άσχημα αντανακλαστικά ακόμα και στους δικούς σας ψηφοφόρους είναι αυτή η έννοια της ιδιοκτησίας, ότι «η αμυντική θωράκιση της χώρας». Κάνετε και ωραία λεκτικά σχήματα για να ακούγονται και τα brand αυτής της προσπάθειας, τα Rafale ή τα F-35, λες και τα αγοράσατε από την τσέπη σας, λες και είναι ιδιοκτησία ή πάγια στοιχεία της Νέας Δημοκρατίας.
Συγγνώμη που πρέπει να σας το θυμίσω λιγάκι απλοϊκά: είστε ελληνική κυβέρνηση. Οι επενδύσεις αυτές, το κόστος αυτό, το έχει αναλάβει ο ελληνικός λαός, στον οποίο δεν συμπεριφέρεστε και με τον καλύτερο δυνατό τρόπο σε ό,τι αφορά το δικό του οικονομικό Γολγοθά. Μια παρένθεση να κάνω. Στο 2,20 είναι σήμερα η βενζίνη και εσείς έρχεστε και μας κουνάτε το δάχτυλο ότι «πήραμε τα Belharra», «πήραμε τις φρεγάτες», «πήραμε τα αεροπλάνα». Η Ελλάδα τα απέκτησε, και η Ελλάδα ξεπερνά τη δική σας προσπάθεια να παραμείνει το κράτος σε ιδιοκτησία. 
Κύριε Δαβάκη, εκτός από την κύρωση των συμφωνιών, υπάρχουν και μια σειρά από ζητήματα στα οποία διακρίνουμε και αναδεικνύουμε -το έχει αναδείξει πάρα πολλές φορές ο πρώην Υφυπουργός Εξωτερικών και σήμερα Γενικός Γραμματέας της Κοινοβουλευτικής Ομάδας του ΣΥΡΙΖΑ, ο κ. Αμανατίδης- ότι αρχίζει να παίζεται ένα πολιτικά ύποπτο και λίγο πονηρό παιχνίδι με την παραχώρηση στρατοπέδων που έχουν κλείσει και δεν λειτουργούν. 
Και αυτό το κάνατε και πρόσφατα στη Θεσσαλονίκη -περιμένω μια δημόσια τοποθέτησή σας- σε σχέση με την αναβίωση μιας επιθυμίας ή την αξιοποίηση κάποιας αμφισημίας στο νομικό πλαίσιο, για να επανέλθουν στη χρήση του Στρατού δημόσιοι χώροι οι οποίοι, με νόμο, αποδόθηκαν στους πολίτες. Αναφέρομαι στο Στρατόπεδο Κόδρα. Καταλαβαίνω ότι πιέζεστε, ίσως για ψηφοθηρικούς λόγους, κάθε ρωγμή που υπάρχει να αξιοποιείται ώστε να αποδίδονται εκτάσεις, που προορίζονται για το σύνολο των πολιτών, με μια προνομιακή μεταχείριση για το προσωπικό των Ενόπλων Δυνάμεων.
Θέλω να σας ρωτήσω ευθέως, ξεκινώντας από το Κόδρα, αλλά για να δούμε και άλλες περιπτώσεις, εάν όντως είστε διατεθειμένοι να ακολουθήσετε αυτή την πρακτική και να αναιρέσετε κατακτήσεις όχι μιας πολιτικής παράταξης ή μιας αυτοδιοικητικής παράταξης, αλλά σχεδόν του συνόλου των τοπικών κοινωνιών που θέλουν, έχουν ανάγκη ελεύθερους χώρους που μπορούν να προέρχονται από στρατόπεδα που δεν λειτουργούν, όπως το Στρατόπεδο Κόδρα. 
Αλλά, ας μιλάμε με καθαρές κουβέντες. Το σκεπτικό ότι βρέθηκε ένα κενό και, να, μήπως αυτά τα δεκαεπτά στρέμματα στο Κόδρα δεν είναι για να αξιοποιηθούν και δεν υπάρχει σχέδιο ανάπτυξης και να τα ξαναδώσουμε σε κάποιο ταμείο ή σε κάποιο δορυφορικό ίδρυμα του στρατιωτικού προσωπικού για να γίνουν, για παράδειγμα, όπως έγινε το 424 Κέντρο Φιλοξενίας Ένστολων και μια σειρά από άλλες παρεμβάσεις, για τις οποίες δεν ασκώ κριτική, δείχνει ότι χρειάζεται ένα μέτρο μεταξύ των αναγκών του προσωπικού των Ενόπλων Δυνάμεων και των αναγκών των τοπικών κοινωνιών. Και αυτοί οι άνθρωποι είναι. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ανήκει στον Δήμο το Κόδρα;
ΧΡΗΣΤΟΣ ΓΙΑΝΝΟΥΛΗΣ: Για απαντήστε μου εσείς: Ανήκει; Εγώ σας λέω ότι ανήκει αν θέλετε να σεβαστείτε τις πρώτες αποφάσεις και τις κυρίαρχες αποφάσεις, που ακόμα και αν έχουν κάποια ρωγμή, η ρωγμή θεραπεύεται. Η πολιτική βούληση δεν βρίσκεται όταν θέλεις να εξυπηρετήσεις. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τι έχει κάνει ο Δήμος μέχρι τώρα;
ΧΡΗΣΤΟΣ ΓΙΑΝΝΟΥΛΗΣ: Κοιτάξτε, κύριε Δαβάκη, το τι έχουν κάνει οι δήμοι ή τι δεν έχουν κάνει οι δήμοι είναι σε άμεση συνάρτηση για το περιθώριο δράσης που δίνετε και ως κεντρική εξουσία στην τοπική αυτοδιοίκηση. Και εκεί, λυπάμαι που θα σας το πω, δεν έχετε και τις καλύτερες επιδόσεις. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα σας απαντήσω μετά.
ΧΡΗΣΤΟΣ ΓΙΑΝΝΟΥΛΗΣ: Ναι, μπορούμε. Δεν μ’ ενοχλεί ο διάλογος.
Εγώ θα ήθελα μια δέσμευσή σας στην περίπτωση του Στρατοπέδου Κόδρα, που είναι κομβικής σημασίας για την ποιότητα ζωής των κατοίκων της Θεσσαλονίκης και της Καλαμαριάς, να έχουμε καθαρές κουβέντες. 
Θυμάμαι, για παράδειγμα, ότι ο Πρωθυπουργός εξήγγειλε την παραχώρηση αντίστοιχης χρήσης γης για το νέο πρότυπο της Διεθνούς Έκθεσης Θεσσαλονίκης. Ο Πρωθυπουργός το εξήγγειλε και ο Υπουργός Άμυνας το πήρε πίσω. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): … (δεν ακούστηκε)
ΧΡΗΣΤΟΣ ΓΙΑΝΝΟΥΛΗΣ: Επάνω από το Αλεξάνδρειο Μέλαθρο. Ήταν ένας χώρος…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Για το Παλατάκι;
 ΧΡΗΣΤΟΣ ΓΙΑΝΝΟΥΛΗΣ: Όχι το Παλατάκι. Το Παλατάκι είναι υπόδειγμα του τι μπορείτε να κάνετε και για το Κόδρα. Για το Παλατάκι υπήρξε νομοθετική παρέμβαση για να αποκοπεί από τη χρήση και τα λοιπά. Μέσα σε αυτό θα μπορούσαν να είναι και τα επίδικα στρέμματα του Κόδρα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν είναι επίδικα.
ΧΡΗΣΤΟΣ ΓΙΑΝΝΟΥΛΗΣ: Εν πάση περιπτώσει, εγώ θέλω καθαρές κουβέντες, καθαρές κουβέντες για να ξέρει ο κόσμος και να αξιολογεί, γιατί τώρα έτσι τα έφερε η τύχη θα έχουμε στην Α΄ Θεσσαλονίκης και τον υπερπατριώτη και τον διαπρύσιο κήρυκα του φόβου και του κινδύνου. Για τον κ. Φλωρίδη τι να σας πω; Για να μη μας κατηγορεί ο κ. Καιρίδης ότι ενισχύουμε κατ’ άλλων υποψηφίων την υποψηφιότητα Φλωρίδη.
 Το «καθαρές κουβέντες» ισχύει και για την εξωτερική πολιτική και κλείνω με αυτό. Το «καθαρές κουβέντες» ισχύει για όλα. Εγώ θα κλείσω ως επιμύθιο: Ό,τι και αν λέμε, χθες η πρόεδρος της Ευρωπαϊκής Επιτροπής στην εναρκτήρια ομιλία της στη νέα Σύνοδο δεν είπε κουβέντα για το Κυπριακό και τα ελληνοτουρκικά. Κουβέντα δεν είπε και αν δεν κάνω λάθος, στηρίζεται από το Ευρωπαϊκό Λαϊκό Κόμμα. Διορθώστε με αν κάνω λάθος. Έχει πολύ μεγάλη σημασία να θυμίσω ότι ζούμε στα Βαλκάνια. Άμυνα και εξωτερική πολιτική σε αυτή τη χώρα που δεν έχει προσανατολισμό στα Βαλκάνια έχει σοβαρό πολιτικό ζήτημα. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Γιαννούλη.
Να δώσω τον λόγο τώρα στην κοινοβουλευτική εκπρόσωπο της Πλεύσης Ελευθερίας, τη συνάδελφο κ. Γωγώ  Κεφαλά, την οποία και καλώ στο Βήμα.
Κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Πολύς ο λόγος για την πατρίδα ξανά, άλλη μια φορά. Ευτυχώς αποφύγαμε τις κορώνες τις μεγάλες σήμερα, γιατί δεν πείθουν και κανέναν αυτές οι κορώνες, διότι το να είσαι πατριώτης πάνω απ’ όλα ξεκινάει μέσα από τη διαχείριση που κάνεις, τη διαχείριση της λειτουργικότητας του κράτους και της πρόνοιας που θα έπρεπε να έχει το κράτος αυτό, η οποία φυσικά είναι ανύπαρκτη σε όλα τα χρόνια, σε όλες τις κυβερνήσεις, σε όλες τις εποχές. 
Ο Αλέξανδρος Καζαμίας, ο οποίος ήταν και ο ειδικός αγορητής μας στις συγκεκριμένες συμβάσεις, πολύ ορθά και εύστοχα ανέδειξε με σαφήνεια μια κρίσιμη αντίφαση: Ενώ η χώρα μας καλείται να αναλάβει οικονομικές, τεχνικές και επιχειρησιακές υποχρεώσεις στο πλαίσιο της Νατοϊκής Αντιβαλλιστικής Άμυνας δεσμεύοντας πόρους και φυσικά εξειδικευμένο προσωπικό, την ίδια στιγμή παραμένει ασαφές το ανταποδοτικό όφελος. Δηλαδή, με ποιο τρόπο θα μπορέσουμε να έχουμε αυτοτελή εθνική άμυνα; Η λογική του πληρώνουμε και προσφέρουμε δομές στο ΝΑΤΟ χωρίς να διασφαλίζουμε πλήρως την εθνική μας αμυντική κάλυψη είναι μια λογική που πρέπει να μας προβληματίσει βαθιά. 
Η κριτική, λοιπόν, αυτή αποκτά μεγαλύτερο βάρος αν αναλογιστούμε τη γενικότερη κατάσταση στην οποία βρίσκονται οι Ένοπλες Δυνάμεις της χώρας μας και ειδικά η Πολεμική Αεροπορία. 
Δυστυχώς, το τραγικό δυστύχημα, στο οποίο αναφέρθηκαν οι περισσότεροι συνάδελφοι έστω και επιγραμματικά σήμερα στο Κοινοβούλιο, που έχει να κάνει με τον χαμό των δύο αξιωματικών μας, δεν πρέπει να το περάσουμε έτσι ελαφρά, γιατί οι ενδείξεις μας οδηγούν στο συμπέρασμα ότι ήδη οι έρευνες κωλυσιεργούν και ήδη τα πράγματα δεν γίνονται όπως θα έπρεπε να γίνουν. Δυστυχώς, η πραγματικότητα που βιώνουν οι άνθρωποι που υπηρετούν στην πρώτη γραμμή είναι δυσάρεστη. 
Είναι απαράδεκτο, λοιπόν, και τραγικό αυτό το αεροπορικό δυστύχημα που στοίχησε τη ζωή στους δύο ήρωες πιλότους της Πολεμικής Αεροπορίας. Και, βέβαια, λέω τη λέξη ήρωες γιατί φυσικά και με αυταπάρνηση λειτουργεί ό,τι λειτουργεί και φυσικά τους δίνουμε κάποια αεροπλάνα τα οποία δεν είναι επαρκώς συντηρημένα. Το ξέρουμε πάρα πολύ καλά όλοι μας αυτό εδώ. Παρόλα αυτά, δεν κάνουμε κάτι
 Η απώλεια, λοιπόν, των δύο αξιωματικών μας είναι ένα βαρύ πλήγμα που συνταράσσει την ελληνική κοινωνία και αναδεικνύει φυσικά με τον πιο αδυσώπητο τρόπο τα διαχρονικά κενά, τις ελλείψεις και τις παραλείψεις στη συντήρηση, την υποστήριξη και την ασφάλεια των μέσων που καλούνται να χειριστούν οι πιλότοι μας. Για φανταστείτε πώς είναι να ζει κανείς με αυτή την επισφάλεια. 
Είναι αδιανόητο, λοιπόν, πιστεύουμε, να συζητάμε στη Βουλή για την ενσωμάτωση της χώρας σε προηγμένα πολύπλοκα αντιβαλλιστικά συστήματα του ΝΑΤΟ και την ίδια ώρα η καθημερινότητα των στελεχών μας να σημαδεύεται από τραγωδίες που φυσικά γεννάνε και κάποια ερωτήματα: Ποιες είναι οι πραγματικές συνθήκες συντήρησης των πτητικών μας μέσων; 
Βλέπουμε εδώ διάφορες απευθείας αναθέσεις, τις οποίες διαβάζουμε στη ΔΙΑΦΑΝΕΙΑ. Αν κάνει κανείς τον κόπο να μπει μέσα να ρίξει μια ματιά, θα τα δει.  Εγώ έχω μία απευθείας ανάθεση με ημερομηνία 11 Σεπτεμβρίου 2026 για παροχή υπηρεσιών διάθεσης κυβερνήτη για διεξαγωγή δοκιμών εδάφους και αέρος. Μιλάμε για ένα ελικόπτερο, το οποίο ήταν πάρα πολύ καιρό απενεργοποιημένο, γιατί ήθελε μια πολύ σοβαρή συντήρηση. 
Αυτές οι δοκιμές, λοιπόν, ανατέθηκαν σε έναν εξωτερικό συνεργάτη, σε έναν εξωτερικό πιλότο, με αδιευκρίνιστες συνθήκες. Κι εδώ, γεννούνται διάφορα ερωτηματικά. Δεν υπάρχουν πιστοποιημένοι δοκιμαστές; Αν υπάρχουν, γιατί απορρίφθηκαν; Πρόκειται για μία ανάθεση, η οποία είναι ακριβώς κάτω από το όριο των 12.000 ευρώ για 8 ημέρες, για να φύγει βέβαια η διαδικασία της κατεπείγουσας ανάθεσης χωρίς να υπάρχουν προβλήματα. Διότι ξέρουμε ότι κάτω από το όριο των 12.000 ευρώ οι αναθέσεις φεύγουν εύκολα. Και αναρωτιόμαστε: Δεν υπάρχει κανένας ανεξάρτητος κρατικός ελεγκτικός μηχανισμός που να ελέγχει όλες αυτές τις καταστάσεις; Μας λένε ότι ήταν πολύ μεγάλη η επικινδυνότητα του συγκεκριμένου πτητικού μέσου. Αυτό που είπα πριν για την αγωνία των πιλότων. Το να πετάξει, δηλαδή, κανείς ένα ελικόπτερο το οποίο είναι στην άκρη για μήνες και χρόνια και συντηρείται με μια δύσκολη διαδικασία συντήρησης δεν είναι εύκολο, όπως καταλαβαίνετε. Άρα με ποιες συνθήκες γίνονται όλα αυτά; Μπορεί να μας απαντήσει κάποιος; Μπορείτε να μας απαντήσετε εσείς ή το Υπουργείο Προστασίας του Πολίτη; Διότι πρόκειται για την Πυροσβεστική Υπηρεσία. Κύριε Υπουργέ, πρέπει να ξέρουμε. 
Έχουμε, λοιπόν, σε αυτήν την επισφάλεια τους ανθρώπους μας. Και πραγματικά, δεν ξέρουμε αν πρέπει να γελάσουμε ή να κλάψουμε με αυτές τις συνθήκες. Μας λέτε για πυρηνικά εργοστάσια που θα γίνουν. Ο πολίτης γελάει, γιατί ξέρει ότι τίποτα δεν μπορεί να εφαρμοστεί σωστά σε αυτή τη χώρα. Μας λέτε για το Μετρό Θεσσαλονίκης και κλαίνε και γελάνε οι άνθρωποι, γιατί κάθε λίγο και λιγάκι το Μετρό Θεσσαλονίκης σταματάει και μπαίνει στη συντήρηση. 
Από εκεί ξεκινά ο πατριωτισμός. Ο πατριωτισμός ξεκινάει από το να προσφέρεις κάποιες υπηρεσίες που λειτουργούν, να προσφέρεις προστασία, να προσφέρεις τους νόμους που είναι στα συρτάρια. Υπάρχει ο ν.4989, «Θεοφάνης Ερμής Θεοχαρόπουλος», για τη σύσταση μηχανισμού για την εναέρια έρευνα και διάσωση. 
Το παλληκαράκι αυτό σήμερα θα είχε γενέθλια αν ζούσε. Δυστυχώς, όμως, δεν ζει, όπως δεν ζουν και πάρα πολλοί άνθρωποι που περίμεναν βοήθεια από τους κρατικούς μηχανισμούς. 
Ξέρετε, λοιπόν, πολύ καλά ότι τίποτα δεν λειτουργεί. Αφήστε τους πατριωτισμούς και τη χάραξη των μεγάλων στρατηγικών της εξωτερικής πολιτικής για κανέναν άλλον και λύστε μας τα προβλήματα που υπάρχουν εδώ. Μην προσπαθείτε να εντυπωσιάσετε με ευρήματα, για το πώς θα αντιμετωπίσουμε τους Τούρκους. Ιεράρχηση, λοιπόν, προτεραιοτήτων. 
Αυτό που θέλουμε να πούμε για τη σύμβαση είναι το ότι η οικονομική επιβάρυνση που συμβαίνει, η συμφωνία δηλαδή με την NCI AGENCY συνεπάγεται χρηματοδοτικές δεσμεύσεις της χώρας για τη συντήρηση και την ανάπτυξη λογισμικού και δικτύων επικοινωνίας. Απαιτείται, λοιπόν, πλήρης διαφάνεια ως προς το ακριβές κόστος που αναλαμβάνει ο Έλληνας φορολογούμενος και το τι ακριβώς επιστρέφει ως εθνικό όφελος. Και βέβαια, η ένταξη των εθνικών υποδομών σε ένα κεντρικό σύστημα αντιβαλλιστικής άμυνας του ΝΑΤΟ εγείρει ζητήματα ως προς το ποιος λαμβάνει τις αποφάσεις σε κρίσιμες στιγμές και κατά πόσο οι δομές αυτές υπηρετούν άμεσα τις ελληνικές αποτρεπτικές ανάγκες έναντι των πραγματικών απειλών που αντιμετωπίζει η πατρίδα μας. 
Χρειάζεται λοιπόν, ιεράρχηση, λοιπόν, προτεραιοτήτων. Η Πλεύση Ελευθερίας υπογράμμισε ότι η αμυντική πολιτική της χώρας δεν μπορεί να σύρεται πίσω από τις προτεραιότητες τρίτων. Πρώτα εξασφαλίζουμε ότι τα δικά μας μέσα είναι πλήρως λειτουργικά, ασφαλή και εκσυγχρονισμένα και μετά συνεισφέρουμε στις διεθνείς δομές. 
Η μνήμη, λοιπόν, των δύο ιπτάμενών μας που έχασαν τη ζωή τους στο καθήκον μάς επιβάλλει να μην αντιμετωπίζουμε τα θέματα της εθνικής άμυνας με τρόπο διεκπεραιωτικό. Κάθε ευρώ που ψηφίζεται σε αυτή την Αίθουσα, κάθε σύμβαση που κυρώνεται πρέπει να περνά από το αυστηρό κριτήριο της ασφάλειας του προσωπικού μας και της ουσιαστικής προστασίας της πατρίδας. 
Η πρώτη σύμβαση, όπως ορθά ανέδειξε ο Αλέξανδρος Καζαμίας, εγείρει σοβαρά ερωτήματα ιεράρχησης και σκοπιμότητας. Καλούμε την Κυβέρνηση, λοιπόν, να δώσει σαφείς απαντήσεις για τα μέτρα ασφαλείας και τη συντήρηση των μέσων της Πολεμικής Αεροπορίας και να επανεξετάσει τις προτεραιότητες των εξοπλιστικών δαπανών με γνώμονα την προστασία της ανθρώπινης ζωής πάνω απ’ όλα και βέβαια, την ουσιαστική εθνική θωράκιση. 
Αυτά, κύριε Υπουργέ. Ελπίζουμε να αντιμετωπίσετε τις ελλείψεις κάποια στιγμή σε ανταλλακτικά και σε ώρες πτήσεων που αντιμετωπίζουν οι άνθρωποι. Γιατί η μετατόπιση του ενδιαφέροντος από την επιχειρησιακή ετοιμότητα στο θέαμα που παρουσιάζουμε εμείς εδώ απέχει πολύ και βέβαια, έχει επικριθεί ως απαράδεκτη εκμετάλλευση για τα στελέχη των Ενόπλων Δυνάμεων. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Κεφαλά.
Τον λόγο έχει, για να ολοκληρωθεί η διαδικασία της συζήτησης, ο Υπουργός, ο κ. Δαβάκης. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε. 
Έχω λίγο χρόνο και αντιλαμβάνεστε ότι δεν μπορώ να καλύψω όλα τα θέματα που έχουν τεθεί, θέματα που έχουν να κάνουν και με τις προς κύρωση συμφωνίες, αλλά και άλλα θέματα τα οποία εκφεύγουν της σημερινής συνεδρίασης. Υπάρχει ο κοινοβουλευτικός έλεγχος, με επίκαιρη ερώτηση ή με απλές ερωτήσεις, και είμαι στη διάθεσή σας να προχωρήσουμε. Θέλω να σταθώ, όμως, σε δύο ζητήματα τα οποία έθεσαν δύο συνάδελφοι και χρήζουν απαντήσεων. 
Όσον αφορά το Στρατόπεδο Κόδρα, το Υπουργείο Εθνικής Άμυνας, αγαπητέ, κύριε συνάδελφε, κύριε Γιαννούλη, συνεργάζεται διαχρονικά με τους δήμους και με τον Δήμο Θεσσαλονίκης. Όπως πολύ καλά γνωρίζετε, γιατί είστε από εκεί, έχουμε τεράστιες περιοχές στρατοπέδων, μεγάλης εκτάσεις στρατοπέδων για ιστορικούς λόγους. Και αυτή η συγκεκριμένη συνεργασία συμβαίνει και με τον Δήμο του Παύλου Μελά, που έχουμε άριστη συνεργασία, όπως και με τον Δήμο Ευόσμου-Κορδελιού. Είχα συνάντηση κατά τη διάρκεια της Έκθεσης της Θεσσαλονίκης και με τους δύο αυτούς Δημάρχους με εξαιρετική συνεργασία και πολύ καλά αποτελέσματα. 
Το ίδιο θέλουμε και με τον Δήμο Καλαμαριάς. Συνάντησα την κ. Αράπογλου εκείνες τις μέρες, ετέθησαν διάφορα ζητήματα. Δεν υπάρχει καμία αμφισβήτηση της παραχώρησης του 2018. Όμως, οι παραχωρήσεις μη επιχειρησιακά ενεργών στρατοπέδων, πρώην στρατοπέδων, γίνονται με συγκεκριμένους όρους τους οποίους εμείς οφείλουμε να τηρήσουμε. Το ίδιο θέλω να πιστεύω -και ευελπιστώ- ότι θα κάνει και η κυρία Δήμαρχος και ο Δήμος της Καλαμαριάς. Δεν έχουμε καμία διάθεση να μην συνεργαστούμε, όπως συνεργαζόμαστε με τους υπόλοιπους όμορους δήμους της περιοχής. Ρωτήστε και τους άλλους δημάρχους να σας πουν.
ΧΡΗΣΤΟΣ ΓΙΑΝΝΟΥΛΗΣ: Αφήσατε άλλη αίσθηση στην Καλαμαριά.  


[bookmark: _Hlk240540438]ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Η αίσθηση όταν εγώ έφυγα από την Καλαμαριά, από το δημαρχείο, ήταν εξαιρετική και με την κυρία Δήμαρχο. Τις επόμενες ώρες η κυρία Δήμαρχος «ξεδίπλωσε σημαίες πολέμου» χωρίς κανένα λόγο, ενώ δεν μας είχε δώσει αυτή την αίσθηση. Και οι άνθρωποι οι οποίοι με συνόδευαν είχαν άριστη γνώση και του ιδιοκτησιακού ζητήματος των Ενόπλων Δυνάμεων και όλων αυτών που συνθέτουν αυτά τα οποία έπρεπε να συζητήσουμε. Επαναλαμβάνω -και από το Βήμα αυτό- θέλουμε συνεργασία με τον Δήμο Καλαμαριάς και πιστεύω ότι θα την έχουμε. 
Όσον αφορά αυτό που είπε ο κ. Παφίλης σχετικά με τη διαβίωση -αφήνω το ζήτημα του «Ριζοσπάστη» και τα λοιπά, αυτά ήταν άλλες εποχές, εμείς σεβόμαστε και την ελευθεροτυπία και την ελεύθερη γνώμη και την ελεύθερη πρόσβαση σε οποιαδήποτε ενημέρωση, τώρα βέβαια οι ενημερώσεις δεν γίνονται πια με τον έντυπο Τύπο, αλλά όση γίνεται με τον έντυπο Τύπο- στο ΚΕΝ της Θήβας, στο Κέντρο Εκπαιδεύσεως Νεοσυλλέκτων της Θήβας και ειδικά στο γεύμα των στρατιωτών, θέλω να ξέρετε ότι τα ζητήματα της σίτισης, της διαβίωσης και όλα αυτά είναι πρωταρχικής σημασίας. Γιατί τα παιδιά τα οποία καλούνται να υπηρετήσουν τη θητεία τους είναι παιδιά του ελληνικού λαού, είναι ένστολοι πολίτες, όπως έλεγε κάποτε ένας αείμνηστος καθηγητής μου στο συνταγματικό δίκαιο, και αυτοί οι άνθρωποι είναι το ίδιο με την υπόλοιπη ελληνική κοινωνία. 
Κατόπιν έρευνας, αγαπητέ συνάδελφε, που υπήρξε για το συγκεκριμένο θέμα, τη φωτογραφία δηλαδή του δίσκου και στα μέσα κοινωνικής δικτύωσης, υπήρξε νεοσύλλεκτος στρατιώτης, ο οποίος εκτελούσε άοπλη υπηρεσία στις 13 Σεπτεμβρίου, έβαλε στο δίσκο περίσσευμα από το γεύμα του -δεν θέλω να αναλύσω ποιο γεύμα ήταν- καθώς και από το συσσίτιο του δείπνου, πρόσθεσε νερό σε ανύποπτο χρόνο και έβγαλε φωτογραφία, προκειμένου να δημιουργήσει αρνητικές εντυπώσεις για το συσσίτιο. 
Αυτό το οποίο εγώ θέλω…
ΑΘΑΝΑΣΙΟΣ ΠΑΦΙΛΗΣ: Δεν λέμε γι’ αυτό εμείς. 
ΠΡΟΕΔΡΕΥΩΝ (Αθανάσιος Μπούρας): Μη διακόπτετε. 
ΑΘΑΝΑΣΙΟΣ ΠΑΦΙΛΗΣ: Καμία σχέση με αυτό, να ξέρετε.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εγώ θέλω να εξάρω την ευαισθησία σας, αλλά αυτό που συμβαίνει σήμερα, η μεταρρύθμιση και στη θητεία και στην εκπαίδευση της θητείας και σε όλα αυτά τα οποία συνθέτουν αυτή τη δωδεκάμηνη ή εννεάμηνη παρουσία των παιδιών του ελληνικού λαού στα στρατόπεδα και στα Κέντρα Εκπαιδεύσεως, είναι πρωταρχικό μέλημα για την πολιτική ηγεσία και οποιαδήποτε παρατήρηση, σχόλιο, άποψη ή καταγγελία είμαστε στη διάθεσή σας να την ερευνήσουμε και να την δούμε. 
Πριν προχωρήσω στην ανάπτυξη των επιχειρημάτων μου, όσον αφορά τους λόγους για τους οποίους πρέπει να κυρωθούν οι εν λόγω συμβάσεις, επιτρέψτε μου, αγαπητοί συνάδελφοι, να απαντήσω κατ’ αρχάς σε κάποια ζητήματα που ετέθησαν και εχθές και σήμερα. 
Όσον αφορά τα ερωτήματα και του συναδέλφου του κ. Κατρίνη, Τομεάρχου Άμυνας του ΠΑΣΟΚ, αλλά και άλλων συναδέλφων για την «Ασπίδα του Αχιλλέα», για τα οποία ήδη έχω απαντήσει, θέλω να επαναλάβω ξεκάθαρα: Ο πηγαίος κώδικας του Συστήματος Διοίκησης και Ελέγχου, το Command & Control, που θα αναπτυχθεί για την «Ασπίδα του Αχιλλέα», θα είναι ελληνικός, δηλαδή θα αναπτυχθεί -αναλυτικά- από ελληνικές εταιρείες, με μεταφορά τεχνογνωσίας μόνο από το Ισραήλ και τα δικαιώματα θα ανήκουν αποκλειστικά στις Ένοπλες Δυνάμεις. 
Πιο ελληνικός, αγαπητέ συνάδελφε, δεν γίνεται. Μην προσπαθούμε να δημιουργήσουμε υποψίες και σκιές σε κάτι το οποίο αποτελεί επανάσταση για τις Ένοπλες Δυνάμεις. Αυτό το γεγονός που εξασφάλισε αυτή η Κυβέρνηση από μία χώρα που αναντίρρητα έχει μία τεράστια προηγμένη τεχνολογική και βιομηχανική βάση, είναι μία μεγάλη επιτυχία, επανάσταση -επαναλαμβάνω- θα έλεγα στις ελληνικές στρατιωτικές υποθέσεις. 
Όλα τα υπονοούμενα για εξωτερικό έλεγχο και εξάρτηση το μόνο που επιτυγχάνουν είναι να εμφανίζουν έναν στείρο αντιπολιτευτικό λόγο, έναν αδιέξοδο αντιπολιτευτικό λόγο, που στερεί μία άλλη προοπτική που χρειάζονται σήμερα οι Ένοπλες Δυνάμεις. Όπως είπα και χθες, οι Ένοπλες Δυνάμεις μας θα κατέχουν τα πλήρη δικαιώματα και την πνευματική ιδιοκτησία και του λογισμικού και του πηγαίου κώδικα που θα αναπτυχθεί. 
Να διευκρινίσω, επίσης, ότι ο έλεγχος είναι εθνικός και στην «Ασπίδα του Αχιλλέα» και στην Αντιβαλλιστική Άμυνα του ΝΑΤΟ. Συμβουλεύομαι σημειώματα, διότι δεν έχω πολύ χρόνο. 
Όσον αφορά την ερώτηση του κ. Καζαμία, να προσθέσω ότι το λογισμικό της «Ασπίδας του Αχιλλέα» θα μπορέσει να διασυνδεθεί με παλαιότερα και νεότερα οπλικά συστήματα που διαθέτει η χώρα μας, μεταξύ αυτών και με τα συστήματα Patriot.
Επιπλέον, σχετικά με τη συμμετοχή, που ελέχθη κατ’ επανάληψη, της Ελληνικής Αμυντικής Βιομηχανίας και τη ρήτρα του 25% τόσο για τις κρατικές -την ΕΑΒ και τα ΕΑΣ- όσο και για τις άλλες αμυντικές βιομηχανίες -ελέχθησαν και από άλλους- στις διακρατικές αυτές συμφωνίες υφίστανται ξεχωριστά παραρτήματα για την εγχώρια αμυντική βιομηχανική μας βάση, όπου συμπεριλαμβάνονται μέχρι στιγμής οι δεκαεννιά ελληνικές και οι δύο οι κρατικές, όπως σας είπα. 
Θα αναλάβουν συγκεκριμένα πράγματα: Παραγωγή πυραύλων, πυρομαχικών, εκτοξευτών και κανίστρων. Ανάπτυξη του ολοκληρωμένου συστήματος C2. Παροχή ηλεκτρονικών συστημάτων, αισθητήρων και υποσυστημάτων ραντάρ. Συστήματα επικοινωνιών, καλωδιώσεις, Cyber IT, καθώς και συντήρηση και κατασκευή απαρτίων οχημάτων. Αυτά είναι ξεκάθαρα, καταγράφονται στα Πρακτικά, θα τα ελέγξουμε και στην Επιτροπή Εξοπλισμών εάν αυτά απέχουν από την αλήθεια ή είναι η πραγματικότητα και απάντηση σε αυτές, θα έλεγα, τις «Κασσάνδρες», οι οποίες λένε για το 25%, που για πρώτη φορά έχει θεσμοθετηθεί και μπαίνει πλέον στις διακρατικές συμβάσεις που εκτελούμε. 
Όσον αφορά το ζήτημα που τέθηκε από τον κ. Φωτόπουλο για την έκθεση του Γενικού Λογιστηρίου του Κράτους και για το αν υπήρξε επιπρόσθετο κόστος -επανήλθατε και σήμερα-, δεν υπήρξε καμία αύξηση. Θέλω να εξάρω την επιμέλειά σας στο διάβασμα των νομοσχεδίων και των συμβάσεων, αλλά εδώ υπάρχει κάτι το οποίο το απεδέχθην εγώ στην αρχή, αλλά δεν υπήρξε καμία αύξηση. Το ποσό ανέρχεται σε 196.378 ευρώ συν 12.056 ευρώ κρατήσεις και 60 ευρώ τραπεζικά έξοδα, μας κάνει 208.503,46 ευρώ. Η βολή έγινε το 2021, όντως -εδώ συμφωνούμε-αλλά εκ παραδρομής αναφέρεται ότι η άσκηση έγινε το ’23 γιατί τότε εξοφλήθηκε η συγκεκριμένη δαπάνη.
Ως προς τις δύο συμβάσεις που εξετάζουμε σήμερα, η πρώτη σύμβαση αφορά την εθνική μας συνεισφορά στην ανάπτυξη και ολοκλήρωση της δυναμικότητας της Νατοϊκής Αντιβαλλιστικής Άμυνας, που θα μας παρέχει τη δυνατότητα πρόσβασης σε σύγχρονες τεχνολογίες και συστήματα που αναπτύσσονται στους κόλπους της Συμμαχίας.
Στο σύγχρονο και διαρκώς μεταβαλλόμενο περιβάλλον ασφαλείας, η αντιβαλλιστική προστασία -νομίζω το αποδεχόμαστε όλοι- παύει να αποτελεί θεωρητικό ζήτημα και μετατρέπεται σε απόλυτη επιχειρησιακή προτεραιότητα. Το είδαμε και στα ζητήματα με το Ιράν και τις Ηνωμένες Πολιτείες και το Ισραήλ. Η συμμετοχή μας σε διεθνείς πρωτοβουλίες, όπως η BMD, είναι αυτονόητη και θεσμοθετείται με ένα αρκετά περιορισμένο κόστος 100.000 ευρώ για τον απαραίτητο τηλεπικοινωνιακό εξοπλισμό, παρέχοντάς μας έτσι πρόσβαση σε σύγχρονες τεχνολογίες. 
Η απόκτηση εμπειρίας στην Αντιβαλλιστική Άμυνα δεν είναι απλώς μια άσκηση επί χάρτου. Η αξία της αποδείχθηκε περίτρανα στα πεδία των επιχειρήσεων, όπως φάνηκε πρόσφατα με τις επιτυχημένες αναχαιτίσεις βαλλιστικών απειλών από την ελληνική δύναμη Σαουδικής Αραβίας, την Πυροβολαρχία των Patriot. 
Και για τους Patriot, που ανέφερε και ο κ. Παφίλης, θέλω να πω συγκεκριμένα πράγματα. Όσον αφορά την παρουσία της Πυροβολαρχίας μας -γιατί, πράγματι, ξενίζει κάποιους «τι δουλειά έχουμε εμείς εκεί κάτω;»-, θέλω να σας πω τα εξής: Κατ’ αρχάς να αναφερθώ στο ενδεχόμενο του επαναπατρισμού της. Το μόνο που μπορώ να σας πω αυτή τη στιγμή είναι ότι η κατάσταση, η παρουσία της αξιολογείται διαρκώς και συνεκτιμάται από το Υπουργείο Εθνικής Άμυνας. Στην παρούσα φάση έχει εγκριθεί η παράταση της παραμονής τους μέχρι το τέλος του μηνός, μέχρι 30 Σεπτεμβρίου του 2026. 
Όμως, τα οφέλη τα οποία προσκτώνται από τα στελέχη της Πολεμικής Αεροπορίας είναι τεράστια. Αποκτούν επιχειρησιακή εμπειρία, πραγματικές συνθήκες. Μην ξεχνάτε ότι η αναχαιτιστική βολή, η οποία υπήρξε πρόσφατα στην περιοχή από εμάς, ήταν η πρώτη φορά βολής Patriot από συστάσεως αυτού του όπλου στις Ελληνικές Ένοπλες Δυνάμεις, μία επιτυχής βολή που είναι, θα έλεγα, ανεκτίμητης αξίας, όσον αφορά την επιχειρησιακή εμπειρία που προσκτώνται τα στελέχη μας. Παράλληλα, η Ελλάδα αναδεικνύεται πλέον σε έναν αξιόπιστο πάροχο ασφαλείας στην Ανατολική Μεσόγειο.
Η δεύτερη σύμβαση αφορά την τεχνική διευθέτηση για τη συμμετοχή της 350 Πτέρυγας Κατευθυνόμενων Βλημάτων της Πολεμικής Αεροπορίας και της 180 Μοίρας Κατευθυνόμενων Βλημάτων ΧΩΚ του Στρατού Ξηράς στην Πολυεθνική Τακτική Βολή 2021. Από την εν λόγω άσκηση θα πω τι προέκυψε, γιατί έχει γίνει ήδη: Προέκυψαν καίρια επιχειρησιακά οφέλη -ανεφέρθησαν προηγουμένως- και είναι συγκεκριμένα. 
Κλείνοντας, θα ήθελα να πω το εξής: Έχουμε καταβάλει μία προσπάθεια, οι συνεργάτες μου κι εγώ, να εξαντλήσουμε όλες τις εκκρεμούσες συμβάσεις προς κύρωση που υπάρχουν. Έχουμε μια άριστη συνεργασία και με τη Γενική Γραμματεία της Κυβέρνησης, ούτως ώστε αυτές να ομογενοποιηθούν και να έρχονται κατά θεματική σειρά. Είμαι βέβαιος ότι με τη συμβολή των συναδέλφων, που ήδη υπάρχει, όλων των πτερύγων, αλλά και τη συμβολή των συνεργατών μου, αυτό θα εξαντληθεί. 
Θέλω όμως να είστε εξοικειωμένοι -γιατί συνέχεια λέγεται αυτό- σχετικά με την κύρωση της συμβάσεως και τη χρονική απόσταση που χωρίζει την υπογραφή αυτής της συμβάσεως από την κύρωσή της. Ας εξοικειωθούμε γιατί αυτό θα γίνεται μέχρι να εξαντλήσουμε τις συμβάσεις. 
Ευχαριστώ πολύ για τη συνεργασία. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον Υπουργό, τον κ. Δαβάκη. 
Και πράγματι επιβεβαιώνεται γιατί και την άλλη εβδομάδα δύο συμβάσεις έρχονται του Υπουργείου Εθνικής Άμυνας και επομένως μπαίνουν σε μία διαδικασία ολοκλήρωσης. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας και η ψήφισή τους θα γίνει χωριστά.
Εισερχόμεθα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD - NCI AGENCY BMD)» και η ψήφισή τους θα γίνει χωριστά. 
Η ψηφοφορία περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.
Παρακαλώ να ανοίξει το σύστημα της ηλεκτρονικής ψηφοφορίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας. 
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Εθνικής Άμυνας «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την  υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD - NCI AGENCY BMD)» έγινε δεκτό επί της αρχής, επί των άρθρων και στο σύνολό του κατά πλειοψηφία και έχει ως εξής:
(Να καταχωριστεί το κείμενο του νομοσχεδίου)





ΠΡΟΕΔΡΕΥΩΝ (Αθανάσιος Μπούρας): Εισερχόμεθα τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη» και η ψήφισή τους θα γίνει χωριστά. 
Η ψηφοφορία περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας. 
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και της 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη» έγινε δεκτό επί  της αρχής, επί των άρθρων και στο σύνολό του κατά πλειοψηφία και έχει ως εξής:

ΠΡΟΕΔΡΕΥΩΝ (Αθανάσιος Μπούρας): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Η εξουσιοδότηση παρεσχέθη. 
Κυρίες και κύριοι συνάδελφοι, στο σημείο αυτό διακόπτουμε τη συνεδρίαση για πέντε λεπτά και θα επανέλθουμε με νομοθετική εργασία: Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.
(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αιτήσεις Άρσης Ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ζωής Κωνσταντοπούλου, Προέδρου της Κοινοβουλευτικής Ομάδος «Πλεύση Ελευθερίας - Ζωή Κωνσταντοπούλου» και κ. Δημητρίου Αβραμόπουλου.
Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 30-7-2026, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδος «Πλεύση Ελευθερίας - Ζωή Κωνσταντοπούλου».
Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 30-7-2026, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Δημητρίου Αβραμόπουλου.
Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.
Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «Παρών». Αφού, λοιπόν, ολοκληρωθεί η συζήτηση επί όλων των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.
Η πρώτη υπόθεση με αριθμό πρωτοκόλλου 4808/23-6-2026 της Ειδικής Γραμματείας του Προέδρου της Βουλής αφορά στη συνάδελφο κ. Ζωή Κωνσταντοπούλου, Πρόεδρο της Κοινοβουλευτικής Ομάδος «Πλεύση Ελευθερίας - Ζωή Κωνσταντοπούλου».
Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Τον λόγο ζητάει η κ. Κωνσταντοπούλου, τον έχει για επτά λεπτά.
Ορίστε, κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όπως μου είπε χθες ο χουντικός Βορίδης, που αποτελεί τον αντ’ αυτού του κ. Μητσοτάκη μαζί με το έτερο χουντικό σταγονίδιο Γεωργιάδη, «έχετε», μου λέει, «δεκατρείς δικογραφίες, δεν θα ασχοληθώ». Αυτό το είπε ο Βορίδης, ο Βορίδης του ΟΠΕΚΕΠΕ, ο Βορίδης που τον καλύψατε και για το έγκλημα των Τεμπών και για το έγκλημα του ΟΠΕΚΕΠΕ, ο Βορίδης που ήταν ο Κασιδιάρης της εποχής. Ο Βορίδης ήταν ο Κασιδιάρης της εποχής! Είπε, λοιπόν, σε εμένα χθες «έχετε δεκατρείς δικογραφίες, δεν θα ασχοληθώ μαζί σας».
Δεν είναι μόνο δεκατρείς, πρέπει -νομίζω- να φτάνουν τις είκοσι οι δικογραφίες που έχουν όλες κοινό παρονομαστή ότι προέρχονται από τη Νέα Δημοκρατία και ειδικά, με ειδική συμμετοχή του κ. Γεωργιάδη, του κ. Βορίδη, των κυρίων Μαρινάκη, Λαζαρίδη, Μαρκόπουλου και όλα αυτά σαφώς με εντολή του ίδιου του Πρωθυπουργού Μητσοτάκη, που δεν μπορεί να σταθεί μέσα στην Αίθουσα της Βουλής την ώρα που μιλάω, δεν έχει ούτε τα κότσια, ούτε το σθένος, ούτε την ποιότητα, ούτε την αντοχή να παραμείνει στη θέση του Πρωθυπουργού την ώρα που μιλώ ως η πιο ενοχλητική και μοναδική μέχρι πρότινος γυναίκα Αρχηγός, αυτού του δειλού προσώπου -γιατί πρόκειται περί δειλού προσώπου- του κ. Μητσοτάκη, που έχει πια εγκαθιδρύσει ένα παρακράτος μέσα στο κράτος, ένα παρακράτος που ενεργοποιεί αστυνομικούς και επίορκους δικαστικούς για να εκπληρώνει τα παραγγέλματά του.
Είναι πρωτοφανές σε καιρό δημοκρατίας να οργανώνεται -και μάλιστα να εξαγγέλλεται- επίθεση μέσω μηνύσεων σε πολιτική Αρχηγό. Έχει εξαγγελθεί αυτό το τσουνάμι από τον ίδιο τον Γεωργιάδη τον Μάιο του 2024, «για να γλιτώσουμε από εσάς και ειδικές δυνάμεις θα στείλουμε». Αυτό μου είπε από τη θέση του Υπουργού στη Βουλή μετά τη διαμαρτυρία μου, διότι η Κυβέρνηση έστειλε δεκάδες αστυνομικούς της ΟΠΚΕ στο Μονομελές Πλημμελειοδικείο Βόλου, εκεί όπου υπερασπιζόμουν δύο ηλικιωμένους συμπολίτες μας για τη δράση τους υπέρ του περιβάλλοντος. «Για να γλιτώσουμε από εσάς», είπε ο Γεωργιάδης «και ειδικές δυνάμεις θα στείλουμε».
Πέντε μήνες αργότερα η Αστυνομία υπό τις διαταγές του κ. Μητσοτάκη έριξε βομβίδα κρότου λάμψης εναντίον μου, 31 Οκτωβρίου του 2024, στη μεγάλη συγκέντρωση των εποχικών πυροσβεστών που ξυλοκοπήθηκαν από τις αστυνομικές δυνάμεις και οι συνάδελφοί τους εποχικοί πυροσβέστες.
Και λίγο αργότερα ξεκίνησαν σειρά από περιστατικά βίας, παρενοχλήσεων, επανειλημμένων κρουσμάτων αστυνομικής βίας, επανειλημμένων κρουσμάτων παρακρατικής δράσης.
Λυπάμαι για το ΠΑΣΟΚ, γιατί σήμερα εγώ ζήτησα να μη γίνει η διαδικασία, επειδή διεξάγεται η δίκη για τη δολοφονία του Σήφη Βαλυράκη, όπου είμαστε στο στάδιο των αγορεύσεων ημών των συνηγόρων υποστήριξης της κατηγορίας και θα έπρεπε να είναι ένα γεγονός σεβαστό. Το έχω γνωστοποιήσει από την περασμένη εβδομάδα, είναι η δολοφονία του Σήφη Βαλυράκη, που υπήρξε Βουλευτής του κόμματός σας και ένας εμβληματικός αγωνιστής για τη δημοκρατία. Δεν σεβαστήκατε ούτε αυτό και δεν στηρίξατε το αίτημα να μη γίνει σήμερα, να μην υποχρεωθώ να μην βρίσκομαι στη δίκη για τη δολοφονία του Σήφη Βαλυράκη.
Συμπράξατε για άλλη μία φορά με την Κυβέρνηση που είπε ότι δεν έχει σημασία η δολοφονία ενός ανθρώπου, ο οποίος και αγωνίστηκε κατά της χούντας και αγωνίστηκε κατά της διαφθοράς. Είναι ο συντάκτης και Πρόεδρος της Επιτροπής, της Εξεταστικής Επιτροπής για τη Siemens, ο οποίος έγραψε, βέβαια και κατέγραψε με ονόματα τα στελέχη και του ΠΑΣΟΚ και της Νέας Δημοκρατίας που συμμετείχαν στο σκάνδαλο της Siemens.
Λυπάμαι, λοιπόν, που συμπράξατε με τη Νέα Δημοκρατία για να τορπιλίσετε -τι και με πόσο φθηνό τρόπο;- τη δίκη για τη δολοφονία του Σήφη Βαλυράκη, να μην είμαι εκεί ως συνήγορός του, για να είμαι εδώ για να απολογούμαι, να απευθύνομαι στη Βουλή για μία ψευδομήνυση -πολλοστή κατά σειρά- από έναν κ. Κουσουλό, φίλο του κ. Γεωργιάδη, ο οποίος δρα σε σύμπραξη με τον κ. Γεωργιάδη και ο οποίος έχει καταμηνυθεί από εμένα και λογοδοτεί στη δικαιοσύνη και ο Κουσουλός και ο Γεωργιάδης που θα τον προστατεύσετε και ο Λαζαρίδης και ο Μαρινάκης και ο Μαρκόπουλος, είναι όλοι καταμηνυθέντες. Και η μήνυση, ενώ έχει έρθει εδώ στη Βουλή, δεν έρχεται ούτε στην Επιτροπή Δεοντολογίας ούτε στην Ολομέλεια. Το καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ένας που έχει μηνυθεί, λοιπόν, για εγκληματική οργάνωση και για κατ’ επάγγελμα απόπειρα εκβίασης προσπαθεί να κλείσει το δικό μου στόμα με αυτές τις φθηνές μεθόδους, όπως ο κ. Γεωργιάδης, αυτός που μεσολαβεί στη Novartis για να δίνονται χρήματα σε δημοσιογράφους και τώρα ζητάει συγγνώμη για τον θάνατο Μαζωνάκη, έχει αναγγείλει δεκάδες μηνύσεις εναντίον μου.
Δεν θα περάσουν, κύριε Βορίδη, αυτές οι μεθοδεύσεις του παρακράτους. Η δημοκρατία θα νικήσει.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.  
Υπάρχει κάποιος άλλος συνάδελφος που θέλει να πάρει τον λόγο σε αυτή την υπόθεση; 
ΑΛΕΞΑΝΔΡΟΣ ΚΑΖΑΜΙΑΣ: Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει, λοιπόν, ο κ. Καζαμίας ως Κοινοβουλευτικός Εκπρόσωπος της Πλεύσης Ελευθερίας. 
Παρακαλώ, κύριε συνάδελφε.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, έχουμε ξαναδεί το πλαίσιο μέσα στο οποίο συζητάμε και σήμερα άλλη μία άρση ασυλίας της Προέδρου της Πλεύσης Ελευθερίας Ζωής Κωνσταντοπούλου. Και το έχουμε ξαναδεί πολλές φορές, διότι πρόκειται πλέον για μία συστηματική πολιτική δίωξη εις βάρος πολιτικής αντιπάλου, η οποία είναι ιδιαιτέρως ενοχλητική για την κυβερνητική Πλειοψηφία. Αυτή είναι η πραγματικότητα για το τι συζητάμε τώρα και αποδεικνύεται μέσα από πλείστα στοιχεία. 
Η κ. Κωνσταντοπούλου το τελευταίο διάστημα έχει δεχτεί μηνύσεις από φίλους του κυβερνώντος κόμματος. Έχει δεχθεί ατέλειωτες ψευδομηνύσεις, καταχρηστικές αγωγές και μηνύσεις, όπως λέγονται, δηλαδή slapp. Και αυτό γίνεται με προτροπή στελεχών της Νέας Δημοκρατίας και μέσα σε ένα συγκεκριμένο πλαίσιο το οποίο στην πραγματικότητα προσπαθεί να πλήξει πολιτικά την Πλεύση Ελευθερίας. Εμείς αυτήν την πολιτική δίωξη δεν πρόκειται να τη δεχτούμε. 
Η συγκεκριμένη περίπτωση είναι άλλη μία περίπτωση κατά την οποία ο Κουσουλός υποτίθεται ότι θυμήθηκε πως η κ. Κωνσταντοπούλου τον αποκάλεσε «δήθεν φερόμενο δημοσιογράφο». Αυτή η αναφορά είχε γίνει τον περασμένο Φεβρουάριο, αλλά ο Κουσούλος δεν φαίνεται να είχε ενοχληθεί πάρα πολύ τότε και περίμενε μέχρι τον Απρίλιο για να υποβάλλει τη μήνυσή του. Γιατί; Διότι τρεις μέρες πριν η κ. Κωνσταντοπούλου είχε καταμηνύσει τον ίδιο, διότι περιέφερε δημοσίως ψεύδη κατά της Πλεύσης Ελευθερίας.
Επιπλέον, πρέπει να τονιστεί ότι στη διάρκεια της συζήτησης στην Επιτροπή Δεοντολογίας όλα τα παρόντα κόμματα της Αντιπολίτευσης, με τα οποία έχουμε τεράστιες διαφορές, ψήφισαν να μην αρθεί η ασυλία της κ. Κωνσταντοπούλου και μόνο οι Βουλευτές της Νέας Δημοκρατίας ψήφισαν στην επιτροπή υπέρ της άρσης ασυλίας. Αλήθεια, γιατί γίνεται αυτό; Είναι σύμπτωση ότι όλα τα άλλα κόμματα της Αντιπολίτευσης που ήταν παρόντα μπόρεσαν να συμφωνήσουν σε αυτό που ένας από τους εκπροσώπους Βουλευτές της Αντιπολίτευσης στην Επιτροπή Δεοντολογίας αποκάλεσε ψευδομήνυση που δεν έχει κανένα απολύτως ποινικό ενδιαφέρον; 
Όμως, η Πλειοψηφία της Νέας Δημοκρατίας χρησιμοποιείται πλέον εδώ και μήνες εργαλειακά για να υποστηρίξει ψευδομηνύσεις, καταχρηστικές μηνύσεις εις βάρος της Πλεύσης Ελευθερίας -αυτό είναι το θέατρο που βλέπουμε-, ενώ ταυτόχρονα οι μηνύσεις που έχει κάνει η κ. Κωνσταντοπούλου εις βάρος τόσο του κ. Φλωρίδη όσο και του κ. Γεωργιάδη δεν έρχονται ποτέ, μα ποτέ στην Επιτροπή Δεοντολογίας και δεν φτάνουν ποτέ στην Ολομέλεια. Γιατί άραγε; Διότι εδώ έχουμε μία Πλειοψηφία που χειραγωγεί όλη τη διαδικασία.
Στην προηγούμενη συζήτηση εδώ στην Ολομέλεια είχαμε δει ότι ένα μέλος της Επιτροπής Δεοντολογίας είχε έρθει ζητώντας τον λόγο επί προσωπικού και μετά διάβαζε από το χαρτάκι τι ήταν αυτά που ήθελε να πει. Μάλιστα, του δόθηκε ο λόγος επί προσωπικού από τον Προεδρεύοντα κ. Γεωργαντά, γιατί όλα αυτά είναι σκηνοθετημένα. Αυτό αφορά και τον τρόπο με τον οποίο συζητείται η περίπτωση στην Επιτροπή Δεοντολογίας και τις συζητήσεις εδώ στην Ολομέλεια, αλλά και τον τρόπο με τον οποίον ψηφίζετε.
Πραγματικά θα πρέπει να γίνει κατανοητό στους πάντες ότι ο απώτερος σκοπός αυτής της συστηματικής πρακτικής είναι ότι η Νέα Δημοκρατία προσπαθεί στην πραγματικότητα με την πλειοψηφία που έχει εδώ στην Ολομέλεια, αλλά και στην Επιτροπή Δεοντολογίας να ποινικοποιήσει την αντιπαράθεσή της με την Πλεύση Ελευθερίας και να ασκήσει ποινικές διώξεις για να αντιμετωπίσει έναν πολιτικό αντίπαλο. 
Σας τα είπαμε και πριν, σας τα λέμε και τώρα. Αυτές είναι πρακτικές αυταρχικών καθεστώτων, είναι πρακτικές ταυτισμένες με δημοκρατίες της «Μπανανίας», οι οποίες λίγο πριν τις εκλογές, όπως ακριβώς συμβαίνει σε αυτή την καθόλου τυχαία συγκυρία, στοχοποιούν πολιτικούς αντιπάλους και τους κατακλύζουν με ψευδομηνύσεις, τις οποίες βεβαίως υποστηρίζουν στους αντιπροσωπευτικούς θεσμούς, επειδή ελέγχουν και μόνο επειδή ελέγχουν προσωρινά, πιστεύουμε, την Πλειοψηφία. Αυτά τα πράγματα δεν έχουν καμία σχέση με τη δικαιοσύνη, δεν έχουν κάποια σχέση με την αλήθεια και η Πλεύση Ελευθερίας θα αντισταθεί σε αυτή την πρακτική μέχρι τέλους και θα δικαιωθεί. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, η δεύτερη υπόθεση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ρωτήσατε αν θέλει άλλος τον λόγο. 
ΠΡΟΕΔΡΕΥΩΝ (Γεώργιος Γεωργαντάς): Ρώτησα πριν. Δεν βλέπω κανέναν να σηκώνει το χέρι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οφείλετε να ρωτήσετε. 
ΠΡΟΕΔΡΕΥΩΝ (Γεώργιος Γεωργαντάς): Δεν θα ρωτάω συνέχεια. Δεν σήκωσε κανείς άλλος το χέρι, δεν εκκρεμεί κάποιο αίτημα από κάποιον.
Η δεύτερη υπόθεση, λοιπόν, με αριθμό πρωτοκόλλου 4810/23-6-2026 της Ειδικής Γραμματείας του Προέδρου της Βουλής αφορά στον συνάδελφο κ. Δημήτριο Αβραμόπουλο.
Επί της δεύτερης αυτής αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Η κυρία Πρόεδρος, λοιπόν. 
Κυρία Πρόεδρε, επιτρέψτε μου απλά πριν σας δώσω τον λόγο να ενημερώσω το Σώμα ότι έχει σταλεί υπόμνημα από τον κ. Αβραμόπουλο, από το οποίο διαβάζω μόνο την τελευταία παράγραφο που νομίζω ότι ενδιαφέρει τους συναδέλφους και αφορά τους λόγους για τους οποίους αρνείται τα αποδιδόμενα σε αυτόν: «Για τους λόγους αυτούς ζητώ από την Ολομέλεια να παράσχει την κατά το  άρθρο 62 του Συντάγματος απαιτούμενη άδεια, ώστε να διευκολυνθεί η δικαστική διερεύνηση και να καταστεί δυνατή η πλήρης και άμεση αποσαφήνιση της υπόθεσης». 
Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ πολύ. 
Ζήτησα τον λόγο μιας και είναι εντυπωσιακή η σιγή και ειδικά η σιγή της Νέας Δημοκρατίας. Και η σιγή λέει πάρα πολλά. Ήδη το πανελλήνιο έχει δει τον κ. Ξυλούρη ή «Φραπέ» να επικαλείται το δικαίωμα της σιωπής. Και φαίνεται ότι αυτή η σιγή της Κοινοβουλευτικής Ομάδας της Νέας Δημοκρατίας για μία πολύ βαριά υπόθεση που αφορά τον κ. Αβραμόπουλο αφορά θητεία στην Ευρώπη, αφορά μεγάλα σκάνδαλα για τα οποία φροντίσατε σε μεγάλο βαθμό να μην υπάρξουν οι διερευνήσεις. 
Η Πλεύση Ελευθερίας παρεμπιπτόντως, κύριοι του ΠΑΣΟΚ, είναι το κόμμα που μίλησε κατ’ επανάληψη εδώ μέσα για το Qatargate.

Μιλάμε για το Qatargate που οδήγησε στο να γίνεται παγκόσμια διοργάνωση σε χώρα που δεν είχε μέχρι τότε σχετικές εγκαταστάσεις, μετακινώντας ακόμα και τον χρόνο της διοργάνωσης από το καλοκαίρι στον χειμώνα, για να μπορέσει να γίνει στο Qatar. Τρομακτική διαφθορά! Την κατάπιατε, παρά τον ορυμαγδό στοιχείων. 
Ο θάνατος του Γιώργου Μαζωνάκη πριν από λίγες μέρες αποτέλεσε τη θρυαλλίδα για να δει κανείς, για να δουν οι απλοί άνθρωποι αυτό το τόσο σαθρό σύστημα στο οποίο εμπλέκεστε πολλοί από εσάς. Κι όσοι δεν εμπλέκεστε καλά θα κάνετε να διαχωρίσετε τη θέση σας. Εμπλέκεστε πολλοί από εσάς.
Κύριε Βλαχάκο, πέσανε δύο πιλότοι σε ιδιωτική διοργάνωση με Fantom που διοργάνωνε ο κ. Ποδηματάς, αδελφός της πρώην Ευρωβουλευτή του ΠΑΣΟΚ Άννης Ποδηματά. Μιλάμε για δυο παλικάρια, όπως ο αδερφός σας που υπήρξε ήρωας και ακόμα δεν έχει διερευνηθεί η υπόθεση των Ιμίων. Και ο Καρακούκης, αυτός ο οποίος προσπάθησε να εμφανίσει τα Ίμια σαν δήθεν ατύχημα, χαίρει της υπόθαλψης της Κυβέρνησης την οποία στηρίζετε. Έτσι, στις 5 Σεπτέμβρη, δύο παλικάρια της Πολεμικής Αεροπορίας βρέθηκαν σε ιδιωτική διοργάνωση αντί κέρδους από πρόσωπο που είναι αδελφός πρώην Ευρωβουλευτή, της Άννης Ποδηματά. Σχετίζεται μήπως αυτή η πρώην Ευρωβουλευτής με τον κύριο Πρωθυπουργό; Σχετίζεται με άλλα συμφέροντα επιχειρηματικά; Αρθρογραφεί σε κυβερνητικό site; 
Ο κόσμος θα τα μάθει όλα, και για την προσπάθεια να μας κατασιγάσετε με τις ψευδομηνύσεις της πλάκας, που τη βάλατε μαζί την ψευδομήνυση «slapp» της πλάκας μαζί με την υπόθεση Αβραμόπουλου, για την οποία δεν λέτε κουβέντα, κύριοι. Θα μιλήσετε; Θα μιλήσει κάποιος από τη Νέα Δημοκρατία; Ο Αβραμόπουλος σιγεί με υπόμνημα και υπολογίζετε στα μουλωχτά να πάει η διαδικασία. Δεν έχετε να πείτε κάτι για τον πρώην Υπουργό σας και πρώην Επίτροπό σας; Δεν έχετε να πείτε κάτι την ώρα που πρώην Βουλευτής σας και πρώην Υπουργός σας, ο κ. Σαλμάς, ανοίγει διάπλατα το ζήτημα της Novartis και αποκαλύπτει όχι ότι δεν έχει ευθύνη που δεν μίλησε νωρίτερα -σαφώς και έχει, αλλά δικός σας Βουλευτής ήταν, με τη Νέα Δημοκρατία εξελέγη το 2023- αλλά ότι ο Γεωργιάδης μεσολαβούσε στην Novartis και ζητούσε χρηματοδότηση δημοσιογράφων, κύριοι; 
 Ο κ. Αβραμόπουλος ελέγχεται για μείζονα ζητήματα. Θα μιλήσετε; Υπολογίζετε ότι δεν θα μιλήσει κανείς; Εμείς δεν θα σας κάνουμε τη χάρη. Το «Και Ειδικές Δυνάμεις θα στείλουμε για να γλιτώσουμε από εσάς» το είπε ο Γεωργιάδης, που εγώ δεν ξεχνάω ποια είναι η σχέση του με τον δολοφόνο του Αλέξανδρου Γρηγορόπουλου Κορκονέα. Είναι ο μόνος που στήριξε τον Κορκονέα μετά τη δολοφονία ενός δεκαπεντάχρονου παιδιού και είναι αυτός ο οποίος λέει ότι και σήμερα έχει αστυνομικούς φίλους που φυλούσαν το βιβλιοπωλείο του. Ποιο βιβλιοπωλείο; Αυτό που πουλούσε φιλοχουντικά και αντισημιτικά βιβλία του πατέρα του ετέρου Υπουργού Πλεύρη, που αποδεικνύεται ευθέως συνδεδεμένος με τους εγκληματίες γιατρούς. Πήρε, λέει, ο Υπουργός τον γιατρό Ηλία Θεοδωρόπουλο, στο ιατρείο του οποίου επεσυνέβη ο θάνατος του αγαπημένου και διάσημου τραγουδιστή. Τον πήρε τηλέφωνο λίγο μετά τον θάνατο να δει τι έγινε. Τέτοια η σχέση τους! 
Όποια πέτρα κι αν σηκώσουμε, εσάς βρίσκουμε, την Κυβέρνησή σας! Και, δυστυχώς, όσο κι αν προσπαθείτε να τα κουκουλώσετε και κάποιοι σας κάνουν τη χάρη -άδεια τα έδρανα του ΠΑΣΟΚ- θα μας βρίσκετε μπροστά σας. Εγώ ξέρω καλά ότι πληρώνω το τίμημα ότι δεν το βούλωσα ούτε για τα Τέμπη ούτε για τον ΟΠΕΚΕΠΕ ούτε για τη Βιολάντα που μετά από πέντε θανάτους γυναικών, ο ίδιος Γεωργιάδης πήγε να τη θάψει! Ο ίδιος Γεωργιάδης πήγε να θάψει την υπόθεση, λέγοντας ότι ήταν ένα πρότυπο εργοστάσιο και αποκαλύφθηκε ότι άλλος Υπουργός σας, ο Παπαστεργίου, ήταν ο υπογράφων μηχανικός! 
Όποια πέτρα κι αν σηκώσει, σας βρίσκει κανείς. Περιμένουμε.
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Υπάρχει συνάδελφος που θέλει σε αυτήν την υπόθεση να πάρει τον λόγο;
ΑΛΕΞΑΝΔΡΟΣ ΚΑΖΑΜΙΑΣ: Εγώ, κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Ο κ. Καζαμίας, ο Κοινοβουλευτικός Εκπρόσωπος της Πλεύσης Ελευθερίας, έχει τον λόγο.
Παρακαλώ, κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, αξίζει πραγματικά να κάνουμε μία σύγκριση των δύο αυτών υποθέσεων, για να καταλάβει ο κόσμος που μας παρακολουθεί τι ρόλο παίζει η Νέα Δημοκρατία στα ζητήματα άρσης ασυλίας Βουλευτών. 
Κατ’ αρχάς, μας κάνει τρομερή εντύπωση το γεγονός ότι κανένας από τη Νέα Δημοκρατία δεν σηκώθηκε ούτε για τριάντα δευτερόλεπτα, όπως είχε γίνει μια φορά στο παρελθόν, για να υποστηρίξει την ψήφο της επονομαζόμενης «παράταξής» σας, η οποία δεν είναι και πολύ παράταξη, αλλά εν πάση περιπτώσει της Κοινοβουλευτικής σας Ομάδας. Δεν υπάρχει ούτε ένας. Και οι πολίτες που μας παρακολουθούν απορούν γιατί δεν έχετε το θάρρος της γνώμης σας. Απορούν γιατί είστε σιωπηλοί.
Αυτή τη στιγμή θα ψηφίσουμε για την άρση ασυλίας Αρχηγού κόμματος και για την άρση ασυλίας κορυφαίου στελέχους της Νέας Δημοκρατίας και πρώην Ευρωπαίου Επιτρόπου και κανένας από τη Νέα Δημοκρατία δεν έχει το θάρρος, την παρρησία να πάρει τον λόγο και να αιτιολογήσει τι θα ψηφίσει η Κοινοβουλευτική σας Ομάδα. Γιατί; Η σαφής απάντηση είναι ότι δεν έχετε καμία, μα καμία, λογική αιτιολόγηση για όσα κάνετε. Το μόνο κίνητρό σας είναι στην περίπτωση της κ. Κωνσταντοπούλου να συνεχίσετε την πρακτική της πολιτικής δίωξης εις βάρος της Πλεύσης της Ελευθερίας και στην περίπτωση του κ. Αβραμόπουλου να υιοθετήσετε το δικαίωμα της σιωπής, γιατί δεν έχετε τι να πείτε. «Της ντροπής», μάλλον, θα πρέπει να το επονομάζουμε. 
Επίσης, έχει ενδιαφέρον να συγκρίνουμε ότι στην περίπτωση της κ. Κωνσταντοπούλου έχουμε ψευδομηνύσεις, οι οποίες δρομολογούνται από τη δράση της ως συνηγόρου οικογενειών των θυμάτων στα Τέμπη, από τη δράση της για να αποκαλυφθούν τα μεγάλα σκάνδαλα της Κυβέρνησης της Νέας Δημοκρατίας. Από εκεί πηγάζουν όλες αυτές οι ψευδομηνύσεις. 
Στην περίπτωση του κ. Αβραμόπουλου έχουμε κάτι εντελώς διαφορετικό. Έχουμε ένα αίτημα από τις βελγικές Αρχές βάσει στοιχείων που τον εμπλέκουν σε ένα τεράστιο διεθνές σκάνδαλο οικονομικής διαφθοράς. 
Δεν συγκρίνονται οι δύο υποθέσεις. Είναι η μέρα και η νύχτα και παρ’ όλα αυτά, παρά το γεγονός ότι στην Επιτροπή Δεοντολογίας όλοι οι Βουλευτές της Νέας Δημοκρατίας ψήφισαν υπέρ της άρσης ασυλίας του κ. Αβραμόπουλου γιατί θέλουν να διερευνηθεί ακριβώς η φερόμενη εμπλοκή του σε τεράστια υπόθεση οικονομικής διαφθοράς, δεν σηκώθηκε κανείς εδώ να πει «Ναι, αυτό κάνουμε, γιατί τα στοιχεία είναι ισχυρά». 

Δεν το κάνετε. Προσπαθείτε μέσα από τη σιωπή να περάσει απαρατήρητο το τι είναι αυτό που κάνετε. Θα πρέπει να διαφωτίσουμε λίγο περισσότερο όσους δεν γνωρίζουν, ότι η υπόθεση Qatargate είναι μία διεθνής υπόθεση διαφθοράς που απειλεί τα θεμέλια του κοινοβουλευτισμού στην Ευρώπη και της Ευρωπαϊκής Ένωσης. Έχουμε εδώ ένα κράτος, το οποίο φέρεται να χρημάτιζε Ευρωβουλευτές, περιλαμβανομένης και Ελληνίδας Ευρωβουλεύτριας, για να μιλήσουν υπέρ του να αναλάβει τη διοργάνωση του παγκοσμίου κυπέλλου ποδοσφαίρου.
Αυτά τα πράγματα είναι ακραία φαινόμενα που απειλούν τη δημοκρατία και δεν έχουν καμία σχέση με την υπόθεση της κ. Κωνσταντοπούλου που είναι μια προσπάθεια εκ μέρους της, να αποκαλυφθεί η αλήθεια και να αποδοθεί η δικαιοσύνη σε όλες τις περιπτώσεις σκανδάλων διαφθοράς της Νέας Δημοκρατίας που συγκαλύπτεται με την πλειοψηφία σας.
Τέλος, θα πρέπει κάποια στιγμή η Νέα Δημοκρατία να μιλήσει ξεκάθαρα για όλες τις περιπτώσεις εμπλοκής στελεχών της σε φερόμενες υποθέσεις διαφθοράς, εκ των οποίων πολλές είναι μεγάλες. Για όλα αυτά, κανείς δεν μιλάει ποτέ. Κανείς δεν μιλάει ποτέ! Ο κόσμος, βεβαίως, σας βλέπει, γνωρίζει ότι είστε η παράταξη που έχει χρησιμοποιήσει την πλειοψηφία της εδώ στη Βουλή, για να προστατέψει νυν και πρώην Υπουργούς και να αποτρέψει την παραπομπή τους σε Ειδικό Δικαστήριο, περιλαμβανομένων και του κ. Βορίδη και του κ. Αυγενάκη και του κ. Λιβανού και της κ. Αραμπατζή και προηγουμένως στην υπόθεση 717 για τα Τέμπη, που είχαμε αρχικά τον κ. Καραμανλή, τον κ. Χατζηδάκη, τον κ. Χρυσοχοΐδη. Όλοι αυτοί δεν αθωώθηκαν, γιατί ποτέ δεν πήγαν σε δικαστήριο. Με την πλειοψηφία σας μπλοκάρετε την παραπομπή τους σε Ειδικό Δικαστήριο.
Θα πρέπει να πω ότι στη φετινή έκθεσή της για το κράτος δικαίου στην Ελλάδα, η Ευρωπαϊκή Κομισιόν, παρά το γεγονός ότι εσείς λέτε πως βελτιώθηκε λίγο η κατάσταση, θεωρεί ότι η κατάχρηση του άρθρου 86 του Συντάγματος και του νόμου περί ευθύνης Υπουργών αποτρέπει την ομαλή λειτουργία κράτους δικαίου στη χώρα και γι αυτό φταίτε εσείς!
Επομένως, καλό θα ήταν να βρει κάποιος από εσάς το θάρρος να σηκωθεί να μιλήσει και να αιτιολογήσει τι θα ψηφίσετε. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Καιρίδης. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θεώρησα ότι δεν χρειάζεται αρχικά να μιλήσω γιατί τα πράγματα είναι τελείως ξεκάθαρα. Όμως, μετά από τα όσα ακούσαμε και αυτόν τον περίεργο τραγέλαφο των επιχειρημάτων από την Πλεύση Ελευθερίας, είμαι αναγκασμένος να μιλήσω. Και είναι τραγέλαφος, γιατί όταν μιλάμε μας λένε ότι τους φιμώνουμε. «Φιμώνουμε», δεν έχουν λόγο! Η Εκπρόσωπος πέντε Βουλευτών μιλάει συνήθως πολύ περισσότερο απ’ ό,τι οι εκπρόσωποι των εκατόν πενήντα πέντε. Όταν μιλάμε τους φιμώνουμε, όταν δεν μιλάμε κρυβόμαστε. Βγάλε άκρη. 
Καλοδεχούμενη η σύγκριση μεταξύ ημών και υμών. Ξέρετε, όμως, ποια είναι η διαφορά μας; Μεγάλη διαφορά.
ΑΛΕΞΑΝΔΡΟΣ ΚΑΖΑΜΙΑΣ: Τα λεφτά.
ΔΗΜΗΤΡΙΟΣ ΚΑΙΡΙΔΗΣ: Ότι εμείς δεχόμαστε οικειοθελώς -ο κ. Αβραμόπουλος το δηλώνει και γραπτώς δυο φορές και προς την Επιτροπή Δεοντολογίας και προς την Ολομέλεια- την άρση ασυλίας. Δεν καταφεύγει σε τερτίπια να μιλήσει, όπως εσείς, για πολιτικές διώξεις και να ξεφύγει από τη δικαιοσύνη και να κρυφτεί.
Ο Δημήτρης Αβραμόπουλος, θέλω να τονίσω στην Ολομέλεια, ζήτησε ο ίδιος οικειοθελώς την άρση της ασυλίας του και ότι είναι στη διάθεση της δικαιοσύνης να δώσει τις εξηγήσεις του. Εσείς κρύβεστε. Εσείς επιχειρείτε να πείτε ότι ο Μητσοτάκης...
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού είναι ο Αβραμόπουλος;
ΠΡΟΕΔΡΕΥΩΝ (Γεώργιος Γεωργαντάς): Ακουστήκατε παρακαλώ, θα ακουστεί και ο αντίλογος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχετε πρόβλημα ακοής, μάλλον, γι’ αυτό φωνάζετε.
ΔΗΜΗΤΡΙΟΣ ΚΑΙΡΙΔΗΣ: Ζείτε με την ψευδαίσθηση ότι η αντιθεσμική και συστηματικά αντικοινοβουλευτική και αντιδημοκρατική συμπεριφορά βλάπτει την Κυβέρνηση. Κάνετε μεγάλο λάθος. Σε τίποτα δεν βλάπτει την πλειοψηφία. Βλάπτει τη δημοκρατία και τον κοινοβουλευτισμό και σίγουρα βλάπτει τα δικαιώματα της αντιπολίτευσης, της υπόλοιπης αντιπολίτευσης. Εμάς μόνο καλό μας κάνει. Με αυτού του τύπου τα άσφαιρα πυρά, τις κραυγές, την τοξικότητα, τις εντάσεις, μη νομίζετε ότι κάνετε αντιπολίτευση. Μη ζείτε μ’ αυτή την ψευδαίσθηση. Προσπαθώ να σας βγάλω, αλλά δεν είμαι αρμόδιος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, άλλοι είναι.
ΔΗΜΗΤΡΙΟΣ ΚΑΙΡΙΔΗΣ: Υπάρχουν άλλοι αρμόδιοι να θεραπεύσουν ψευδαισθήσεις και αυταπάτες. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ψυχιατροποίηση.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΔΗΜΗΤΡΙΟΣ ΚΑΙΡΙΔΗΣ: Πάντως σίγουρα οι υπόλοιποι Βουλευτές της Αντιπολίτευσης…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φασίστα!
ΔΗΜΗΤΡΙΟΣ ΚΑΙΡΙΔΗΣ: …από τους οποίους επιχειρείτε να πάρετε όλο το οξυγόνο και όλη τη δημοσιότητα, είναι αυτοί που βλάπτονται και εν τέλει, η εποικοδομητική κριτική και ο ουσιαστικός διάλογος στην Αίθουσα του Κοινοβουλίου και να το έχετε υπ’ όψιν όσοι από εσάς, τείνετε χείρα βοηθείας σε αυτού του τύπου τις συμπεριφορές. Τα πράγματα είναι απολύτως ξεκάθαρα. Ο Δημήτρης Αβραμόπουλος ζήτησε την άρση. Εσείς κρύβεστε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ είμαι εδώ!
ΔΗΜΗΤΡΙΟΣ ΚΑΙΡΙΔΗΣ: Και αφού κρύβεστε, έρχεστε να μας πείτε ότι ο Μητσοτάκης είναι πίσω -προσέξτε τώρα τους καταγγέλλοντες- από τον Πρόεδρο της Ένωσης Δικαστών και Εισαγγελέων, από δικαστές που σας μηνύουν γιατί έχετε και την πρωτοτυπία να είσαστε η πρώτη και η μόνη Βουλευτής στη Μεταπολίτευση, απ’ όσο γνωρίζω, που έχει μηνυθεί από δικαστή. Η πρώτη και η μόνη κατ’ επανάληψη για κακουργηματικές πράξεις.
(Χειροκροτήματα από την πτέρυγα της Νέας Δημοκρατίας)
Αντί να έρθετε με ένα ίχνος μεταμέλειας, ταπεινότητας, σεβασμού προς το Κοινοβούλιο, στο οποίο μας έχετε ταλαιπωρήσει ώρες ατέλειωτες, γιατί κάθε εβδομάδα είμαστε στην Επιτροπή Δεοντολογίας και ασχολούμαστε επί πεντάωρο…
ΑΛΕΞΑΝΔΡΟΣ ΚΑΖΑΜΙΑΣ: Εσάς κόβει ο κόφτης, όχι εμάς.
ΔΗΜΗΤΡΙΟΣ ΚΑΙΡΙΔΗΣ: …γιατί σας φιμώνουμε, αλλά μιλάτε επί πέντε ώρες και επιχειρείτε να φιμώσετε τους εκατόν πενήντα πέντε, έτσι αντιλαμβάνεστε εσείς τη δημοκρατία…
ΑΛΕΞΑΝΔΡΟΣ ΚΑΖΑΜΙΑΣ: Πού είστε, πότε έρχεστε;
ΔΗΜΗΤΡΙΟΣ ΚΑΙΡΙΔΗΣ: Αντί να έρθετε, λοιπόν, με το βλέμμα κάπως χαμηλωμένο -δεν περιμένω και πολλά- έρχεστε να μας κουνήσετε και το δάχτυλο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χαμηλοβλεπούσα.
ΔΗΜΗΤΡΙΟΣ ΚΑΙΡΙΔΗΣ: Ότι ο Μητσοτάκης βάζει τον Πρόεδρο της Ένωσης Δικαστών και Εισαγγελέων. Ο Μητσοτάκης έβαλε τους δικαστές, τους αστυνομικούς, τους δημοσιογράφους, τους πυροσβέστες, όλους αυτούς από τη Λάρισα. Και μας κάνετε παράπονα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …θέλετε χαμηλωμένο βλέμμα.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΔΗΜΗΤΡΙΟΣ ΚΑΙΡΙΔΗΣ: Διότι θα έπρεπε η Βουλή να θεωρήσει ότι το κύριο έργο σας είναι να είστε δικηγόρος στα δικαστήρια και ότι η ιδιότητά σας ως Βουλευτή και Αρχηγού Κόμματος είναι πάρεργο και θα έπρεπε εμείς η Βουλή να προσαρμόσουμε το πρόγραμμά μας σε εσάς. Και επειδή έχετε δικαστήριο να μην συνεδριάσουμε, ενώ ξέρετε ότι αυτό θα παραβίαζε τον Κανονισμό και θα οδηγούσε στη μη άρση ασυλίας, διότι παρέρχονται οι ενενήντα μέρες. Και μας είπατε ότι έχετε άλλα και συνεχώς προσπαθούμε να σας διευκολύνουμε.
ΑΛΕΞΑΝΔΡΟΣ ΚΑΖΑΜΙΑΣ: Τι καλοί που είστε!
ΔΗΜΗΤΡΙΟΣ ΚΑΙΡΙΔΗΣ: Όποιοι είναι και συμμετέχουν στην Επιτροπή, το ξέρουν πάρα πολύ καλά ότι έχουμε εξαντλήσει όλα τα περιθώρια να σας διευκολύνουμε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με έμφυλη βία μέσα στην Επιτροπή.
ΔΗΜΗΤΡΙΟΣ ΚΑΙΡΙΔΗΣ: Όπως και τώρα τα εξαντλούμε τα περιθώρια και πράγματι έχουμε μεγάλες αντοχές. Μίλησατε για την αντοχή του Πρωθυπουργού…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … (Δεν ακούστηκε)
ΠΡΟΕΔΡΕΥΩΝ (Γεώργιος Γεωργαντάς): Διακόπτοντας τον ομιλητή, τι νομίζετε ότι κερδίζετε στην εικόνα προς τα έξω; Ακουστήκατε με άνεση, χωρίς να σας ενοχλήσει κανείς. Γιατί να μην μπορούν να ακούστηκαν όλοι με τον ίδιο τρόπο; Γιατί; 
Συνεχίστε, κύριε Καιρίδη.
ΔΗΜΗΤΡΙΟΣ ΚΑΙΡΙΔΗΣ: Ο κ. Αβραμόπουλος ψευδώς ακούστηκε ότι εγκαλείται για το όταν ήταν Επίτροπος. Ψευδώς! Όποιος διαβάσει τον φάκελο τα ξέρει, τα βλέπει. Η περίοδος αφορά την εποχή του ως ιδιώτης, μετά τη θητεία του από Επίτροπος. Πρώτον, αυτό.
Δεύτερον, εμείς δεν μπορούμε και δεν δικαιούμαστε να μπούμε στην ουσία και δεν θα το κάνουμε, παρόλο που εσείς προσπαθείτε να σπεκουλάρετε επ’ αυτού. Το μόνο που μπορούμε να πούμε είναι ότι δεν ανήκει στα κοινοβουλευτικά καθήκοντα. Ιδιώτης ήταν. Αίρουμε την ασυλία, θα αποφασίσει η δικαιοσύνη. Τίποτα άλλο. Και αντί εσείς να διευκολύνετε τη δικαιοσύνη και να έρθετε εδώ να τελειώσουμε μέσα σε πέντε λεπτά, να αρθεί η ασυλία σας, μας ταλαιπωρείτε στην Επιτροπή. Την εγκαλείτε, την υβρίζετε, αναβάλλουμε συνεχώς τις συνεδριάσεις, το φτάνουμε στο τέρμα της προθεσμίας το ενενηνταήμερο και πάλι δεν είσαστε ευχαριστημένοι και όλοι σας διώκουν. Έχετε το σύνδρομο του διωκόμενου, αλλά σας είπα δεν είμαι εγώ υπεύθυνος γι’ αυτά. Υπάρχουν άλλοι αρμοδιότεροι που μπορούν να βοηθήσουν, εάν θέλετε να σας δώσω...
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε τον λόγο επί προσωπικού.




ΠΡΟΕΔΡΕΥΩΝ (Γεώργιος Γεωργαντάς): Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Γιαννούλης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εγώ έχω ζητήσει τον λόγο επί προσωπικού. 
ΠΡΟΕΔΡΕΥΩΝ (Γεώργιος Γεωργαντάς): Δεν υπάρχει προσωπικό. Τον λόγο έχει ο κ. Γιαννούλης.
Παρακαλώ, κύριε συνάδελφε. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, είμαι σίγουρος ότι κάθε πρωί που ανοίγει τα μάτια του ο κ. Καιρίδης έχει μια αγωνία πώς θα προστατέψει τα μέλη της ελάσσονος Αντιπολίτευσης ή τα κόμματα της Αντιπολίτευσης. Ξεκινάμε αυτό, ως ατζέντα της ημέρας και στη συνέχεια -ακούστε να δείτε- εγώ δεν θα καταφύγω στον τρόπο με τον οποίο εσείς τοξικά καταγγέλλετε την πιθανή τοξικότητα. Αυτό είναι προνόμιο δικό σας. Και δεν θα μπει κανένας στο παιχνίδι να ακροβατεί με έννοιες που αγγίζουν τα ανθρώπινα δικαιώματα, τη δημοκρατία, την ευπρέπεια, τη δεοντολογία, την ηθική και εν πάση περιπτώσει το κύρος και τη θέση ευθύνης που ο καθένας υπηρετεί σε αυτήν την Αίθουσα. Εάν όλοι σας έχετε την αίσθηση ότι μπορείτε να γίνετε προπομποί ψυχολογικών, ψυχιατρικών, ιατρείων, νοσοκομειακών ιδρυμάτων κ.λπ., κάντε τα έξω από αυτή την αίθουσα. 
(Χειροκροτήματα)
Δεν θέλω το χειροκρότημα κανενός. Σας μιλώ με την ευθύνη που οφείλουμε να επιδείξουμε όλοι, δίνοντας αυτή την εικόνα στον κόσμο. Μην μας κουνάτε το δάχτυλο. Σεβαστείτε τις αποφάσεις που παίρνει κάθε παράταξη. Δεν είστε ο πατριάρχης της σκέψης ή της πολιτικής μας δράσης. 
Και να σας πω και κάτι; Έχετε και λίγο λερωμένη τη φωλιά σας, έως πολύ, με ζητήματα συγκάλυψης πολιτικών ή ποινικών ευθυνών. Μεγαλύτερη σεμνότητα! 
Ευχαριστώ πολύ.
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, ολοκληρώθηκε η συζήτηση επί των αιτήσεων άρσεως ασυλίας.
Πριν προχωρήσουμε στην ψηφοφορία, έχω την τιμή να ανακοινώσω στο Σώμα το Δελτίο Επίκαιρων Ερωτήσεων της Παρασκευής 18 Σεπτεμβρίου 2026, το οποίο έχει ως εξής: 
[bookmark: _Hlk240543956]Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1301/7-9-2026 επίκαιρη ερώτηση του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Χρονοδιάγραμμα ολοκλήρωσης του ΒΟΑΚ επιτάχυνση των εργασιών και οριστική λύση για τη σήραγγα στο Κακό Όρος».
2. Η με αριθμό 1333/14-9-2026 επίκαιρη ερώτηση του Βουλευτή Κιλκίς της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Στέφανου Παραστατίδη προς τον Υπουργό Υποδομών και Μεταφορών με θέμα: «Αρτζάν-Αμάτοβο: Επιτακτική η ολοκλήρωση του έργου του αναβαθμού του Αξιού και η άμεση τεχνική παρέμβαση, ώστε να διασφαλιστεί η συνέχιση της άρδευσης της περιοχής».
[bookmark: _Hlk240367751]3. Η με αριθμό 1300/7-9-2026 επίκαιρη ερώτηση του Βουλευτή Δράμας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Θεόφιλου Ξανθόπουλου προς τον Υπουργό Προστασίας του Πολίτη με θέμα: «Υπερπληθυσμός των ελληνικών φυλακών - Ρεκόρ κρατουμένων στο Σωφρονιστικό Κατάστημα Δράμας».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1302/7-9-2026 επίκαιρη ερώτηση του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Πορεία των μελετών του Νοτίου Οδικού Άξονα Κρήτης και σύνδεσή του με το νέο Αεροδρόμιο Καστελλίου».
2. Η με αριθμό 1320/11-9-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δισ.;».
Προχωρούμε, λοιπόν, τώρα στην ψηφοφορία. 
Σας επισημαίνουμε ότι η ψηφοφορία περιλαμβάνει δύο υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.
Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)










ΠΡΟΕΔΡΕΥΩΝ (Γεώργιος Γεωργαντάς): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:


ΠΡΟΕΔΡΕΥΩΝ (Γεώργιος Γεωργαντάς): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ.κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερία-Ζωή Κωνσταντοπούλου» και Δημητρίου Αβραμόπουλου.
Για την πρώτη υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου»: 
Ψήφισαν συνολικά 265 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 175 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 90 Βουλευτές.
ΠΑΡΩΝ εψήφισε ουδείς. 
Συνεπώς η αίτηση της Εισαγγελικής Αρχής γίνεται δεκτή κατά πλειοψηφία.
Για τη δεύτερη υπόθεση του κ. Δημητρίου Αβραμόπουλου:
Ψήφισαν συνολικά 266 Βουλευτές.
Υπέρ της άρσεως ασυλίας, δηλαδή ΝΑΙ,  ψήφισαν 264 Βουλευτές.
Κατά της άρσεως ασυλίας, δηλαδή ΟΧΙ, εψήφισε ουδείς .
ΠΑΡΩΝ ψήφισαν 2 Βουλευτές. 
Συνεπώς, η αίτηση της Εισαγγελικής Αρχής γίνεται δεκτή κατά πλειοψηφία.
Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:











ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι,  δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 13.43΄λύεται η συνεδρίαση για αύριο, ημέρα Παρασκευή 18 Σεπτεμβρίου 2026 και ώρα 9.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.  

